আমি স্বাধীনতাৰ প্রসংগ এতিয়া ননাই ভাল...\nPublished on January 11, 2019 | News Source: সাক্ষাৎগ্রহণ: মৃদুল হালৈ\nক্তবাৰে বাৰে ৰাজনৈতিক প্রতাৰণাৰ বলি হৈ অহা অসমীয়াৰ মনত আজি এই প্রশ্নই জাগিছে– অসমীয়াই এতিয়া কি কৰিব? মই আপোনাক যদি সোধোঁ অসমীয়াই এতিয়া কি কৰা উচিত?\nড০ হীৰেন গোহঁাই : আমাৰ দুটা ধৰণৰ লক্ষ্য থাকিব লাগিব৷ হ্রস্বম্যাদী আৰু দীর্ঘম্যাদী৷ আমাৰ দুর্বলতাৰ সুযোগ লৈ আমাৰ ওপৰত আক্রমণ চলিছে৷ এই নাগৰিকত্ব সংশোধনী বিধেয়কখন ইয়াৰ শেহতীয়া উদাহৰণ৷ আৰু আঞ্চলিকতাবাদী শক্তিৰ যি প্রয়োজন, সেই শক্তিটো সঁচাকৈয়ে সুস্থ আৰু সবল হৈ থকা হ’লে এই অৱস্থা কেতিয়াও নাপায়৷ গতিকে এই বিধেয়কখন যিহেতু সম্পূর্ণৰূপে বাতিল হৈ যোৱা নাই– লোক সভাত জোৰ-জবৰদস্তি কৰি গৃহীত কৰালে, ৰাজ্যসভাত স্থগিত হৈছে৷ সংসদৰ আৰু এখন অধিৱেশন আছে৷ তাত এই ধৰণৰ কথা উত্থাপন হোৱাৰ কোনো অৱকাশ যদিও নাই, বিজেপিয়ে একো নীতি-নিয়ম নামানে৷ বিজেপিয়ে যি কৰে সেয়াই নিয়ম৷ গতিকে সেই অধিৱেশনত যে উত্থাপন নকৰিব তাৰ কোনো ভৰসা নাই৷ গতিকে আমাৰ এই আন্দোলন চলাই থাকিব লাগিব আৰু আমি সতর্ক থাকিব লাগিব৷ কিন্তু ইয়াৰ লগে লগে কিছুমান ঘটনা ঘটা আমি দেখিবলৈ পাইছোঁ যিবোৰে পাছত গৈ ক্ষতিকৰ ৰূপ ল’ব পাৰে৷ ৭ তাৰিখে যিহেতু এই বিলখন উত্থাপন কৰি গ্রহণ কৰা হ’ল গতিকে ছাত্র-ছাত্রীয়ে তাৰ পিছদিনা প্রতিবাদ কৰি শ্রেণী বর্জন কৰাটো স্বাভাৱিক প্রতিক্রিয়া৷ কিন্তু সেইটো ঘনে ঘনে হ’বলৈ বা অনির্দিষ্টকাললৈ হ’বলৈ দিয়াটো অনুচিত বা এতিয়া তাৰ প্রয়োজন নাই৷ এই অমূল্য সময় এবাৰ গ’লে আকৌ ঘূৰাই আনিব নোৱাৰে৷ আৰু এই ধৰণৰ আন্দোলনে যিবোৰ ছাত্র-ছাত্রীৰ শিক্ষা জীৱন বিনষ্ট কৰে, তেওঁলোক বহু ধৰণে ক্ষতিগ্রস্ত হয়৷ গতিকে এই কথাটোও ছাত্র-নেতাসকলে আৰু আমিও মনত ৰাখিব লাগিব৷ অতি জৰুৰী অৱস্থা হ’লে বেলেগ কথা়, কিন্তু ছাত্র সমাজে পৰাপক্ষত শ্রেণী বর্জন নকৰাই ভাল৷ দ্বিতীয়তে, একেৰাহে কেইবাদিনো বন্ধ হ’লে খাটি খোৱা মানুহৰ অসুবিধা হয়৷ গুৱাহাটীত পাচলিৰ দোকান দিয়া, চাহৰ দোকান দিয়া লোকসকলো অসমীয়া, গতিকে তেওঁলোকৰ কথাও মনত ৰাখিব লাগিব৷\nদীর্ঘম্যাদী লক্ষ্য হৈছে যে বিজেপিৰ চৰিত্র ইতিমধ্যে উন্মোচিত হৈছে৷ যোৱা সময়ছোৱাত বিজেপিয়ে নানা ধৰণৰ ফাকি মাৰিছে৷ সেইবোৰ মই বর্ণনা দিব নোখোজোঁ৷ কিন্তু মানুহে দেখিছে– সোৱণশিৰি বান্ধ, অসম চুক্তি আখৰে আখৰে পালন কৰিম বুলি কৈ নস্যাৎ কৰিলে৷ এন আৰ চি অর্থহীন কৰিলে, এতিয়া বাংলাদেশী হিন্দুক নাগৰিকত্ব দিবলৈ গৈও বহু মিথ্যাৰ আশ্রয় লৈছে৷ গতিকে এই দলটোক আৰু মানুহে বিশ্বাসত ল’ব নালাগে৷ আমি ২০১৬ চনতে যিটো আহবান দিছিলোঁ সেয়া আজিও প্রাসংগিক হৈ আছে৷\nতৃতীয় কথা হৈছে– অসমৰ ভৱিষ্যৎ শক্তিশালী কৰিবৰ কাৰণে– যাতে আমাৰ ল’ৰা-ছোৱালীয়ে অসমত থাকিয়েই যথেষ্ট উপার্জন কৰাৰ লগে লগে অসমখনক আগুৱাই নিব পাৰে তাৰ এটা ব্যৱস্থা ভৱিষ্যৎ চৰকাৰবিলাকে যাতে লয় তাৰ ব্যৱস্থা ৰাইজে গ্রহণ কৰিব লাগে৷ তদুপৰি বেছিকৈ যাতে উৎসৱত মানুহ মতলীয়া নহয়, সেই কথাও মনত ৰাখিব লাগে৷ কাৰণ আজিও জাতিৰ শক্তিশালী ভেটি গঠিত হোৱা নাই আৰু জাতি-জনগোষ্ঠীৰ মাজত ঐক্যও খুব সবল হোৱা নাই৷ বহু কাম কৰিবলগীয়া আছে৷\nবিজেপিৰ প্রসংগ আহিছে কাৰণে সোধোঁ– এই যিখন যুঁজ, ইয়াক কেৱল ‘বিজেপি-বিৰোধী’ এখন যুঁজ বুলি সীমাবদ্ধ কৰা উচিত হ’ব নে জাতীয় শত্রু যিবোৰ– এই সকলোৰে বিৰুদ্ধে ই এখন উমৈহতীয়া আৰু আপোচবিহীন যুঁজ হ’ব?\nড০ হীৰেন গোহঁাই ঃ এফালৰ পৰা এই কথাটো ঠিকেই কৈছা৷ বিজেপিয়েই আমাৰ একমাত্র শত্রু নহয়৷ বৃহৎ পুঁজিয়েই আমাৰ শত্রু৷ আৰু বৃহৎ পুঁজিৰ পৰা ইন্ধন লৈ বিজেপিয়ে যুদ্ধখন চলাইছে৷ গতিকে আমাৰ শত্রুৰ মুখখন এতিয়া কিন্তু বিজেপি৷ বিজেপিক বাদ দি যদি আমি শত্রু বিচাৰি যাওঁ– এই মুহূর্তত আমি বেছি শত্রু বিচাৰি নাপাওঁ৷ আমি আমাৰ শত্রু কেনেকৈ নির্ণয় কৰিম? অসমৰ স্বার্থত যিবিলাকে বাধা দিয়ে, অসমীয়া মানুহৰ ভৱিষ্যতত যিসকলে হেঙাৰ ধৰে– সেই সকলো শত্রু৷ সেইবোৰ সময়ত নিজে নিজে চিহিুত হ’ব আৰু তেতিয়া আমি তাৰ বিৰুদ্ধেও ব্যৱস্থা ল’ব লাগিব৷ আমি যদি সতর্ক হৈ থাকোঁ, নিজৰ ভৱিষ্যৎ চিন্তা কৰোঁ, উৎসৱত মতলীয়া হৈ নাযাওঁ তেন্তে আমি সিহঁতকো চিনাক্ত কৰিব পাৰিম৷ আমাৰ ফালৰ পৰা কিন্তু বিজেপিক ৰেহাই দিব নোৱাৰি৷\nআজিৰ এই পৰিস্থিতিত ‘স্বাধীন অসম’ৰ কথাটো এক অৱধাৰিত পৰিণতি হিচাপে উচচাৰিত হৈছে৷ বিশেষকৈ নতুন প্রজন্মই তেনে ধাৰণা এটাক তুলি ধৰা দেখা গৈছে৷ স্বাধীন অসমৰ প্রসংগটো এতিয়া কিমান বা কিদৰে প্রাসংগিক বা প্রযোজ্য হ’ব পাৰে?\nড০ হীৰেন গোহঁাই : চোৱা, স্বাধীন অসম লৈ যিবোৰ আন্দোলন বা সংগ্রাম হ’ল– নতুন প্রজন্মৰ বহুতেই সেইবোৰ দেখা নাই৷ তাৰ ফলাফল দেখা নাই৷ আমি নিজে দেখিছোঁ৷ গতিকে পৰিস্থিতিটো যাতে সেই পর্যায়লৈ নাযায়– দুটা চর্ত লাগিব ইয়াৰ কাৰণে– এটা হ’ব যে আমাৰ হাতত আৰু কোনো উপায় নাই৷ ভাৰতৰ কোনো দল-সংগঠনে আমাৰ প্রতি নজৰ নিদিয়ে৷ আমাৰ দাবী নামানে৷ আমাৰ উদ্বেগ, আশংকাৰ তেওঁলোক অংশীদাৰ নহয়৷ তেতিয়াহ’লে স্বাভাৱিকতেই স্বাধীনতাৰ প্রসংগ আহিব পাৰে৷ দ্বিতীয়তে– আমাৰ মানুহ সকলো প্রকাৰে তাৰ কাৰণে সাজু হ’ব লাগিব৷ ভাৰতৰ দৰে এখন বিৰাট শক্তিশালী ৰাষ্ট্রৰ বিৰুদ্ধে আমি কেইলাখমান মানুহে যদি আমৰণ সংগ্রাম কৰিব লাগে– আমাক বাস্তৱিক আৰু মানসিক দুই ধৰণৰ প্রস্তুতি লাগিব৷ সেইটো নোহোৱালৈকে আমি এনে প্রসংগ বা বিকল্পৰ কথা চিন্তা কৰিব নোৱাৰোঁ৷ সেইটো হ’বলৈ কিছুদিন লাগিব৷ মই কোৱা নাই যে প্রতিজন মানুহেই তাৰ কাৰণে সতর্ক হ’ব– কিন্তু সংখ্যাগৰিষ্ঠ মানুহ যদি তাৰ কাৰণে সাজু হয় তেতিয়াহে সেইবোৰ প্রশ্ন উঠিব৷ নহ’লে অতি ৰক্তাক্ত বিশৃংখলাৰ সৃষ্টি হ’ব৷ আমি ধনে-জনে মৰা পৰিম৷ এবাৰ আমাৰ বহুত ক্ষতি হ’ল৷ আলফাৰ প্রথম জাগৰণে চিন্তাহীনভাৱে, হঠকাৰিতাৰে কিছুমান কাম কৰাৰ কাৰণে নানা বিপদ হ’ল আমাৰ৷ গাঁৱে-ভূঞে আমাৰ মানুহে অবর্ণনীয় নির্যাতনৰ সন্মুখীন হ’ল৷ আমাৰ উন্নতি বহুত সুদূৰ পৰাহত হ’ল, সেই সুযোগতে দুর্নীতিৰ ব্যাপক পয়োভৰ হ’ল৷ সমাজখনৰ নৈতিক স্খলন বহুত বাঢ়িল৷ আলফাক দমন কৰিবৰ কাৰণে কেন্দ্রই আমাৰ জাতি-জনগোষ্ঠীৰ মাজত বিদ্বেষ বঢ়াই দিলে, যাতে আমাৰ ঐক্য বিনষ্ট হয়৷ এইবোৰৰ মোকাবিলা কৰিব নোৱাৰিলে আমি স্বাধীনতাৰ প্রসংগ এতিয়া ননাই ভাল৷\nস্বাধীনতাৰ প্রসংগতে মোৰ এটা কথা মনলৈ আহিছে– দাক্ষিণাত্যৰ প্রায়বোৰ ৰাজ্য কেৰালা, তামিলনাডু, কর্ণাটক আদি ভাৰতৰ অংশ হৈও তেওঁলোকৰ সুকীয়া ৰাজনৈতিক বিচাৰধাৰা আছে, জাতিগত, সাংস্কৃতিক পৰিচয় তথা গভীৰ চেতনা আছে৷ এনে সাংস্কৃতিক চেতনা, ৰাজনৈতিক, ভাষিক চেতনাৰে তেওঁলোক একধৰণে স্বাধীন৷ অসম সেইক্ষেত্রত পিছ পৰি নাই জানো?\nড০ হীৰেন গোহঁাই :মূল কথা হ’ল– তেওঁলোক অর্থনৈতিকভাৱে স্বাধীন৷ অর্থনৈতিকভাৱে তেওঁলোক বহুত শক্তিশালী৷ মই গোটেই কথাটো বিতংভাৱে অধ্যয়ন কৰা নাই়, কিন্তু ধৰা, কেৰালাত কমিউনিষ্ট চৰকাৰ বাৰে বাৰে আহে৷ তেওঁলোকৰ কিছুমান সমাজমুখী কর্মসূচী থাকে– সেইবোৰে সাধাৰণ মানুহক বহুখিনি সকাহ দিয়াৰ উপৰি তেওঁলোকৰ উন্নতিত বহুখিনি সহায় কৰে৷ সেইকাৰণে কেৰালা বহুক্ষেত্রত ভাৰতৰ অন্যান্য ৰাজ্যতকৈ বহুখিনি বেলেগ৷ কিন্তু আমাৰ অসমততো কোনো দলেই তেনে অর্থনৈতিক কার্যসূচী গ্রহণ কৰা নাই৷ আঞ্চলিক বুলি দাবী কৰাবিলাকেও কৰে কি, ওপৰ মহলাৰ মানুহখিনিয়ে ধুমধাম খাই থাকে, লুট কৰে, তলৰ মহলাৰ মানুহৰ হাহাকাৰ হয়৷ গতিকে সেইটো অৱস্থা আমাৰ নাই, আমাৰ আঞ্চলিকতাবাদী শক্তিৰো তেনে কোনো উদ্দেশ্য বা কার্যসূচীয়েই নাই, কোনো চিন্তাই নাই৷ শিক্ষাৰ ক্ষেত্রতো দেখোঁ– তেওঁলোকৰ ল’ৰা-ছোৱালী ইংৰাজী মাধ্যমৰ বিদ্যালয়লৈ দৌৰি আছে৷ আৰু ৰাজহুৱা শিক্ষা ব্যৱস্থাক ধবংস কৰাত তেওঁলোকো সমানে উৎসাহী৷ গতিকে ইয়াত কেনেকৈ কি হ’ব? কর্ণাটকততো কানাড়া ভাষা বাধ্যতামূলক কৰিছে৷ ইয়াত সাহস কৰিবনে?\nহিন্দী বলয়ৰ আমাৰ ইয়াত যি প্রাদুর্ভাৱ তাৰপৰাও তেওঁলোক মুক্ত–\nড০ হীৰেন গোহঁাই : হয়, তেওঁলোকৰ নিজস্ব ভাল চিনেমা আছে৷ গতিকে সেইবোৰৰ পিনে আমি চাব লাগিব৷\nগতিকে অর্থনৈতিক আৰু সাংস্কৃতিক বিপ্লৱ এটাও একে সময়তে সমান্তৰালভাৱে চলিব লাগিব৷ নহয় জানো?\nড০ হীৰেন গোহঁাই :অ’ অ’ ঠিকেই কৈছা৷ আৰু লগতে সামাজিক৷ যিবোৰ বস্তু আমাৰ কাৰণে ক্ষতিকাৰক, সেইবোৰ আমি গ্রহণ কৰিব নালাগিব৷ এতিয়া আমাৰ ৰাজহুৱা মঞ্চত যদি ছোৱালী এজনীয়ে কথা ক’বলৈ উঠে– তাই দুটা অসমীয়া কৈ চাৰিটা ইংৰাজী শব্দ কয়৷ এইটো কি ধৰণৰ কথা? গতিকে আমাৰ সেইখিনি শক্তি এতিয়ালৈকে হোৱা নাই৷ এটা সময়ত যিখিনি আছিল– সেইখিনিও হেৰাইছে৷ সেইখিনি আমি উদ্ধাৰ কৰিব লাগিব৷\nএতিয়া চলি থকা আন্দোলনটো এটা আৱেগিক পর্যায়ত আছে৷ সাংঘাতিক ধৰণৰ আৱেগত অসম উথলি থকা বুলি ক’লেও ভুল কোৱা নহ’ব৷ এই আৱেগিক পর্যায়ৰ পৰা এক কার্যকৰী পর্যায়লৈ আন্দোলনটোক লৈ যোৱাৰ বাবে কি ধৰণৰ পদক্ষেপ গ্রহণ কৰাটো উচিত হ’ব বা প্রয়োজনীয় হ’ব বুলি ভাবে?\nড০ হীৰেন গোহঁাই : এই মুহূর্তত যিহেতু চৰকাৰে জবৰদস্তি কৰি বিধেয়কখন আনিছে, এই মুহূর্তত আৱেগৰ বিস্ফোৰণ কিছু পৰিমাণে হোৱা স্বাভাৱিক৷ কিন্তু আমি নিশ্চয় এই কথাটো মনত ৰাখিব লাগিব যে আমি সকলো পিনৰ পৰা শক্তিশালী কৰি তুলিব নোৱাৰিলে শত্রুৰ লগত যুঁজা টান৷ মই এটা উদাহৰণ দিছোঁ– তাহানি মোগলৰ আক্রমণৰ সময়ত জয়ধবজ সিংহ পৰাক্রমী ৰজা আছিল৷ তেওঁ কিছুমান সৰু-সুৰা ৰাজ্য জয় কৰি ভাবিলে যে তেওঁ মোগলৰ দৰে অতি শক্তিশালী শত্রুৰ বিৰুদ্ধেও তেওঁ যুঁজ কৰি জয়ী হ’ব পাৰিব৷ কিন্তু কোনো প্রস্তুতি নোহোৱাকৈ যুঁজ কৰি বৰ বেয়াকৈ তেওঁ পৰাজিত হ’ল৷ বুৰঞ্জীৰ মতে এগৰাকী পোহাৰীয়ে তেওঁক সোঁৱৰাই দিছিল যে তুমি ইমান বছৰ ৰং-ধেমালিতে মন দিলা, তাৰ সলনি গড় এটাত যদি মাটি এচপৰা দিলাহেঁতেন শত্রুৱে ইমান লাই নাপায়৷ সাধাৰণ পোহাৰী এজনীয়ে ৰজাক এই কথা কোৱা বুলি বুৰঞ্জীত আছে৷ তাৰ পাছত চক্রধবজ সিংহই যেতিয়া সিংহাসনত আৰোহণ কৰিলে তেতিয়া তেওঁ দেখিলে যে কথাটো সঁচা৷ আহোমে তেতিয়া কৰ দিবলৈ বাধ্য হৈছিল– যিটো তেওঁৰ কাৰণে অতি লাজৰ কথা আছিল৷ তাৰ পাছত তেওঁ ৰাজ্যক সকলো দিশে শক্তিশালী কৰিলে, প্রজাক সস্তম আৰু প্রশিক্ষিত কৰিলে, যুদ্ধৰ ৰচদপাতি, অস্ত্র-শস্ত্র যোগাৰ কৰিলে৷ তাৰ পাছতহে তেওঁ সুবিধা চাই মোগলৰ লগত যুদ্ধ কৰিলে আৰু অসমক মুক্ত কৰিলে৷ এতিয়া পৰিস্থিতি বহুত বেলেগ৷ মই উদাহৰণ হিচাপেহে কথাটো কৈছোঁ৷ এতিয়া যদি অসমীয়া মানুহে যুঁজিব লাগে আমি সকলোপিনৰ পৰা প্রস্তুত হোৱা ভাল৷ অর্থনৈতিকভাৱে, সাংস্কৃতিকভাৱে, সামাজিকভাৱে৷ এতিয়া মাঘ বিহু আহিছে– মাঘ বিহুত চাৰিওপিনে যদি হিন্দী গানৰ পয়োভৰ হয়, বাণিজ্যিক সংস্কৃতিৰ প্রভাৱত, তেন্তে কি হ’ব? আমি তাৰেই সোঁতত উটি গুচি যাম৷ বিহুৰ মাজতে বিহুৰ পৰম্পৰা মানি আমি স্বদেশ-স্বজাতিৰ প্রতি সচেতনতাৰ কাম কৰিব পাৰোঁ৷\nপলমকৈ হ’লেও অগপই চৰকাৰৰ পৰা ওলাই আহি ৰাইজৰ কাষ চাপিছে৷ কিন্তু বাকী যিবোৰ আঞ্চলিক দল, মূলতঃ জনজাতীয় ৰাজনৈতিক শক্তি আছিল– বড়ো, মিচিং, তিৱা তেওঁলোক আজিও বিজেপিৰ কাষৰ পৰা আঁতৰি অহা নাই৷ তেওঁলোক অসমীয়া আৱেগটোৰ পৰা বিচিছন্ন হোৱাটোকে সূচাইছে নেকি?\nড০ হীৰেন গোহঁাই :কথা হৈছে এইটো– গণতান্ত্রিক দৃষ্টিভংগী যদি নাথাকে তেতিয়াহ’লে জনগোষ্ঠীয় আন্দোলনবিলাক কেইজনমান নেতাৰ হাতৰ অস্ত্র হৈ পৰে৷ তেওঁলোকে নিজৰ ধন, ক্ষমতাৰ কাৰণে জনগোষ্ঠীয় আন্দোলনবিলাক শেষত ব্যৱহাৰ কৰিবলৈ সক্ষম হয়৷ পোনতে গণতান্ত্রিক আন্দোলন হয়, সকলো মানুহ জড়িত হয়৷ সকলোৰে স্বার্থৰ কথা নেতাসকলৰ মনত থাকে৷ কিন্তু পিছৰ পর্যায়ত তেওঁলোক বিচলিত হৈ কেন্দ্রৰ টোপ গিলি কেন্দ্রৰ হাতৰ মুঠিত বন্দী হয়৷ মই কোনো বিশেষ জনগোষ্ঠীৰ কথা উল্লেখ কৰিব খোজা নাই, কিন্তু এইটো বহু দিন ধৰি দেখা কথা৷ দ্বিতীয়তে, সাধাৰণ মানুহখিনিক আমাৰ সংগ্রামৰ লগৰীয়া কৰিবৰ কাৰণে কি কৰিব লাগে সেই বিষয়ে ভবা উচিত৷ তেওঁলোকৰ যি প্রয়োজন, তেওঁলোকৰ যি আকাংক্ষা তাক সন্মান জনাব লাগে৷ কাৰণ মোৰ যি ধাৰণা, জনগোষ্ঠীয় সাধাৰণ মানুহৰ অৱস্থা বৰ ভাল নহয়৷ এতিয়া তেওঁলোকৰ সাংস্কৃতিক চেতনা এটাও আহিছে, সেইটোও আমি একেবাৰে অগ্রাহ্য কৰা উচিত নহয়৷ তদুপৰি চিধাই তেওঁলোকৰ ওপৰত অসমীয়া জাপি দিয়াৰ কোনো প্রশ্ন এতিয়া আৰু উঠিব নোৱাৰে৷ গতিকে সেইখিনি মর্যাদা তেওঁলোকক দি যেনেকৈ একেলগে ভাই ভাই হিচাপে থাকিব পাৰে সেই সম্পর্কে আমি কিছুমান ব্যাৱহাৰিক কার্যসূচী আমি নিশ্চয় ভাবিব পাৰোঁ৷\nছাৰ, অগপৰ প্রসংগটো–\nড০ হীৰেন গোহঁাই : অগপ দলে বহু গালি-গালাজ খাই, শেষ পর্যন্ত কিন্তু বিজেপিৰ লগত থাকিবলৈ চেষ্টা কৰিলে৷ তেওঁলোকক কিন্তু ৰাইজে হওক, বিভিন্ন মাধ্যমে হওক আগৰে পৰাই সকীয়াই আছিল যে– এইটোৱেই হ’ব, তোমালোকে মিছা আশা কৰিছা৷ শেষলৈকে নাথাকি তেওঁলোকে যদি আগতে ওলাই আহিলহেঁতেন তেন্তে বিধেয়ক-বিৰোধী গণতান্ত্রিক আন্দোলনটো আৰু শক্তিশালী হ’লহেঁতেন৷ তেওঁলোকে পলম কৰা কাৰণে বিজেপিয়ে বৰ লাই পালে৷ এতিয়াও কিন্তু তেওঁলোকৰ ৰাজনৈতিক দৃষ্টিভংগীটো আৰু স্পষ্ট আৰু সবল হোৱা দৰকাৰ, নেতাসকলৰ৷ সেই আহবান মই তেওঁলোকক দিছোঁ৷ তেওঁলোকে দেৰিকৈ হ’লেও আত্মসংশোধন কৰা কাৰণে তেওঁলোকক মই আদৰণি জনাইছোঁ, কিন্তু এয়াই যথেষ্ট নহয়৷ ইতিমধ্যে তেওঁলোকে সিদ্ধান্ত গ্রহণত পলম কৰি যি ভুল কৰিলে সেয়া নিজে বিশ্লেষণ কৰি চাব লাগিব, বিজেপিৰ চৰিত্র ভালকৈ বুজিব লাগিব৷ আকৌ যদি ক্ষমতাৰ কাৰণে বিজেপিৰ লগ লাগে তেতিয়াও একে ঘটনাই ঘটিব৷ গতিকে তেওঁলোকে কেনেকৈ আগবাঢ়িব আৰু ৰাজনৈতিক দৃষ্টিভংগী কি হ’ব, এই সকলো কথা চিন্তা কৰিব লাগিব৷ এইবাৰ লেজুত ধৰি বল নিদিয়া কাৰবাৰ কৰিলে নচলিব কিন্তুহ্ল\nসাক্ষাৎগ্রহণকাৰীৰ ফ’ন :৮৮১২৮-৬৬৭২৬\nGermany urges for resumption of Indo-EU FTA talks\nষঠ পূজা পালন\nতথ্য বিচাৰি বেংকলৈ আয়কৰৰ পত্র\nদুষ্কৃতিকাৰীৰ বেদখল নহয়, থানৰ ভূমি চোৰাংকৈ বিক্ৰী কৰিছে অধিকাৰৰ পুত্ৰই\nচাহ শ্ৰমিকৰ মজুৰি বৃদ্ধিৰ দাবীত বাইক ৰেলী\nNagaland CM rubbishes Oppn allegations of funds diversion\nManipur mother's market traders want better schemes\nAll Rights Reserved 2019 © The Janambhumi | Total visits : 9496018


Pan in Assamese ৰ ব্যৱহাৰ, পালি, পাৰ্শ্চক্ৰিয়া, উপকাৰ, ক্ৰিয়া-প্ৰতিক্ৰিয়া আৰু সতৰ্কতাবাণী\n53 लोगों ने इस दवा को हाल ही में खरीदा\nPan के प्रकार चुनें\nPan 20 Tablet Pan 40 Tablet Pan Iv Injection\nPan Od 40 Tablet\nसदस्य इस दवा को ₹88.07 में ख़रीदे।\n53 लोगों ने इस दवा को हाल में खरीदा\nPan ৰ মূল্য আৰু পেকৰ চাইজ - Pan Price and Pack Size in Assamese - Pan ar mulya aaru pakor size\nPan 20 Tablet ₹92.7 दवा खरीदें\nPan 40 Tablet ₹124.2 दवा खरीदें\nPan IV Injection ₹43.9 दवा खरीदें\nPan की जानकारी\nPan ৰ লাভ আৰু ব্যৱহাৰসমূহ- Pan Benefits & Uses in Assamese- Pan ar laabh aaru byavaharsamuh\nPan ৰ পালি আৰু সেয়া কেনেদৰে ল'ব- Pan Dosage & How to Take in Assamese - Pan ar paali aaru xeya kenedore lobo\nPan ৰ পাৰ্শ্চক্ৰিয়াসমূহ- Pan Side Effects in Assamese- Pan ar parshwakriyasamuh\nPan সংক্ৰান্ত সতৰ্কতাবাণীসমূহ- Pan Related Warnings in Assamese- Pan xonkranta xatarkatabanisamuh\nঅইন দৰৱৰ সৈতে Panৰ গুৰুতৰ ক্ৰিয়া-প্ৰতিক্ৰিয়া- Severe Interaction of Pan with Other Drugs in Assamese- Oinor xoite Pan ar gurutor kriya-pratikriya\nPan মতভেদসমূহ- Pan Contraindications in Assamese- Pan nishedhsamuh\nPan ৰ বিষয়ে সততে সোধা প্ৰশ্নসমূহ- Frequently asked Questions about Pan in Assamese- Pan ar bikhoye satate xodha prashnasamuh\nখাদ্য আৰু মদৰ সৈতে Pan ক্ৰিয়া-প্ৰতিক্ৰিয়া- Pan Interactions with Food and Alcohol in Assamese- khadya aaru modor xoite Pan kriya-pratikriya\nPan ৰ লাভ আৰু ব্যৱহাৰসমূহ - Pan Benefits & Uses in Assamese - Pan ar laabh aaru byavaharsamuh\nPan তলত দিয়াবোৰৰ চিকিত্সাৰ ক্ষেত্ৰত ব্যৱহাৰ কৰা হয় -\nPan ৰ পালি আৰু সেয়া কেনেদৰে ল'ব - Pan Dosage & How to Take in Assamese - Pan ar paali aaru xeya kenedore lobo\nPan-ৰ উপাদানসমূহ - Pan Active Ingredients in Assamese - Pan-ar upadaansamuh\nPan ৰ পাৰ্শ্চক্ৰিয়াসমূহ - Pan Side Effects in Assamese - Pan ar parshwakriyasamuh\nগৱেষণাৰ ভিত্তিত, Pan ব্যৱহাৰৰ ক্ষেত্ৰত তলত দিয়া পাৰ্শ্চক্ৰিয়া প্ৰত্যক্ষ কৰা হৈছে -\nPan সংক্ৰান্ত সতৰ্কতাবাণীসমূহ - Pan Related Warnings in Assamese - Pan xonkranta xatarkatabanisamuh\nPan-ৰ ব্য়ৱহাৰ গৰ্ভৱতী মহিলাৰসকলৰ বাবে নিৰাপদনে?\nগৰ্ভৱতী মহিলাই Pan সুৰক্ষিত ভাবে গ্ৰহণ কৰিব পাৰে।\nPan-ৰ ব্য়ৱহাৰ কেচুৱাক বুকুৰ গাখীৰ খুৱাই থকা মহিলাসকলৰ বাবে নিৰাপদনে?\nPan এ স্তন্যপায়ী মহিলাৰ ক্ষেত্ৰত মধ্যমীয়া পাৰ্শ্ব-প্ৰতিক্ৰিয়া কৰিব পাৰে। আপুনি যদি ইয়াৰ পাৰ্শ্ব-প্ৰতিক্ৰিয়া অনুভৱ কৰে, তেন্তে এই ঔষধটো গ্ৰহণ কৰা বন্ধ কৰক, আৰু আপোনাৰ চিকিতসকৰ পৰামৰ্শ গ্ৰহণ কৰক। কেৱল আপোনাৰ চিকিতসকে পৰামৰ্শ দিলেহে পুনৰ আৰম্ভ কৰিব।\nবৃক্কত Pan কি প্ৰভাৱ দেখা গৈছে?\nPanৰ বৃক্ক ৰ ওপৰত কোনো পাৰ্শ্ব-প্ৰতিক্ৰিয়া নাই।\nযকৃতত Pan কি প্ৰভাৱ দেখা গৈছে?\nPanৰ কলিজা ৰ ওপৰত মৃদু পাৰ্শ্ব-প্ৰতিক্ৰিয়া আছে।\nহৃদযন্ত্ৰৰ ক্ষেত্ৰত Pan ৰ কি প্ৰভাৱ দেখা গৈছে?\nহৃদয় ৰ বাবে Pan ক্ষতিকাৰক নহয়।\nঅইন দৰৱৰ সৈতে Panৰ গুৰুতৰ ক্ৰিয়া-প্ৰতিক্ৰিয়া - Severe Interaction of Pan with Other Drugs in Assamese - Oinor xoite Pan ar gurutor kriya-pratikriya\nPan তলত দিয়া দৰৱৰ সৈতে লোৱা উচিত যিহেতু ই ৰোগীৰ ক্ষেত্ৰত গুৰুতৰ পাৰ্শ্চক্ৰিয়াৰ সৃষ্টি কৰিব পাৰে -\nPan মতভেদসমূহ - Pan Contraindications in Assamese - Pan nishedhsamuh\nআপুনি যদি তলত দিয়া যিকোনো এবিধ ৰোগৰ সমুখীন হৈ আছে, আপুনি তেন্তে ডাক্তৰৰ পৰামৰ্শ অবিহনে Pan লোৱা অনুচিত যাতে -\nPan ৰ বিষয়ে সততে সোধা প্ৰশ্নসমূহ - Frequently asked Questions about Pan in Assamese - Pan ar bikhoye satate xodha prashnasamuh\nএই Pan-এ অভ্য়াস বা নিচাৰ সৃষ্টি কৰে নেকি?\nনহয়, Panয়ে অভ্যাসৰ সৃষ্টি নকৰে।\nআপুনি Pan লোৱাৰ পিছত টোপনি ভাৱ অথবা অৱসাদগ্ৰস্ত যেন অনুভৱ কৰিব পাৰে। সেয়ে এয়া এৰাই চলাটো ভাল।\nPan লোৱাৰ পিছত কোনো পাৰ্শ্চক্ৰিয়া নাই।\nমানসিক ৰোগৰ চিকিত্সাৰ বাবে Pan লৈ কোনো লাভ নাই।\nখাদ্য আৰু মদৰ সৈতে Pan ক্ৰিয়া-প্ৰতিক্ৰিয়া - Pan Interactions with Food and Alcohol in Assamese - khadya aaru modor xoite Pan kriya-pratikriya\nখাদ্য আৰু Panৰ ক্ৰিয়া-প্ৰতিক্ৰিয়া\nখাদ্যৰ সৈতে Pan লোৱাটোৱে একো সমস্যাৰ সৃষ্টি নকৰে।\nমদ আৰু Panৰ মাজৰ প্ৰতিক্ৰিয়া\nPanৰ সৈতে মদ্যপান কৰাটোৱে আপোনাৰ দেহত হানিকাৰক প্ৰভাৱ পেলাব পাৰে।\nPan ৰ অনুকল্প - Substitutes for Pan in Assamese\nআপুনি বা আপোনাৰ পৰিয়ালৰ কোনোবাই Pan লয় নেকি? অনুগ্ৰহ কৰি এটা সমীক্ষাত ভাগ লওক আৰু আনকো সহায় কৰক\nআপুনি চিকিৎসকে নিদান আগবঢ়োৱা Pan ব্যৱহাৰ কৰিছিল নেকি?\nআপুনি কিমান পৰিমাণে Pan সেৱন কৰিছিল?\nআপুনি Pan ভোজন কৰাৰ আগত নে পাছত সেৱন কৰিছিল?\nআপুনি কোন সময়ত Pan সেৱন কৰে?


xukhdukh.com November 15, 2015 LOCAL-GUJAB, লোকেল গুজৱ.কম,\n১. গুজৰাটৰ প্ৰধানমন্ত্ৰীয়ে আহমেদাবাদৰ পৰা লণ্ডনলৈ পোনপটীয়া এয়াৰ ইণ্ডিয়াৰ বিমান সেৱাৰ উদ্বোধন কৰে। চুৰাটৰ শাৰীও লণ্ডনৰ নেতাৰ পত্নীক পিন্ধোৱাৰ সফলতা দাবী। লগতে এটা 'ঘণ্টা'ও তেখেতে আজৰি সময়ত বজাই থাকিবলৈ কেমেৰুন বোলা নেতাজনক উপহাৰ দি অহাৰ সাফল্যৰ কথাও ঢাকঢোল সহ প্ৰকাশ পাইছে! ললিত মোদী বোলা পলাতকজনৰ খবৰ কৰিবলৈহে তেওঁ পাহৰিলে বুলিও গোপন সূত্ৰত প্ৰকাশ!\n২. “ইটাৰ উত্তৰ পাথৰেৰে” শীৰ্ষক নতুন হলিউদী ছবিখন হিন্দী ভাষাতে নিৰ্মাণ কৰিবলৈ ওলাইছে জাষ্টইচ কাটছু চাহাবে! ইৰাকত বোমা পেলালে পেৰিচত বন্দুক ফুটিবই শীৰ্ষক যুক্তি প্ৰমাণৰ অৰ্থেই এই ছবিখন নিৰ্মাণ কৰিবলৈ লোৱা হৈছে। বিতৰ্কিত কমেণ্ট কৰিয়েই তেখেতে বজাৰদখল কৰিবই বুলিও চিত্ৰ সমালোচক সকলে আগতীয়াকৈ ভৱিষ্যতবাণীও কৰিছে।\n৩. এইবাৰ দালাই লামা টুইটাৰ আক্ৰমণৰ বলি হব লগা হৈছে ভক্তগণৰ। তেওঁলোকৰ দুই এজনে লামা মহাশয়ৰ মতৰ লগত অসন্মত হোৱাৰ ফলতেই ছ’চিয়েল মেডিয়াত তেওঁৰ বংশ সলাই দিয়াকৈ পোষ্টৰ বান তুলি দিছে। এয়াও সহিষ্ণুতাৰ পৰিচয়নে বুলি এতিয়া সচেতন ৰাইজেও টকলা খেৰলৈ টুইট কৰাও পৰিলক্ষিত হৈছে।\n৪. আপোনাৰ চহৰক চাফা কৰি ৰাখিবলৈ আপুনি পৌৰ নিগমক কৰ আদায় দিয়াৰ পাছতো প্ৰতিটো সেৱা লওতে চাফচিকুনতাৰ বাবে নতুনকৈ কৰ দিব লগাৰ ব্যৱস্থা কৰিছে চৰকাৰে। পৌৰ নিগমে কৰ লৈ চাফাটো কৰিবই, কিন্তু সেয়া সুনিশ্চিত হব কেনেকৈ? সেয়েহ তাৰ বাবে লগা অতিৰিক্ত খৰছৰ বাবেহে এই নতুন কৰ উদ্ভাৱন কৰিব লগা হৈছে বুলিও জানিব পৰা গৈছে। এতিয়াৰ পৰা পেন কাৰ্ড বনাবলৈকো এটকা বেছি দিব লগা হোৱাত এতিয়া সদৌ ভাৰত ভিক্ষাৰী সন্থাই উদ্বেগ প্ৰকাশ কৰিছে।\n৬. ক’লাদেৱ বাবাই দেশৰ বজাৰত জাতিলাওৰ দাম বৃদ্ধি কৰি খেতিয়ক সকলৰ জীৱনলৈ অভূতপূৰ্ব সমৃদ্ধি কঢ়িয়াই অনাৰ বাবে তেখেতলৈ বিশেষ সন্মান প্ৰদান কৰাৰ যো-জা! সদৌ ভাৰত লাও খেতিয়ক সন্থাই তেখেতেক ‘জাতিলাও ৰত্ন’ সন্মান অহা বহাগতে প্ৰদান কৰিব বুলিও জানিব পৰা গৈছে।\n৭. আজি হিন্দু মহানসভা আৰু হিন্দুবাদী সেনাই হত্যাকাৰী নাথুৰামৰ সোঁৱৰণত বলিদান দিৱস পালন কৰিবলৈ লৈছে বুলি জানিব পৰা গৈছে। এই দিনটো আচলতে ‘বলি লোৱা’ দিৱসহে হব লাগে বুলিও সচেতন লোক সকলে মত প্ৰকাশ কৰিছে। দুৰ্বৃত্তক মহান কৰাটোকো ৰাইজে সহ্য কৰাটোৱে জানো দেশ সহনশীলতাকে প্ৰমাণ কৰা নাই বুলি পমপম খেৰ নামৰ টকলাটোৱে টুইট কৰিছে।\n৮. নিজৰ বিদেশ মন্ত্ৰীক দেশতে আৰাম কৰিবলৈ দি মহানতাৰ পৰিচয় দিছে আমাৰ নৰেন বৰদেউতাই। মোল্লাৰ দৌৰ মচজিদ টকৰ দৰে এতিয়া তেওঁৰ দিনত বিদেশ মন্ত্ৰীৰ দৌৰ বিমান বন্দৰত টা টা দিয়াতেই শেষ বুলিও সূত্ৰই প্ৰকাশ কৰিছে। বিদেশ মন্ত্ৰী হৈও ঘৰৰ ভাত খাই থকাৰ ক্ষেত্ৰত সুখমাই বাইদেৱে অচিৰেই অভিলেখ গঢ়িব পাৰিব বুলিও জানিব পৰা গৈছে।\n৯. দিল্লীৰ এলজি মানে লোকেল গাৰ্জেনজনক দেশৰ শ্ৰেষ্ঠ এলজিৰ সন্মান দিব লাগে বুলি দাবী কৰিছে ৰামটেঙা পোৱা আম আদমী সন্থাই। এনেকুৱা এলজি থাকিলে থলুৱা চৰকাৰ নামৰ বস্তুটোৰ দৰে মাই-বাপ নথকাই ভাল বুলিও সন্থাই অভিমত প্ৰকাশ কৰিছে।\n১০. নিৰ্বাচনী যাদুকৰ মাষ্টাৰ প্ৰচাৰঅন্ত কিশোৰে অহা নিৰ্বাচনী পৰীক্ষা সমূহত পাপু গান্ধীক পাছ কৰোৱাৰ ৰিস্ক লবলৈ অস্বীকাৰ কৰা বুলি জানিব পৰা গৈছে। ঘৰুৱা টিউচনলৈকে ঠিকে আছে, কিন্তু পৰীক্ষাত বেঞ্চৰ তলত বহি নিজে লিখি পাছ কৰাব লগা এনেকুৱা প্ৰতিভাধৰৰ ৰিক্স লোৱাটো অসম্ভৱ বুলিও তেখেতে নিকটাত্মীয়ৰ আগত প্ৰকট কৰিছে!\nBy xukhdukh.com on November 15, 2015


থুলোকৰ চেন্নাই যাত্ৰা – ডা° পাৰ্থসাৰথি ভূঞা – ফটাঢোল\nSeptember 1, 2018 লটিঘটি\t10 Comments\nথুলোকৰ চেন্নাই যাত্ৰা – ডা° পাৰ্থসাৰথি ভূঞা\nহেমেন্দ্ৰ মাষ্টৰৰ ল’ৰা গোলোক আৰু থুলোক। বৰপুত্ৰ গোলোক সৰুৰে পৰাই অতি মেধাবী আৰু ভালদৰে মেট্ৰিক, হায়াৰ চেকেণ্ডাৰী আৰু তাৰ পিছত ইঞ্জিনিয়াৰিং পাছ কৰি বৰ্তমান বিদেশৰ তেল কোম্পানী এটাত কৰ্মৰত। জন্মতেই থুলন্তৰ থুলোক আকৌ একেবাৰেই পঢ়া শুনাত মন নথকা। মাষ্টৰে হালোৱা এছাৰীৰ কোব দি দিয়ো তাক মেট্ৰিকৰ ডেওনা পাৰ কৰাব নোৱাৰিলে। সেয়ে বৰ্তমান ঘৰৰ খেতি বাতিৰে তদাৰক কৰে। অৱসৰপ্ৰাপ্ত মাষ্টৰ আৰু তেওঁৰ পত্নীয়ে পিচে এতিয়া মাজে মাজে কথা পাতে যে ভালেই হ’ল, ইয়াৰ পঢ়া শুনা নহ’ল, আমাৰ দুটাৰ এই বয়সত এতিয়া কণাৰ লাখুটি হৈ আছে, নহ’লে ইয়ো বিদেশত থাকে বুলি বাহিৰত বুকু ফিন্দাই কথা কৈ, ঘৰত দুয়ো চকুপানী টুকি থাকিব লাগিল হয়।\nথুলোক আকৌ গাঁওখনত খুব জনপ্ৰিয়, কাৰণ সকলোৰে কিবা প্ৰয়োজনত সিয়েই কামত আহে। অসুখীয়া মেধী বৰদেউতাৰ ঔষধ টাউনৰ পৰা আনি দিয়া, অফিচ কাছাৰীৰ আও ভাও নোপোৱা ৰূপালী খুৰীৰ লগত বেংকলৈ গৈ খুড়াৰ পেঞ্চনৰ টকা কেইটা উলিয়াই অনা ইত্যাদি ইত্যাদি সকলোৰে কত যে কাম আৰু সকলোকে সহায় কৰা মানুহটো হ’ল থুলোক। হেমেন্দ্ৰ মাষ্টৰেও বেয়া নাপায় ল’ৰাটোয়ে সকলোকে সহায় কৰা কথাটোত।\nএইবাৰ আকৌ ৰজনী খুড়াই বেমাৰ দেখুৱাবলৈ চেন্নাই যাবলৈ থুলোককে লগ ধৰিলে। কৃষি বিভাগত অসমৰ বিভিন্ন ঠাইত কাম কৰি অৱসৰৰ পাছত গাঁৱৰ ঘৰত অকলশৰে থকা ৰজনীৰ যাত্ৰাৰ সংগী হ’বলৈ মাষ্টৰেও অনুমতি দিলে। জীৱনত প্ৰথম বাৰৰ বাবে প্লে’নত উঠিবলৈ পাম বুলি থুলোকৰো মহানন্দ।\nনিৰ্দিষ্ট দিনত দুয়ো চেন্নাই যাবলৈ প্লে’নত বহিল, দুয়োৰে ছিট বেলেগ বেলেগ ঠাইত পৰিল, থুলোকৰ ছিট খিৰিকীৰ কাষত, বহিয়েই হাতেৰে খিৰিকীখন খুলিবলৈ যত্ন কৰি থকা দেখি এয়াৰহোষ্টেজ জনীয়ে বোলে কি কৰিছে আপুনি, থুলোকে বোলে খিৰিকী খন খুলিব পৰা নাই, অলপ হাৱা খাই খাই যাওঁ আকৌ! যিমান পাৰি হাঁহিটো দমাই ৰাখি এয়াৰহোষ্টেজ গৰাকীয়ে বোলে ছাৰ, খিৰিকী খুলিব নোৱাৰিব ইয়াত, বাহিৰলৈ চাই যাবহে পাৰিব, প্লে’নত খিৰিকী খুলি যোৱা নহয়! অকে অকে বুলি কৈ থুলোকে তাৰ কাষত বহা মানুহজনে তাক অঁকৰা বুলি ভাবিছে বুলি ভাবি অলপ ওস্তাদি মাৰোঁ বুলি ভাবি, খিৰিকীৰে তললৈ চাই তেওঁক ক’লে, দাদা চাওক, তলত থকা মানুহ বিলাকক ওপৰৰ পৰা পৰুৱাৰ নিচিনা লাগিছে। মানুহজনে বিৰক্তি সনা মাত এটাৰে বোলে, প্লে’ন উৰাই নাই এতিয়াও, সেয়া তলত পৰুৱাই হয়। থুলোকে আৰু কথা নাপাতোঁ বুলি মনে মনে ৰ’ল, আচলতে তাক কোনোবাই কৈছিল প্লে’নত গ’লে তলত মানুহ, ঘৰ এইবিলাক সৰু সৰু পৰুৱাৰ নিচিনা লাগে।\nপ্লেন উৰিল, কিছু সময়ৰ পাছত জলপান সেৱা আৰম্ভ হ’ল, প্লে’টৰ সকলো বস্তু সি খালে, খাই থাকোঁতে কাষৰ মানুহজনে তালৈ এবাৰ আচৰিত হৈ চোৱা যেন পালে। চেন্নাইত নামি গাড়ীৰে হোটেললৈ গৈ থাকোঁতে সি ৰজনী খুড়াক ক’লে, “প্লে’নত খাবলৈ দিয়া বস্তুবিলাক ভাল লাগিল দেই, কিন্তু সেই বগা কাগজৰ নিচিনা তিনিকোণীয়া বস্তুটো কি আছিল, খাবলৈ একো সোৱাদ নাই, কাগজৰ নিচিনা? “খুড়াই বোলে ধেই, তই মানে টিছু পেপাৰখনো খালি, সেইখন হাত মচিবলৈ হে দিছিল!\nহোটেল পাই মুখ হাত ধুই লওঁ বুলি থুলোক বাথৰুমত সোমাল, ৰজনী খুড়াই বিচনাতে এনেই বাগৰ দিলে। থুলোক ওলোৱাৰ পাছত খুড়াই বাথৰুমলৈ গৈ বোলে, থুলোক, তই পানী ক’ত পালি? টেপত পানী অহা নাই দেখোন! থুলোকে বোলে অ খুড়া, টেপত নাই, সেই বগা টেংকিটোৰ তলিত হে আছে, মই বাথৰুমত থকা গিলাচটোৰে তাৰ পৰাই লৈ লৈ কোনোমতে ধুলোঁ। আহিব খোজা ওকালিটো কোনোমতে ৰাখি খুড়াই বোলে, খালি খালি, নজনা কথা সুধি ল’ব নোৱাৰ, সেইটো ক’মদ, তাত মানুহে হেৰী কৰে, চি চি, ৰহ মই ৰিছেপচনলৈ ফোন কৰোঁ, পানী খুলি দিলে মোৰ তাত এটা ডেটল চাবোন আছে তাৰে ভালকৈ গাটো ধুই পেলা!\nএনেদৰেই নানা লটিঘটি হৈ যেনিবা থুলোকহঁত গাঁও পালেহি। যাত্ৰাৰ খবৰ ল’বলৈ অহা লগৰীয়া যতীনক থুলোকে ক’লে,\n“বুজিছ, এটাই শিক্ষা হ’ল, নজনা কথাটো কাৰোবাক সুধি ল’বলৈ কেতিয়াও লাজ কৰিব নালাগে, তাকে নকৰি নিজেই ওস্তাদি মাৰিবলৈ গ’লে কমখন লটিঘটি নহয়!”\n« ব্যঙ্গ কিবা এটা – মৃদুস্মিতা বৰবৰা\nপ্ৰতিবাদ – মানস শইকীয়া »\nবঢ়িয়া ডাক্তৰ চাহাব, ভাল লাগিল পঢ়ি\nবৰ ৰস পালো পঢ়ি। এনেও আপোনাৰ লিখনিবোৰ ভাল লাগে।\nথুলোক কিন্তু বেলেগ বস্তু দেই কুমুদৰ পানীৰে গা ধুলে😁😁😁\nবৰ ভাল লাগিল পঢ়ি।আপোনাৰ লিখনি সদায়েই ৰসাল।\nমই এই প্রথম পঢিছো আপোনাৰ লিখনি ,ভাল লাগিল আশা কৰিছো আৰু পঢিবলৈ\nহাঃ হাঃ। মজ্জা লাগিল।\nভাল জমালে ।


[Assamese] What Is VISA Card, RuPay Card, Master Card ? । [Assamese] Different Types Of Debit Cards In India - Khagori : Assamese Jokes, Assamese Comedy, Assamese Quotes\nHome [Assamese] Different Types Of Debit Cards In India [Assamese] What Is VISA Card [Assamese] Whats Are The Various Types Of Debit Cards Available In India ? Master Card ? RuPay Card [Assamese] What Is VISA Card, RuPay Card, Master Card ? । [Assamese] Different Types Of Debit Cards In India\n[Assamese] What Is VISA Card, RuPay Card, Master Card ? । [Assamese] Different Types Of Debit Cards In India\nভিছা, মাষ্টাৰ আৰু ৰুপে' ডেবিট কাৰ্ডবোৰ আচলতে কি ? - [Assamese] Whats Are The Various Types Of Debit Cards Available In India ? ATM Cards in India - How Debit Cards Works? - What is RuPay Card ? - Difference Between VISA Card & MasterCard - Different type of ATM Card\nVISA Card !!\nRuPay Card !!\nযেতিয়া আপুনি কোনো বেংকত থকা আপোনাৰ account ৰ বাবে Debit Card উলিয়াব খোজে তেতিয়া উক্ত বেংকবোৰে আপোনাক তিনিটা ধৰণৰ বেলেগ বেলেগ Debit Card দিব পাৰিব । এই তিনি ধৰণৰ Debit Card হ'ল, VISA Card, RuPay Card, Master Card.\nকিন্ত্ত অকণমান ৰ'ব । আপুনি এই তিনি ধৰণৰ Debit Card বোৰৰ পাৰ্থক্য জানেনে ? আপুনি জানেনে VISA Card, RuPay Card, Master Card এই Card বোৰ আচলতে কি ?\nআচলতে এই Debit Card বোৰেই বা আমাক কিয় দৰকাৰ হ'ল ? আগতে বেংকবোৰত আমি পইচা উলিয়াবৰ বাবে বেংকলৈ যাব লগীয়াত পৰিছিল । লাহে বেংকত account ৰ সংখ্যা বাঢ়িল আৰু লগতে পইচা উলিয়াবৰ বাবে পাতিব লগীয়া শাৰীও লাহে লাহে দীঘলীয়া হৈ আহিল । পিছত গৈ এনে লাগিব ধৰিল যে, আমি আমাৰ নিজৰ পইচাটো পাবৰ বাবেও শাৰী পাতিব লাগেনে । শেষত এনে এটা অৱস্হা সাম কটোৱাৰ বাবে এই Debit Card ৰ উদ্ভাৱন কৰা হ'ল । আৰু ঠায়ে ঠায়ে ATM Machine বহোৱাৰ ব্যৱস্হা কৰা হ'ল । এই ব্যৱস্হা হোৱাৰ পিছত বেংকবোৰলৈ নোযোৱাকৈ এই ATM Machine ৰ পৰাই Debit Card বোৰৰ সহায়েৰে টকা উলিয়াব পৰা হ'ল । ইয়াৰ ফলত আমি বহুখিনি সকাহো পালোঁ ।\nকিন্ত্ত, ইয়াতো এক কিছুমান সমস্যাই দেখা দিলে । ক'ৰবাত কিবা shopping কৰিব লগা হ'লে প্ৰথমতে ATM Machine ৰ পৰাই Debit Card বোৰৰ সহায়েৰে টকা উলিয়াব লাগিব । তাৰ পিছত আকৌ ব্যৱসায় প্ৰতিষ্ঠানলৈ গৈ মূল্য আদায় দি বস্ত্তটো কিনিব লাগিব । তাৰ পিছত ব্যৱসায় প্ৰতিষ্ঠানটোৱে উক্ত পইচাবোৰ আকৌ বেংকত থবলৈ আহিব লাগে । এই গোটেই প্ৰক্ৰিয়াটোৱেই আচলতে এক দীঘলীয়া ব্যৱস্হা ।\nইয়াত আৰু এক সমস্যাৰ সৃষ্টি হৈছিল, উদাহৰণ স্বৰূপে মই এখন SBI ৰ Debit Card লৈ আহিছো, সেইখনেৰে আপোনাৰ account ত পইচা আদায় দিম, কিন্ত্ত আপোনাৰ account State Bank (SBI) ত নাই, আছে Baroda Bank (BOB) ত । গতিকে মই পইচা আদায় দিব নোৱাৰিম । সকলোৰে বেলেগ বেলেগ বেংকত account থাকিব আৰু সেই হিচাপে Debit Card বোৰো হব ভিন ভিন ।\nগতিকে, এই গোটেই সমস্যাবোৰ শেষ কৰিবলৈ ভাৰতত দুটা company য়ে পৃথকে পৃথকে দুখন Debit Card উলিয়ালে - এখন হ'ল VISA Card আৰু আনখন হ'ল Master Card. দুয়োটা company য়ে ইজনে সিজনৰ প্ৰতিদ্বন্দ্বী ।\nআপোনাক বেলেগ বেলেগ বেংকৰ account লৈ পইচা পঠিয়াব লাগিলে বেলেগ বেলেগ Debit Card ৰ দৰকাৰ হৈছিল । উক্ত company দুয়োটাই এই অসুবিধাৰ সমাধান লৈ আহিল । ইহঁতবোৰ নিজে নিজে একোটা Payments Network হৈ গ'ল । এই company দুয়োটাই ভাৰতৰ গোটেইবোৰ ভিন ভিন বেংকৰ লগত সংযোগ স্হাপন কৰি নিজা Payments Network হৈ গ'ল । গোটেইবোৰ বেংকৰ পৰা server access লৈ ল'লে ।\nআমি যেতিয়া কিবা এটা সামগ্ৰীৰ কিনিবলৈ এই Debit Card ব্যৱহাৰ কৰি Swipe Machine ৰ দ্বাৰা পইচাটো আদায় দিব খোজো, তেতিয়া লগে লগে উক্ত company বোৰৰ তাত সেই তথ্যটো গুছি যায় আৰু তেওঁলোকে লগে লগে সেই Debit Card ৰ লগত সংলগ্ন হৈ থকা বেংক account টো পৰীক্ষা কৰি যদি পৰ্যাপ্ত জমাধন পায় তেন্তে Swipe Machine ৰ লগত সংলগ্ন থকা বেংক account টোলৈ উক্ত পৰিমাণৰ পঠিয়ায় দিয়ে ।\nউক্ত VISA আৰু Master Card, company দুটাৰ যিহেতু গোটেইবোৰ বেংকৰ পৰা access লোৱা আছে, গতিকে সিহঁতবোৰে বেংকবোৰৰ লগত যোগাযোগ স্হাপন কৰি যিকোনো বেংক account লৈ ধনৰ আদান-প্ৰদান কৰিব পাৰে ।\n🍾ভাৰতৰ আৰ্মী আৰু বিএচএফ জোৱান সকলৰ বাবে নিচাযুক্ত পনীয় সেৱনত কিয় বাধা নাই?🍾\nএকপ্ৰকাৰে কব গলে, এই Card দুখনে আপোনাৰ আৰু বেংকৰ লগত mediator (মধ্যস্হতাকাৰী) হিচাপে কাম কৰে ।\nVISA Card আৰু Master Card, এই দুয়োটা company ভাৰতৰ বাহিৰৰ । আৰু ইহঁতবোৰে money transaction ( আৰ্থিক লেন-দেন ) ৰ বাবদ ১% ৰ পৰা ২% লৈ এটা fees লয় । কিন্ত্ত ইয়াতো এটা সমস্যা সৃষ্টি হ'ল, এই money transaction কৰিবলৈ company দুটাই প্ৰায় দুদিন সময় লয় । মানে আপোনাৰ বেংক account ৰ পৰা পইচাখিনি এতিয়াই কটা যাব কিন্ত্ত প্ৰাপ্যজনে এদিন পিছতহে পইচাতো পাব ।\nভাৰতীয় বেংক account ধাৰী সকলে বেছিভাগ আৰ্থিক লেন-দেন দেশৰ ভিতৰতে কৰে । গতিকে এই ক্ষেত্ৰত VISA Card আৰু Master Card ৰ দ্বাৰা money transaction ৰ সময়ত payment আৰু account verification ৰ বাবে প্ৰত্যেকবাৰ তথ্যবোৰ ভাৰতৰ বাহিৰলৈ পঠিওৱা আৰু তাৰ পিছত আকৌ ভাৰতলৈ ঘূৰাই অনা - এই ধৰণৰ আন এক সমস্যাৰ সৃষ্টি হ'ল ।\nDifferent type of ATM Card in India\nগতিকে আমি নিজৰ দেশৰ ভিতৰতে লেন-দেন কৰিবৰ বাবে কিয় বাহিৰৰ company visa আৰু master card ক নিজৰ দেশৰ money related information যোগান ধৰি থাকিম ।\nএইবোৰ সকলো সমস্যাৰ সমাধান মৰ্মে NPCI ( National Payments Corporation Of India ) য়ে লৈ আহিল এক নতুন Debit Card, সি হ'ল RuPay Card. NPCI হ'ল এক প্ৰতিষ্ঠান যি ভাৰতৰ বেংক বোৰক Monitor কৰে । এই প্ৰতিষ্ঠানটোৱে ভাবিলে, আমাৰ নিজৰ দেশত যি বিশাল হাৰত Debit Card ৰ দ্বাৰা বিদেশলৈ money transaction ৰ নামত transaction fee সমূহ গৈ আছে, সেই কামটো আমি নিজেই কৰিব নোৱাৰোনে । তেতিয়াও transaction fee লাগিব কিন্ত্ত VISA আৰু Master Card বোৰৰ সমান নালাগে । ইয়াত fee কম লাগিব আৰু আমাৰ দেশৰ পইচা দেশতে থাকিব ।\nতাৰ পিছতে আমাৰ দেশৰ চৰকাৰে RuPay Card অতি ক্ষিপ্ৰতাৰে promotion কৰিব ধৰিলে । আৰু এই RuPay Card অতি সোনকালেই Visa আৰু Master Card ৰ প্ৰতিদ্বন্দ্বী হৈ গ'ল ।\nRuPay Card ৰ এনে খোজ দেখি, VISA আৰু Master Card চিন্তিত হৈ পৰিল । ইহঁতবোৰে আগতকৈ অাৰু বেছি বিজ্ঞাপন আৰু প্ৰচাৰত নামি পৰিল ।\nগতিকে আমি থোৰতে কব গলে RuPay Card ভাৰতৰ ভিতৰত ব্যৱহাৰ কৰিবলৈ উত্তম । আৰু এই RuPay Card যিহেতু ভাৰত চৰকাৰৰ, অৰ্থাৎ আমাৰ স্বদেশীয় গতিকে আমি এইখন Card ব্যৱহাৰ কৰি চৰকাৰৰ Digital India আঁচনিখনকো সন্মান জনোৱা হব ।\nVISA আৰু Master Card আমি বিদেশতো ব্যৱহাৰ কৰিব পাৰো, কিন্ত্ত RuPay Card আমি বিদেশত ব্যৱহাৰ কৰিব নোৱাৰো (কোনো কোনো ঠাইত অৱশ্যে গ্ৰহণযোগ্য) ।\nঅসমীয়া প্ৰেম কাহিনী\nফেচবুকে আপোনাৰ বিষয়ে কি কি জানে?\n- [Assamese] What Is VISA Card, RuPay Card, Master Card ? । [Assamese] Different Types Of Debit Cards In India\nUnknown2May 2019 at 14:23\nGood Post for common people all about it


গেষ্ট্ৰিক বা এচিডিটি – Mahabahoo\nHome/ Health & Medicine/গেষ্ট্ৰিক বা এচিডিটি\nগেষ্ট্ৰিক বুলি ক’লে আমি সাধাৰণতে পেটৰ ওপৰৰ অংশত অৰ্থাৎ নাভিৰ ওপৰফালে পেটৰ ভিতৰত কেতিয়াবা যি বিষ অনুভৱ কৰো তাকে বুজি পাওঁ। দৈনন্দিন জীৱনত আমি সচৰাচৰ প্ৰায় বেছিভাগ মানুহেই এই বেমাৰৰ স’তে মোকাবিলা কৰি থাকো যদিও বেমাৰটোৰ বিষয়ে কেতিয়াও ভালকৈ অধ্যয়ন কৰিবলৈ সুবিধা নাপাওঁ। সাধাৰণতে যেতিয়া আমি গেষ্ট্ৰিকৰ বিষ অনুভৱ কৰো, তেতিয়া লগত আৰু কিছুমান লক্ষণ দেখা পাওঁ, যেনে – বুকুৰ জ্বলা-পোৰা (heart burn), টেঙা উগাৰ (belching), পেটত বুট বুট শব্দ কৰা আৰু পেট ফুলা (gaseous dissension of abdomen, bloating) বমিৰ ভাব (nausea) আৰু কেতিয়াবা বমি (vomiting) ইত্যাদি। যেতিয়া কোনো বেমাৰীয়ে গেষ্ট্ৰিকৰ বিষ হোৱা বুলি আমাৰ আগত আহি বিৱৰণ দিয়ে, তেতিয়া আমি পেটৰ বিষৰ অন্যান্য কাৰণসমুহো বিচাৰি উলিয়াব খোজো। মানুহে গেষ্ট্ৰিকৰ বিষ বুলিয়েই কয় যদিও পেটৰ বিষৰ বহু কাৰণ থাকিব পাৰে যেনে –\nPeptic ulcer disease য’ত পাকস্থলী আৰু ইয়াৰ পিছৰ অংশ (duodenum) ৰ ভিতৰৰ স্তৰ (inner layer) ফুলি উঠে আৰু ঘাঁ হয় যিটো H. pylori নামৰ এক বিশেষ বেক্টেৰিয়াৰপৰা সৃষ্টি হয়।\nGERD (Gastro-Esophageal Reflex Disease) য’ত পাকস্থলীৰ ভিতৰৰপৰা হাইড্ৰ’ক্লৰিক এচিড বা পিত্তৰস\nপাকস্থলীৰ ওপৰৰ নলীয়েদি (esophagus) মুখলৈ ঘূৰি আহে।\nকেতিয়াবা Gallbladder-অত পাথৰ হ’লেও gallbladder ফুলি উঠে বা পিত্তনলী বন্ধ হৈ যায়; তেতিয়াও পেটত প্ৰচণ্ড বিষ অনুভৱ হয়।\nকেতিয়াবা পাকস্থলীৰ কেন্সাৰ, পেনক্ৰিয়াজৰ কেন্সাৰ, লিভাৰৰ কেন্সাৰ, পাকস্থলীৰ আৱৰণৰ বেমাৰ (peritonitis)ৰ কাৰণেও প্ৰচণ্ড পেটৰ বিষ অনুভৱ হয়।\nএই ধৰণৰ বেমাৰৰ উপযুক্ত পৰীক্ষা (proper diagnosis) কৰি প্ৰয়োজন সাপেক্ষে শল্য চিকিৎসাৰ সহায়ত সম্পূৰ্ণৰূপে\nআৰোগ্য লাভ কৰিব পাৰি। এচিডিটি সাধাৰণ মানুহৰ মুখৰ ভাষা যদিও চিকিৎসা-বিজ্ঞানত ইয়াক hyperacidity বুলি কোৱা হয়; য’ত পাকস্থলীত মাত্ৰাধিক hydrochloric acid নিঃসৰণ হয়। এই hydrochloric acid পাকস্থলীৰ খাদ্যবস্তু হজম হোৱাত সহায় কৰে। কিন্তু যেতিয়াই ইয়াৰ পৰিমাণ পাকস্থলীত অসময়ত বেছি হয়, তেতিয়াই মানুহে পেটত বিষ বা অসহ্য যন্ত্রণা অনুভৱ কৰে, লগতে বুকুৰ জ্বলা-পোৰা, টেঙা উগাৰ, পেটত বুট বুট শব্দ আৰু পেট ফুলা, বমিৰ ভাব বা বমি ইত্যাদি লক্ষণসমূহে দেখা দিয়ে। সাধাৰণতে অনিয়মিত খাদ্যাভ্যাসেই এই বেমাৰৰ প্ৰধান কাৰণ যদিও hyperacidityৰ অন্যান্য কাৰণসমূহ হ’ল –\nখুব বেছি তেল জাতীয়, জ্বলা আৰু নিমখীয়া খাদ্য গ্ৰহণ কৰা।\nখুব বেছি টেঙা জাতীয় খাদ্য, যেনে – বিলাহী, সুমথিৰা টেঙা বা অন্যান্য citrus fruits ইত্যাদি গ্ৰহণ।\nআহাৰ গ্ৰহণৰ পিছত খুব সোনকালে বিছনালৈ যোৱা আৰু শোৱা।\nঅত্যধিক মানসিক চাপ বা চিন্তা।\nঅত্যধিক মদ্যপান, বিড়ী ছিগাৰেট খোৱা, ড্ৰাগচ সেৱন।\nঅত্যধিক চাহ, বিশেষকৈ গাখীৰ দিয়া চাহ, কফি খোৱা।\nঅত্যধিক চকলেট, কোমল পানীয় (soft drinks like cold drinks etc.) খোৱা।\nঅত্যধিক fried foods অৰ্থাৎ তেলত ভজা যি কোনো খাদ্য গ্ৰহণ।\nঅত্যধিক বাদাম, মাখন, চীজ গ্ৰহণ।\nমাত্ৰাধিক গৰু, গাহৰি আৰু ভেৰাৰ মাংস খোৱা।\nউপৰিউক্ত কাৰণসমূহ যদি আমি প্ৰয়োজন সাপেক্ষে পৰিত্যাগ কৰি চলিব পাৰো, তেতিয়াহ’লে hyperacidity বা গেষ্ট্ৰিকৰ\nবিষৰপৰা বহুখিনি আৰোগ্য লাভ কৰিব পাৰি। তদুপৰি তলত দিয়া উপায়েৰে hyperacidity নামৰ ব্যাধিৰপৰা ৰক্ষা পোৱা যায় –\nতুলসী পাত খালী পেটত চোবাই খোৱা\nআদাৰ ৰস মধুৰ সৈতে খাদ্য খোৱাৰ পিছত\nঠাণ্ডা গাখীৰ কিন্তু কম পৰিমাণে\nসামান্য পৰিমাণৰ লং, ইলাচী, জিৰা, নহৰু ইত্যাদি।\nHyperacidity বা গেষ্ট্ৰিকৰ কাৰণে যদি খুব বেছি অসুবিধা অনুভৱ কৰিছে, ততালিকে ওচৰৰ চিকিৎসকৰ পৰামৰ্শ লওক।\nকিন্তু মনত ৰাখিব, যিবিলাক কাৰণত আপোনাৰ গেষ্ট্ৰিক বা এচিডিটি হৈছে, সেই কাৰণসমূহ এৰাই চলিলেই আপুনি বেমাৰৰপৰা\nবহুখিনি আৰোগ্য লাভ কৰিব।\nপৰিৱেশ, দ্বিপৰ বিল, চৰকাৰ আৰু আমি\nএই পৃথিৱী আৰু কিমান দিনলৈ?\nযাদুকৰী গুণেৰে সমৃদ্ধ ”চজিনা”\nঅসমীয়া কথাছবি আৰু মুনীনদা ।\nমেৰুদণ্ড আৰু লব লগা সাৱধানতা!!


সাৱধান !খানা খোৱাৰ পাছত এই ৬ টা কাম কেতিয়াও নকৰিব ।6dangerous act after having meal - Dimpu Baruah\nHome HEALTH TIPS সাৱধান !খানা খোৱাৰ পাছত এই ৬ টা কাম কেতিয়াও নকৰিব ।6dangerous act after having meal\nসাৱধান !খানা খোৱাৰ পাছত এই ৬ টা কাম কেতিয়াও নকৰিব ।6dangerous act after having meal\nDATA ONE January 11, 2021 HEALTH TIPS,\nআমাৰ জীৱনশৈলীৰ পৰা আমাৰ শৰীৰত অতি গুৰতৰ প্ৰভাৱ আছে। অনিয়মীয়া ৰুটিন নাইবা খোৱা-বোৱাৰ ফলত শৰীৰত বহুতো ৰোগ হ'ব পাৰে। সেইবাবে আয়ুৰ্বেদ শাস্ত্ৰ অনুসৰিনিয়মীয়া ৰুটিনৰ দ্বাৰা আয়ুস দীঘল কৰিব পাৰি । কিছুমান এনেকুৱা কাৰ্য আছে যিয়ে পাচন প্ৰক্ৰিয়াটো দ্ৰুত কৰে আৰু ইয়াৰ পৰিৱৰ্তে, আন কিছুমান কাৰ্য আছে যিয়ে হজম প্ৰক্ৰিয়া লেহেমীয়া কৰি তুলে আৰু শৰীৰক বহুতো ৰোগেৰে ভৰাক্ৰান্ত কৰি কৰে। আয়ুৰ্বেদৰ মতে, এনে কিছুমান কাম আছে যিবোৰ আমি খোৱাৰ ঠিক পিছত কৰিব নালাগে । আজি আমি সেইকেইটা কামৰ বিষয়ে আপোনাক জনাম ।\n1. ফল-মূল নাখাব-\nআপুনি হয়তো শুনিছিল যে খোৱাৰ পিছত ফল খাব লাগে, কিন্তু অতি কম লোকে জানে যে খোৱাৰ আগত আৰু ঠিক পিছতে ফলৰ ব্যৱহাৰ লাভজনক নহয়। খোৱাৰ লগে লগে ফল-মূল খালে শৰীৰ ক্ষতিগ্ৰস্ত হ'ব পাৰে। খোৱাৰ ঠিক পিছতে ফল খালে গেছৰ সমস্যাও দেখা দিব পাৰে।\n2. টোপনি পৰিহাৰ কৰক-\nবেছিভাগ লোকে খোৱাৰ থিক পিছতেই এলাহ অনুভৱ কৰে আৰু তেওঁলোকে টোপনি যাবলৈ ইচ্ছা কৰে, কিন্তু খোৱাৰ ঠিক পিছতে টোপনি মাৰিবলৈ যোৱাটো শৰীৰৰ বাবে অতি ক্ষতিকাৰক। খোৱাৰ ঠিক পিছতে টোপনি গলে, খাদ্যৰ হজম সঠিকভাৱে নহয় লগতে মেদবহুলতাও বৃদ্ধি পায়।\n3. ধূমপান নকৰিব-\nখোৱাৰ ঠিক পিছতে, বহু লোকে ধূমপান কৰিবলৈ ভাল পায়। খোৱাৰ পিছত ধূমপানৰ ফলত যথেষ্ট ক্ষতি হয়। ই কৰ্কট ৰোগৰ সম্ভাৱনা বৃদ্ধি কৰে।\n4. চাহ পান নকৰিব-\nযিসকলে চাহ পান কৰি ভাল পাই তেঁওলোকে আহাৰ গ্ৰহণ কৰাৰ চাহ একাপ খায় । কিন্তু মন কৰিব, আহাৰ খোৱাৰ ঠিক পিছতে চাহ খাব নালাগে, কাৰণ খোৱাৰ ঠিক পিছতে চাহ খোৱাৰ ফলত খাদ্য ৰান্ধিবলৈ অসুবিধা হয় আৰু এচিডিটিৰ সমস্যাও দেখা দিব পাৰে।\n5. স্নান নকৰিব-\nশৰীৰটো স্বাস্থ্যকৰ কৰি ৰাখিবলৈ সঠিক সময়ত গা ধোৱা আৰু খোৱা অতি গুৰুত্বপূৰ্ণ। কিন্তু বহু লোক আছে যাৰ স্নান কৰা আৰু খোৱাৰ কোনো নিৰ্দিষ্ট সময় নাই। খোৱাৰ ঠিক পিছতে গা ধোৱাটো আটাইতকৈ ক্ষতিকাৰক বুলি গণ্য কৰা হয়। সঁচাকৈ, এনে কৰিলে পেটৰ চাৰিওফা তেজৰ প্ৰবাহ বৃদ্ধি হয় আৰু পাচন প্ৰক্ৰিয়া লেহেমীয়া কৰি তুলে।\n6. বেল্ট ঢিলা কৰিব নালাগে-\nকিছুমান লোকৰ জোখতকৈ অধিক খোৱাৰ অভ্যাস আছে আৰু খোৱাৰ ঠিক পিছতে বেল্ট ঢিলা কৰে। পাকস্থলীৰ বাবে এনে কৰা ভাল নহয়। এনে কৰিলে পাচন প্ৰক্ৰিয়া দুৰ্বল হয়।\nপঢ়ক - তামৰ গিলাচ নাইবা পাত্ৰৰ পানী কিয় লাভজনক । জানক ৮টা কাৰণ ।\nWritten by DATA ONE at January 11, 2021


ফ'বছ (উপগ্ৰহ) - অসমীয়া ৱিকিপিডিয়া\nফ'বছৰ ৰঙীণ চিত্ৰ (MRO)\n১৮ আগষ্ট, ১৮৭৭\n (২.৭৬ মঙ্গল ব্যাসাৰ্ধ)\n২.১৩৮ কিলোমিটাৰ প্ৰতি ছেকেণ্ড\n১.০৯৩° (মঙ্গলৰ বিষুৱ ৰেখালৈ)\n০.০৪৬° (স্থানীয় লাপ্লাচ সমতললৈ)\n26.04° (ecliptic লৈ)\n২৭ × ২২ × ১৮ কিলোমিটাৰ\n১১.৩৯ মিটাৰ প্ৰতি ছেকেণ্ড\n(৪১ কিলোমিটাৰ প্ৰতি ছেকেণ্ড)\n11.0 km/h (6.8 mph) (আটাইতকৈ দীঘল অক্ষত)\nফ'বছ (ইংৰাজী: Phobos) মঙ্গল গ্ৰহৰ দুয়োটা প্ৰাকৃতিক উপগ্ৰহৰ ভিতৰত আটাইতকৈ ডাঙৰ আৰু আটাইতকৈ ভিতৰৰ উপগ্ৰহ। মঙ্গলৰ আনটো উপগ্ৰহৰ নাম ডিমছ। ১১ কিলোমিটাৰ (৭ মিটাৰ) গড় ব্যাসাৰ্ধৰ এই উপগ্ৰহটোৱে মঙ্গলৰ চাৰিওফালে এপাক ঘূৰিবলৈ ৭ ঘণ্টা ৩৯.২ মিনিট সময় লয়। ফ’বছ মঙ্গলৰ পৰা ৬,০০০ কিলোমিটাৰ (৩,৭০০ মিটাৰ) দূৰত্বত অৱস্থিত। গ্ৰীক দেৱতা ফ'বছৰ নামেৰে ইয়াৰ নামকৰণ কৰা হৈছে। গ্ৰীক উপাখ্যানৰ মতে ফ’বছ ডিমছৰ যমজ ভাতৃ আৰু ইয়াৰ অৰ্থ ‘ভয়’।\n১৮৭৭ চনৰ ১৮ আগষ্ট তাৰিখে প্ৰায় ০৯:১৪ (জি.এম.টি.) বজাত আমেৰিকা যুক্তৰাষ্ট্ৰৰ ৱাশ্বিংটনত অৱস্থিত আমেৰিকা যুক্তৰাষ্ট্ৰ নৌসেনা মানমন্দিৰত আমেৰিকান জ্যোতিৰ্বিজ্ঞানী এছাফ হলে ফ'বছ আৱিষ্কাৰ কৰিছিল। উল্লেখযোগ্য যে ফ’বছ আৱিষ্কাৰ কৰাৰ কিছুদিন আগতেই অৰ্থাৎ ১২ আগষ্ট তাৰিখে প্ৰায় ০৭:৪৮ (ইউ.টি.চি.) বজাত হলে মঙ্গলৰ আনটো উপগ্ৰহ ডিমছ আৱিষ্কাৰ কৰিছিল।\n↑ 1.00 1.01 1.02 1.03 1.04 1.05 1.06 1.07 1.08 1.09 1.10 1.11 "Mars: Moons: Phobos". NASA Solar System Exploration. 30 September 2003. Archived from the original on 19 October 2013. https://web.archive.org/web/20131019162634/http://solarsystem.nasa.gov/planets/profile.cfm?Object=Mar_Phobos&Display=Facts। আহৰণ কৰা হৈছে:2December 2013.\n↑ "Planetary Satellite Physical Parameters". JPL (Solar System Dynamics). 13 July 2006. http://ssd.jpl.nasa.gov/?sat_phys_par। আহৰণ কৰা হৈছে: 29 January 2008.\n↑ "Mar's moon Phobos". NASANASA. http://mars.nasa.gov/allaboutmars/extreme/moons/phobos/। আহৰণ কৰা হৈছে: 16 July 2016.\n↑ Blunck, Jürgen (2009). "The Satellites of Mars; Discovering and Naming the Satellites". Solar System Moons: Discovery and Mythology. Springer. পৃষ্ঠা. 5. ISBN 978-3-540-68852-5.\n"https://as.wikipedia.org/w/index.php?title=ফ%27বছ_(উপগ্ৰহ)&oldid=236087"ৰ পৰা অনা হৈছে


Search Result of Disha Ravi bail\nThe state governments in Odisha, Chhattisgarh and Punjab have said that no case of bird flu has been detected in their respective state so far. However, the governments are taking all precautionary measures to deal with any possible outbreak.\nFour dead, six fall ill due to toxic gas leakage in Odisha Steel Plant\nউৰিষ্যা বিধানসভাৰ উপ নিৰ্বাচনত বিজু জনতা দলৰ বিজয়\nকালি ঘোষণা কৰা উৰিষ্যা বিধানসভাৰ ২খন আসনৰ বাবে অনুষ্ঠিত হোৱা উপ নিৰ্বাচনত বিজু জনতা দলে জয়লাভ কৰিবলৈ সক্ষম হয়\nAn advanced version of the DRDO-developed Pinaka rocket was successfully flight tested from Integrated Test Range, Chandipur off the coast of Odisha on Wednesday.\nIndia successfully testfires SANT Missile\nIndia today successfully testfired the Stand-off Anti-tank (SANT) Missile off the coast of Odisha, sources said on Monday.\nFlight Test of ABHYAS successful\nSuccessful flight test of ABHYAS - High-speed Expendable Aerial Target (HEAT) was today conducted by Defence Research and Development Organisation (DRDO) from the Interim Test Range, Balasore in Odisha.\nসফল লকডাউন, দিল্লীত পজিটিভিটিৰ হাৰ ৩৬ শতাংশৰ পৰা হ্ৰাস ১৯.১ শতাংশলৈ\nলাহে লাহে দিল্লীলৈ ঘূৰি আহিছে সুস্থিৰ অৱস্থা\nমাস্ক খনেই আপোনাৰ ক'ভিডৰ বিৰুদ্ধে 'দ্য গ্ৰেট ৱাল'\nঅসম পুলিচে টুইটাৰত কৌশলপূৰ্ণ ভাবে সজাগতা সৃষ্টি কৰাৰ বাবে সদায়ে বাতৰিৰ শিৰোনাম দখল কৰে ।\nএইবাৰ জাহাজেৰে পৰিৱৰ্তন বিচাৰিম: অভিনেতা ৰবি শৰ্মা\nআজি দুপৰীয়া গুৱাহাটীত ভোটদান কৰে জনপ্ৰিয় অভিনেতা ৰবি শৰ্মাই ।\nNagaland Governor R N Ravi takes COVID vaccine\nGovernor of Nagaland R N Ravi took first dose of indigenously produced Covaxin today\nকেৰেলাই মুক্তি দিলে ৫৬৮ জন কয়দীক\n৩৫০ গৰাকী কয়দীকো কাৰাগাৰ কালৰ পৰা অন্তৱৰ্তীকালীন জামিনত মুক্তি দিয়া হ'ব\nICICI-Videocon case: Court grants bail to Chanda Kochhar\nJharkhand High Court on Friday deferred bail of former Chief Minister of Bihar and Rashtriya Janata Dal (RJD) Chief Lalu Prasad Yadav after the Central Bureau of Investigation (CBI) asked for more time, in connection with the fodder scam case.\nঅখিল গগৈৰ জামিন আৱেদন নাকচঃ আমগুৰিত প্ৰতিক্ৰিয়া\nঅখিল গগৈ জামিন আৱেদনৰ নাকচ। আমগুৰিত ছাত্ৰ মুক্তিৰ প্ৰতিক্ৰিয়া\nMizoram CM inaugurates new, economically vital Bailey Bridge\nAll Rights Reserved 2021 © The Janambhumi | Total visits : 44856065


পায়স আৰু পিয়াঁজ-পৰিস্মিতা বৰদলৈ – ফটাঢোল\nভববেপাৰীয়ে চুৰিয়াখন আঠুলৈকে কোঁচাই লৈ কান্ধত কেঁকোজেঁকোকৈ পাচলিৰ ভাৰখন লৈ কণমাই খুৰীটিৰ ঘৰৰ চোতাল গৰকিছেহি৷ এই ভৰদুপৰীয়া খন অলপমান জিৰাওঁ বুলি ভাবোতেই ভববেপাৰীক দেখি কণমাই খুৰীটিৰ টিঙিচকৈ মাৰিলে যদিও চুবুৰিটোৰ “নিউজ চেনেল” বুলি জনাজাত এই ভব পাচলি বেপাৰীৰ পৰা গৰম খবৰ শুনাৰ আশাত মুখেৰে যিমান পাৰি মিঠাকৈ “অ’ ভব আহিছা৷বহাহি আহা এই পিৰালিতে বহা” বুলি ক’লে৷\nভববেপাৰী মানে চুবুৰিটোৰ একমাত্ৰ পাচলি বেপাৰী যাৰ বাৰীৰ টাটকা পাচলিয়ে প্ৰত্যেকঘৰ মানুহকে আকৰ্ষণ কৰে৷ ভবকাইটিৰ আকৰ্ষণৰ অন্য এক কাৰণ হৈছে চুবুৰিৰ ইটো মূৰৰ পৰা সিটো মূৰলৈকে বৰঘৰৰ পৰা মাৰলঘৰলৈকে খবৰ তেওঁৰ নখ দৰ্পনত৷ সেই খবৰবোৰকে ৰহণ লগাই তেওঁ এইদৰে কয় যে শুনোতাজনে দুপইচা বেছিকৈ ভৰি হ’লেও পাচলি ল’ব কিন্তু কথাবোৰৰ ৰসাস্বাদন কৰিবলৈ নেৰে৷ সেয়েহে তেওঁৰ উপৰুৱা নাম “লোকেল নিউজ চেনেল”৷কাৰ ঘৰৰ ছোৱালীৰ লগত ক’ৰ ল’ৰাৰ ফিটিং হৈ আছে, কাৰ শাহুৱেকে বোৱাৰীয়েকক নচুৱাইছে বা কোন পুতেকে পত্নীৰ প্ৰৰোচনাত পৰি মাক বাপেকৰ আথানি কৰিছে সকলো কথাই ভবকাইটিয়ে সেই এল পি স্কুলত নেওতা মুখস্থ মতাৰ দৰে সলসলীয়াকৈ কৈ দিব পাৰে৷\nএইটো গুণে আজিও দুপৰ বেলাতে অহা স্বত্বেও তেওঁক বিমুখ নকৰি কণমাই খুৰীটিয়ে আলহ উদহকৈ বহিবলৈ দিছে৷ অৱশ্যে ইয়াৰ গুৰিতে চুবুৰিটোত হোৱা শেহতীয়া বিয়াখনৰ পাছৰ ছোৱা অৰ্থাৎ শাহুবোৱাৰীৰ আখ্যান শুনাৰ লোভ৷ যিহেতু বিয়াৰ জোৰোণৰ পৰা আৰম্ভ কৰি খোবাখুবীলৈকে ভববেপাৰীয়েই বিয়াঘৰত পাচলিৰ যোগান ধৰিছে৷ আৰু এনেও বিয়া হৈ যোৱা ঘৰত আলহীৰ সমাগমো বেছি হোৱা হেতুকে বৰ্তমানেও পাচলি দিবলৈ অহাযোৱা হৈয়ে থাকে৷ তেনেস্থলত ভববেপাৰীতকৈ আৰু গৰম খবৰ কোনে দিব পাৰিব?\nকাজিনেমুৰ চৰ্বত এগিলাছ হাততে লৈ কণমাই খুৰীটিয়ে নিজেও পাগ লগাকৈ তামোল এখন পকটিয়াই পকটিয়াই ভববেপাৰীৰ আগত বহি ল’লে ন-কৈ হোৱা শাহুবোৱাৰীৰ বৃত্তান্ত শুনাৰ লোভত৷ ওঁঠৰ ফাঁকেৰে সিৰিক্ কৈ পিক্ কণ পেলাই কণমাই খুৰীটিয়ে আৰম্ভ কৰিলে বোলে,“ভব কোৱাচোন এতিয়া সেই আহিনী বাইটিৰ ন-বোৱাৰীৰ কথা৷ মিলাপ্ৰীতিৰে আছেনে শাহুৰ লগত? শুনিছো ন-ছোৱালী হেনো একেবাৰে মেইন টাউনৰ? টাউনীয়া ঢঙে বা গাঁৱৰ বোকা মাটিৰে গঢ়া পৰিবেশৰ লগত মিলামিছা কৰিব পাৰিছেনে একা?” ভববেপাৰীয়ে চৰবতৰ গিলাছটোৰ তলত ৰৈ যোৱা নিমখ চেনীখিনি অৱশিষ্ট চৰবত কণৰ লগত মিহলাবলৈ গিলাছটো হাতেৰে ঘূৰাই ঘূৰাই একেসোহাই পি থৈ কান্ধৰ মদৰুৱা ৰঙৰ গামোছা খনেৰে মুখখন মোহাৰি ক’বলৈ ধৰিলে, “এঃ কিনো কওঁ খুৰীটি, দুয়ো শাহু বোৱাৰীৰ যুটিচোন একেবাৰে পায়স আৰু পিয়াঁজৰ দৰে”৷ ভববেপাৰীৰ কথা শুনি কোনোমতেহে পকটিয়াই থকা তামোলখিনিৰে চৰ্চৰণি নোখোৱাকৈ ৰ’ল কণমাই খুৰীটি৷ খুৰীটিয়ে ভাবিলে এইটো আকৌ কেনেধৰণৰ নাভূত নাশ্ৰুত উপমা৷ পায়স আৰু পিয়াঁজ! ভববেপাৰীয়েই এইবাৰ নিজে নিজেই খুৰীটিৰ মনৰ ভাব বুজিব পাৰি মুখ মেলিলে,“বোলো খুৰীটিয়ে ছাগে আচৰিত হৈছে মোৰ এই “পায়স পিয়াঁজ”ৰ কথা শুনি৷ পিছে এইটো অলপ ভাবিলে গুণিলে তেনেই সাধাৰণ কথা৷ ময়েই কৈছো শুনক, এই যে পায়স আৰু পিয়াঁজ দুয়োটা বস্তুৰে দূৰ দূৰলৈকে কিবা সাদৃশ্য আছেনে কওকচোন? নাই নহয়নে? যদিও দুয়োবিধেই খোৱাবস্তু বা দুয়োবিধকে আমি ৰান্ধনীশালতে পাওঁ কিন্তু এটাৰ আনটোৰ লগত কেতিয়াও কোনো কাৰণতে মিল নহয়, এটাৰো আনটোক দৰকাৰ নহয়৷ একেবাৰে পৃথক বস্তু৷ ঠিক একেদৰে আহিনী বাইটি আৰু ন-ছোৱালীও এই পায়স আৰু পিয়াঁজৰ দৰে৷ দুয়ো সম্পূৰ্ণ বেলেগ৷ৰ’ব মই কথাখিনি বুজাবলৈ উদাহৰণ দুটামান দিছো৷ একেবাৰে সঁচা কথা আকৌ দেই৷ খাটি গাখীৰৰ দৰে,মই পানী মিহলাইছো বুলি নাভাবিব৷ এইখিনিলৈকে কৈ ওচৰৰে তামোলৰ বটাটোৰ পৰা তামোল এখন মুখত ভৰাই ভব বেপাৰীয়ে কৈ যাবলৈ ধৰিলে পায়স আৰু পিয়াঁজৰ কথা৷\nভববেপাৰীয়ে ক’লে বোলে “খুৰীটি এই যে ন-ছোৱালী বৰ চৌখিন ছোৱালীজনী৷ ধুনীয়াকৈ সাজি পাৰি থাকি ভাল পায় আৰু হ’বও দিয়কচোন৷ ইফালে ন-কৈ বিয়াত সোমাইছে আনহাতে চহৰৰ হাৱা খাই ডাঙৰ হৈছে৷ আৰু আমাৰ আহিনী বাইটি হৈছে জাধলী একেবাৰে৷ খাব লাগে শুব লাগে বনবাৰী কৰিব লাগে তাৰবাদে বেলেগ একোডাল নাজানে৷ সেইদিনা কি হ’ল? সিহঁতৰ পাছফালৰ ঢেঁকীশালখন মচিবলৈ বুলি গোবৰ মাটি ল’বলৈ বুলি যাওঁতে দেখিলে গোবৰ মাটিচোন বোৱাৰীয়েকে থৈয়েই দিছে মজলীয়া চৰিয়াটোতে৷ যদিও আনকালে সেইটোত গোবৰ মাটি গুলি থোৱা হোৱা নাই তথাপি “ন ছোৱালীয়ে গুলিছে দেহি বুলি ময়ে লেপি লওঁ” বুলি চৰিয়াটো আনি দুলেপন দিওঁতেইচোন গোন্ধটো অলপ বেলেগ যেন পাই নাকৰ ওচৰলৈ নিওঁতেহে ক’ৰবাৰ পৰা বোৱাৰীয়েক আহি শাহুৱেকক ঘৰ লেপি থকা দেখা পাই আৰু চৰিয়াটোলৈ চকু যোৱাত তাইৰ চকু কপালত উঠে৷ কিয়নো সেয়া বজাৰৰপৰা কিনি অনা হেনাহে আছিল বোৱাৰীয়েকে মূৰত লগাবলৈ বুলি গুলি থোৱা৷\nএইটোতো বাৰু বাদ আৰু এদিন কি হ’ল জানে খুৰীটি? বোৱাৰীয়েকে মুখত লগাবলৈ বুলি মচুৰ দালি আৰু বেচন বটি থৈছিল৷ তেনেতে আহিল নহয় এযোৰা আলহী৷ বোৱাৰীয়েক গৈ কথা পতাত লাগিল আৰু এইফালে সাদৰী শাহুআয়ে ধুনীয়াকৈ আলহীক পকৰীৰে সৈতে চাহ খুৱাই আপ্যায়ন কৰিলে৷ আলহী যোৱাৰ পাছতহে উৰহী গছৰ ওৰটো ওলাল৷ এইটোতো এইটোৱেই আৰু এদিন এটা সাংঘাতিক কথা হ’ল৷ সেইদিনা তেওঁলোকৰ ঘৰত বছৰেকীয়া নাম এভাগি পাতিছিল৷ জলপানৰ লগত ৰসগোল্লা দিয়াৰ ব্যৱস্থা কৰিছিল৷ বোৱাৰীয়েকৰ লগৰ বান্ধৱীও আহিছিল নাম ভগাৰ পাছত গধূলিপৰলৈ৷ এইবাৰো বোৱাৰীয়েক পুৰণি বান্ধৱীৰ লগত কথাত মচগুল হৈ পৰিল আৰু শাহুৱেকে চাহ বাকি লৈ গ’ল৷ কিন্তু তাজ্জব কাণ্ডটো হ’ল কি? ৰসগোল্লা দিবলৈ শাহুৱেকে চহৰীয়াৰ ঢঙত চেপেনাৰে দিবলৈ বুলি হাতত নিয়া বস্তুবিধ দেখি সকলোৱে সমস্বৰে চিঞৰি উঠিল, কিয়নো সেই চেপেনাডাল বেলেগ একো নাছিল বোৱাৰীয়েকৰ চুলি পোন কৰা ‘ষ্ট্ৰেইটনাৰ’ ডালহে আছিল৷এতিয়া বুজিলেনে খুৰীটি মই কোৱা “পায়স আৰু পিয়াঁজ”ৰ সাৰমৰ্ম? বুলি ভববেপাৰীয়ে উভতি চাই দেখে কণমাই খুৰীটিয়ে মেখেলা কোচাই সৰু পানী চুবলৈ বুলি কলবাৰীৰ পিনে দৌৰ মাৰিছে৷\n« অপৰাধী – বিতোপন গৌৰাত্ৰ\nঈশ্বৰ কা দিয়া হুৱা সব কুছ – মণ্টু কুমাৰ ডেকা »


গুগল মিট কি আৰু গুগল মিট কেনেকৈ ব্যৱহাৰ কৰিব What is Google Meet and how to use Google Meet in Assamese\nHomeজ্ঞান-বিজ্ঞানগুগল মিট কি আৰু গুগল মিট কেনেকৈ ব্যৱহাৰ কৰিব What is Google Meet and how to use Google Meet in Assamese\nনমস্কাৰ বন্ধু-বান্ধৱী সকল, আজি আমি আলোচনা কৰিবলৈ লৈছোঁ জনপ্ৰিয় ভিডিঅ' কণফাৰেন্স এপ্লিকেচন গুগল মিটৰ (Google Meet) সম্পৰ্কে। আশাকৰোঁ এই লেখনিৰ দ্বাৰা আপোনালোক উপকৃত হব।\n◆ গুগল মিট কি?\n=> গুগল মিট হৈছে গুগল প্ৰতিষ্ঠানৰ দ্বাৰা নিৰ্মিত ভিডিঅ' কণফাৰেন্সিং এপ্লিকেচন। গুগল মিট ২০১৭ চনত মুকলি কৰা হৈছিল। গুগল মিট Android, Web, iOS ত ব্যৱহাৰ কৰিব পাৰি। গুগল মিট বিনামূলীয়া আৰু টকা দি ব্যৱহাৰ কৰিব পাৰি। যিহেতু গুগলৰ দ্বাৰা নিৰ্মিত সামগ্ৰী সমূহ অতিৰিক্ত আৰু বহুতো সুবিধাৰ সৈতে উপভোগ কৰিবৰ বাবে গুগলৰ G Suite Cloud computing, Productivity আৰু Collaboration tools, Software and products developed by Google cloud ৰ সহায় লব পাৰি আৰু G Suite ৰ অন্তৰ্গত গুগল মিট। সেয়ে গুগল মিট কিছুপৰিমানে বিনামূলীয়া আৰু অতিৰিক্ত সেৱা সমূহৰ উপভোগৰ বাবে টকা দি ব্যৱহাৰ কৰিব পাৰি। G Suite ৰ সামগ্ৰী সমূহৰ সেৱা গ্ৰহণ কৰিবলৈ বিভিন্ন প্লেন উপলব্ধ।\nগুগল মিট (Google Meet) Android, iOS operating system ৰ বাবে Google Play Store আৰু Apple Store ত উপলব্ধ আৰু ৱেবত ব্যৱহাৰ কৰিবৰ বাবে meet.google.com ত Visit কৰি Google Meet ৰ ভিডিঅ' কণফাৰেন্স কৰিব পাৰিব।\nGoogle Meet Play Store Link - https://play.google.com/store/apps/details?id=com.google.android.apps.meetings\nGoogle Meet Apple Store Link - https://apps.apple.com/us/app/google-meet/id1013231476\nৱেবত গুগল মিটত (Google Meet) কেনেকৈ Sign Up কৰিব -\nStep 1 :- ৱেবত গুগল মিট (Google Meet) Sign Up কৰিবলৈ হলে meet.google.com এই লিংকত ক্লিক কৰি gmail account ৰ দ্বাৰা Sign Up কৰিব।\nStep2:- Google Meet ৱেবছাইট খোল খাব। New Meeting ত ক্লিক কৰিব।\nStep3:- Getameeting link to share ক্লিক কৰিলে মিটিংৰ লিংক Share কৰিব পাৰিব।\nStep4:- Start an instant meeting ক্লিক কৰিলে meet.google.com wants to show notifications ওলাব allow কৰিব আৰু meet.google.com wants to use your microphone আৰু use your camera ওলাব allow কৰিব তাৰ পিছত মিটিং আৰম্ভ কৰিব পাৰিব।\nJoin now ক্লিক কৰি video conference ত add people আৰু copy joining info link share কৰি member add কৰিব পাৰিব। add people ত ক্লিক কৰিলে ইমেইলৰ দ্বাৰা invite কৰিব পাৰিব। Meeting ত Chat কৰিব পৰা ব্যৱস্থা উপলব্ধ। Present Now Click কৰি কম্পিউটাৰ স্ক্ৰীন আৰু মোবাইলৰ স্ক্ৰীন ভাগ-বতৰা (Share) কৰিব পাৰিব।\nStep5:- Schedule in Google Calendar ত ভিডিঅ' কণফাৰেন্সিঙৰ বাবে নিৰ্দিষ্ট সময়সূচী বাচনি কৰি থব পৰা সুবিধা আছে আৰু Guests add কৰিব পৰা ব্যৱস্থা উপলব্ধ।\nStep6:- EnteraCode or Link ত অন্য লোকে দিয়া Google Meet ৰ Link paste কৰি ভিডিঅ' কণফাৰেন্সত Join হব পাৰিব।\nএন্দ্ৰয়ড মোবাইলত গুগল মিটত (Google Meet) কেনেকৈ Sign Up কৰিব :-\nStep 1 :- গুগল প্লে ষ্টৰৰ (Google Play Store) পৰা Google Meet এপ্লিকেচন ডাউনলোড কৰি Open কৰিলে Welcome to meet ওলাব, তলত থকা Continue ত ক্লিক কৰিব।\nAllow বিচাৰিব -\n◆ Allow Meet to record audio ? (allow কৰি দিব)\n◆ Allow Meet to take pictures and record video ? (allow কৰি দিব)\nStep2:- ত Gmail account log in কৰিব।\nStep3:- New Meeting ত ক্লিক কৰি video conferencing link create হব আৰু link share কৰিব পাৰিব আৰু মিটিং আৰম্ভ কৰিব পাৰিব।\nStep4:- Meeting Code ত ক্লিক কৰি অন্য ব্যক্তিয়ে দিয়া Google Meeting Code Paste কৰি Join Meeting কৰিব।\nগুগল মিট ৱেবত জিমেইলৰ পৰাও খুলিব পাৰিব। তলত ফটোসহ দিয়া হল।\nগুগল মিটৰ (Google Meet) সুবিধা সমূহ :-\n২৫০ জন ব্যক্তিয়ে একেসময়তে ভিডিঅ' কণফাৰেন্স কৰিব পাৰে।\nভিডিঅ' কণফাৰেন্স সঠিক সময়ত পোনপটীয়াকৈ সম্প্ৰচাৰ হয়।\nভিডিঅ' কণফাৰেন্সত নিজা নিজা audio mute আৰু video mute কৰিব পৰা ব্যৱস্থা উপলব্ধ।\nGoogle Meet সুৰক্ষিত আৰু নিৰাপদ।\nGoogle Meet (গুগল মিট) ভিডিঅ' কণফাৰেন্স লেপটপ, PC, টেবলেট, মোবাইলত ব্যৱহাৰ কৰিবলৈ সহজ।\nআজি গুগল মিটৰ সম্পৰ্কে কিছু কথা আপোনালোকৰ আগত দাঙি ধৰিবলৈ সক্ষম হলো। বৰ্তমান সময়ত গুগল মিটৰ (Google Meet) প্ৰয়োজন অধিক আৰু কৰ'ণা মহামাৰীৰ ফলত ছাত্ৰ-ছাত্ৰীয়ে ঘৰতেই থাকি শিক্ষা আহৰণ কৰিবলৈ সক্ষম হৈছে, কোম্পানীৰ মিটিং বিলাক গুগল মিটৰ দ্বাৰা কৰিবলৈ সক্ষম হৈছে আৰু অধিক সুৰক্ষিত। গুগল মিট অধিক প্ৰয়োজনীয় আৰু সকলোৱে গুগল মিটৰ সুবিধা সমূহ গ্ৰহণ কৰিব লাগে।\nলগতে চাওক :-\nজিমেইল একাউন্ট কেনেকৈ খুলিব How to Create gmail account\n১০+ ইণ্টাৰনেটৰ পৰা টকা উপাৰ্জন কৰাৰ পদ্ধতি\nTheamchum Handique August 18, 2020 at 9:23 PM\nBS November 4, 2021 at 11:13 PM\nwao, fantastic article.\nAponalokor konobai Blogging r Bikhoye janibo essa korile CLICK korok.


Entofoam in Assamese ৰ ব্যৱহাৰ, পালি, পাৰ্শ্চক্ৰিয়া, উপকাৰ, ক্ৰিয়া-প্ৰতিক্ৰিয়া আৰু সতৰ্কতাবাণী - Entofoam ar byavahar, ppali, parshwakriya, upkaar, kriya-pratikriya aaru satarkatabani\nEntofoam ৰ মূল্য আৰু পেকৰ চাইজ - Entofoam Price and Pack Size in Assamese - Entofoam ar mulya aaru pakor size\nEntofoam की जानकारी\nEntofoam ৰ লাভ আৰু ব্যৱহাৰসমূহ- Entofoam Benefits & Uses in Assamese- Entofoam ar laabh aaru byavaharsamuh\nEntofoam ৰ পালি আৰু সেয়া কেনেদৰে ল'ব- Entofoam Dosage & How to Take in Assamese - Entofoam ar paali aaru xeya kenedore lobo\nEntofoam ৰ পাৰ্শ্চক্ৰিয়াসমূহ- Entofoam Side Effects in Assamese- Entofoam ar parshwakriyasamuh\nEntofoam সংক্ৰান্ত সতৰ্কতাবাণীসমূহ- Entofoam Related Warnings in Assamese- Entofoam xonkranta xatarkatabanisamuh\nঅইন দৰৱৰ সৈতে Entofoamৰ গুৰুতৰ ক্ৰিয়া-প্ৰতিক্ৰিয়া- Severe Interaction of Entofoam with Other Drugs in Assamese- Oinor xoite Entofoam ar gurutor kriya-pratikriya\nEntofoam মতভেদসমূহ- Entofoam Contraindications in Assamese- Entofoam nishedhsamuh\nEntofoam ৰ বিষয়ে সততে সোধা প্ৰশ্নসমূহ- Frequently asked Questions about Entofoam in Assamese- Entofoam ar bikhoye satate xodha prashnasamuh\nখাদ্য আৰু মদৰ সৈতে Entofoam ক্ৰিয়া-প্ৰতিক্ৰিয়া- Entofoam Interactions with Food and Alcohol in Assamese- khadya aaru modor xoite Entofoam kriya-pratikriya\nEntofoam ৰ লাভ আৰু ব্যৱহাৰসমূহ - Entofoam Benefits & Uses in Assamese - Entofoam ar laabh aaru byavaharsamuh\nEntofoam তলত দিয়াবোৰৰ চিকিত্সাৰ ক্ষেত্ৰত ব্যৱহাৰ কৰা হয় -\nEntofoam ৰ পালি আৰু সেয়া কেনেদৰে ল'ব - Entofoam Dosage & How to Take in Assamese - Entofoam ar paali aaru xeya kenedore lobo\nEntofoam-ৰ উপাদানসমূহ - Entofoam Active Ingredients in Assamese - Entofoam-ar upadaansamuh\nEntofoam ৰ পাৰ্শ্চক্ৰিয়াসমূহ - Entofoam Side Effects in Assamese - Entofoam ar parshwakriyasamuh\nগৱেষণাৰ ভিত্তিত, Entofoam ব্যৱহাৰৰ ক্ষেত্ৰত তলত দিয়া পাৰ্শ্চক্ৰিয়া প্ৰত্যক্ষ কৰা হৈছে -\nEntofoam সংক্ৰান্ত সতৰ্কতাবাণীসমূহ - Entofoam Related Warnings in Assamese - Entofoam xonkranta xatarkatabanisamuh\nEntofoam-ৰ ব্য়ৱহাৰ গৰ্ভৱতী মহিলাৰসকলৰ বাবে নিৰাপদনে?\nগৰ্ভাবস্থাৰ সময়ত Entofoamএ মধ্যমীয়া পাৰ্শ্ব-প্ৰতিক্ৰিয়া কৰিব পাৰে। আপুনি যদি ইয়াৰ ক্ষতিকৰ প্ৰভাৱ অনুভৱ কৰে, তেন্তে এই ঔষধটো গ্ৰহণ কৰা লগে লগে বন্ধ কৰক, আৰু চিকিতসকৰ পৰামৰ্শ অবিহনে Entofoam পুনৰাই গ্ৰহণ নকৰিব।\nEntofoam-ৰ ব্য়ৱহাৰ কেচুৱাক বুকুৰ গাখীৰ খুৱাই থকা মহিলাসকলৰ বাবে নিৰাপদনে?\nEntofoamএ স্তন্যপায়ী মহিলাৰ ক্ষেত্ৰত কি প্ৰভাৱ পেলাব এইটোৰ ওপৰত এতিয়ালৈকে কোনো গৱেষনা কৰা হোৱা নাই। গতিকে Entofoam গ্ৰহণ কৰিলে পাৰ্শ্ব-প্ৰতিক্ৰিয়া হব নে নহয় জনা নাযায়।\nবৃক্কত Entofoam কি প্ৰভাৱ দেখা গৈছে?\nEntofoamএ বৃক্কত ক্ষতিকাৰক প্ৰভাৱ পেলাব পাৰে। আপুনি যদি তেনেকুৱা প্ৰভাৱ অনুভৱ কৰে তেন্তে এই ঔষধটো গ্ৰহণ কৰা বন্ধ কৰক আৰু চিকিতসকৰ পৰামৰ্শৰ পিছতহে পুনৰ আৰম্ভ কৰক।\nযকৃতত Entofoam কি প্ৰভাৱ দেখা গৈছে?\nEntofoamএ কলিজাত ক্ষতিকাৰক প্ৰভাৱ পেলাব পাৰে। আপুনি যদি তেনেকুৱা প্ৰভাৱ অনুভৱ কৰে তেন্তে এই ঔষধটো গ্ৰহণ কৰা বন্ধ কৰক আৰু চিকিতসকৰ পৰামৰ্শৰ পিছতহে পুনৰ আৰম্ভ কৰক।\nহৃদযন্ত্ৰৰ ক্ষেত্ৰত Entofoam ৰ কি প্ৰভাৱ দেখা গৈছে?\nEntofoam গ্ৰহণ কৰাৰ পিছত আপোনাৰ হৃদয় ত পাৰ্শ্ব-প্ৰতিক্ৰিয়া অনুভৱ কৰিব পাৰে। যদি এয়া হয় তেন্তে ইয়াৰ ব্যৱহাৰ বন্ধ কৰিব। আপোনাৰ চিকিতসকৰ পৰামৰ্শ লওক আৰু তেখেতে কোৱা অনুসৰি কৰক।\nঅইন দৰৱৰ সৈতে Entofoamৰ গুৰুতৰ ক্ৰিয়া-প্ৰতিক্ৰিয়া - Severe Interaction of Entofoam with Other Drugs in Assamese - Oinor xoite Entofoam ar gurutor kriya-pratikriya\nEntofoam তলত দিয়া দৰৱৰ সৈতে লোৱা উচিত যিহেতু ই ৰোগীৰ ক্ষেত্ৰত গুৰুতৰ পাৰ্শ্চক্ৰিয়াৰ সৃষ্টি কৰিব পাৰে -\nEntofoam মতভেদসমূহ - Entofoam Contraindications in Assamese - Entofoam nishedhsamuh\nআপুনি যদি তলত দিয়া যিকোনো এবিধ ৰোগৰ সমুখীন হৈ আছে, আপুনি তেন্তে ডাক্তৰৰ পৰামৰ্শ অবিহনে Entofoam লোৱা অনুচিত যাতে -\nEntofoam ৰ বিষয়ে সততে সোধা প্ৰশ্নসমূহ - Frequently asked Questions about Entofoam in Assamese - Entofoam ar bikhoye satate xodha prashnasamuh\nএই Entofoam-এ অভ্য়াস বা নিচাৰ সৃষ্টি কৰে নেকি?\nনহয়, Entofoam লোৱাটোৱে কোনো আসক্তিৰ সৃষ্টি নকৰে।\nEntofoam আপোনাক টোপনি নলগায় বা তন্দ্ৰাচ্ছন্ন নকৰে। আপুনি মেচিন আদি চলাব পাৰে।\nহয়, কিন্তু আপুনি ডাক্তৰৰ পৰামৰ্শ অনুসাৰেহে Entofoam লোৱা উচিত।\nমানসিক ৰোগৰ চিকিত্সাৰ বাবে Entofoam লৈ কোনো লাভ নাই।\nখাদ্য আৰু মদৰ সৈতে Entofoam ক্ৰিয়া-প্ৰতিক্ৰিয়া - Entofoam Interactions with Food and Alcohol in Assamese - khadya aaru modor xoite Entofoam kriya-pratikriya\nখাদ্য আৰু Entofoamৰ ক্ৰিয়া-প্ৰতিক্ৰিয়া\nখাদ্যৰ সৈতে Entofoamৰ ক্ৰিয়া-প্ৰতিক্ৰিয়াৰ কোনো তথ্য নাই, এইবিষয়ত গৱেষণাৰ অভাৱৰ হেতু।\nমদ আৰু Entofoamৰ মাজৰ প্ৰতিক্ৰিয়া\nগৱেষণাৰ অভাৱ হেতুকে, মদৰ সৈতে Entofoam লোৱাৰ পাৰ্শ্চক্ৰিয়াৰ বিষয়ে তথ্য নাই।\nEntofoam ৰ অনুকল্প - Substitutes for Entofoam in Assamese\nআপুনি বা আপোনাৰ পৰিয়ালৰ কোনোবাই Entofoam লয় নেকি? অনুগ্ৰহ কৰি এটা সমীক্ষাত ভাগ লওক আৰু আনকো সহায় কৰক\nআপুনি চিকিৎসকে নিদান আগবঢ়োৱা Entofoam ব্যৱহাৰ কৰিছিল নেকি?\nআপুনি কিমান পৰিমাণে Entofoam সেৱন কৰিছিল?\nআপুনি Entofoam ভোজন কৰাৰ আগত নে পাছত সেৱন কৰিছিল?\nআপুনি কোন সময়ত Entofoam সেৱন কৰে?


মুখ্যমন্ত্ৰী হৈয়ে প্ৰথমখন সংবাদমেল সম্বোধন হিমন্ত বিশ্ব শৰ্মাৰ, কি কি বিশেষ কথা ক'লে তেওঁ?\nমুখ্যমন্ত্ৰী হৈয়ে প্ৰথমখন সংবাদমেল সম্বোধন হিমন্ত বিশ্ব শৰ্মাৰ, কি কি বিশেষ কথা ক’লে তেওঁ?\nপৰেশ বৰুৱালৈ বিশেষ আহ্বান নতুন মুখ্যমন্ত্ৰীৰ\nমুখ্যমন্ত্ৰীৰ আসনখন অলংকৃত কৰি অৰ্থ্যাৎ ৰাজ্যপালৰ উপস্থিতিত শপত গ্ৰহণ কৰিয়েই সম্বোধন কৰা সংবাদমেলত আলফাৰ মুখ্য সেনাধ্যক্ষ পৰেশ বৰুৱালৈ বিশেষ আহ্বান জনায় মুখ্যমন্ত্ৰী হিমন্ত বিশ্ব শৰ্মাই।\nসংবাদমেলত পৰেশ বৰুৱালৈ আহ্বান জনাই হিমন্তই কয় ‘সংযুক্ত মুক্তি বাহিনী, অসম’ৰ নেতা বা এই সংগঠনৰ নেতৃত্ব লোৱা পৰেশ বৰুৱাকো অনুৰোধ কৰিম যে সশস্ত্ৰ সংগ্ৰামৰ পথ সামৰি অসমৰ জাতীয় জীৱনলৈ স্থায়ী শান্তি ওভতাই আনিবলৈ সকলোৱে মিলি সমস্যাবোৰ আলোচনাৰ মাধ্যমেৰে সমাধান কৰিব লাগিব।‘\nতদুপৰি, হত্যা অপহৰণৰ নিচিনা ঘটনাই সমস্যা জটিল কৰে, সমস্যা সমাধান নকৰে বুলি উল্লেখ কৰি মন্তব্য কৰি হিমন্ত বিশ্ব শৰ্মাই কয় ‘অনাগত ৫ টা বছৰত শান্তিৰ মাজেৰে আমি জাতীয় জীৱনৰ মূল সূঁতিলৈ ওভতাই আনিবলৈ সফল হ’ম।‘\nতেওঁ আৰু কয় ‘আমাৰ নতুন মন্ত্ৰী সভা খনে আন সশস্ত্ৰ সংগঠন সমূহকো শান্তিৰ আলোচনাৰ মাজেৰে অসমত শান্তি আনিবলৈ অনুৰোধ জনাম।\nআনহাতে, একেখন সংবাদমেলতে নতুন যাত্ৰা আৰম্ভ কৰিবলৈ আশীৰ্বাদ বিচাৰি তেওঁ লগতে কয় ‘কাইলৈ আমাৰ প্ৰথমখন কেবিনেট বৈঠক অনুষ্ঠিত হ’ব। কোভিড সন্দৰ্ভত এই বৈঠকত আলোচনা কৰা হ’ব।দুয়োটা মিত্ৰ দলে অসমৰ জনসাধাৰণৰ সন্মুখত দিয়া প্ৰতিশ্ৰুতি আৰু সপোন বাস্তৱত কিদৰে ৰূপান্তৰ কৰিব পাৰি তাৰ বাবে আমি ব্যৱস্থা হাতত ল’ম আৰু সময়ে সময়ে লৈ থকা সিদ্ধান্ত সমূহ আপোনালোকক অৱগত কৰিম।‘\nতেওঁ আৰু অন্য প্ৰতিশ্ৰুতি সমূহ উল্লেখ কৰি কয় ‘বৈঠকত অসমত শেহতীয়া কোভিড পৰিস্থিতি মোকাবিলা কৰিবলৈ যি প্ৰত্যাহ্বান গ্ৰহণ কৰিব লাগিব সেই বিষয়তো আমি আলোচনা কৰিম।‘\n‘১ লাখ নিবনুৱা যুৱক- যুৱতীৰ কৰ্ম সংস্থাপন, অৰুনোদই আঁচনিক এক নতুন মাত্ৰা প্ৰদান, Micro ফাইনাঞ্চৰ ঋণৰ দুৰ্ব্যৱহাৰ আৰু ঋণৰ পৰা মুক্ত কৰাৰ প্ৰতিশ্ৰুতি আমি দিছিলোঁ।নিৰ্ধাৰিত সময়ৰ মাজত আমি কিদৰে প্ৰতিশ্ৰুতিবোৰ পালন কৰিব পাৰো তাৰ বাবে আমি ব্যৱস্থা ল’ম।‘ মুখ্যমন্ত্ৰীয়ে আশ্বাস দি কয়।


থিংকিং ফাষ্ট এণ্ড শ্ল'_ মূল লেখক ডেনিয়েল কাহ নে মুন অনুবাদক: দেৱাঞ্জন বৰঠাকুৰ - সাহিত্য ডট অৰ্গ\nআমাৰ মনত সন্মোহক এখন নাটক চলি থাকে, এখন ছবি সদৃশ প্লট য’ত থাকে দুটা চৰিত্ৰ, ড্ৰামা আৰু টেনশ্যন। এই দুই চৰিত্ৰ হৈছে অৱেগশীল,স্বয়ংচালিত, স্বজ্ঞাত, চিষ্টেম- ১ আৰু আনটো হৈছে চিন্তাশীল, ইচ্ছাকৃত, গাণনিক, চিষ্টেম- ২। এই দুই চৰিত্ৰই যেতিয়া প্ৰতিদ্বন্দিতা কৰে, তাৰ পৰিণতিতে নিৰ্ভৰ কৰে আমি কেনেকৈ ভাবো, কেনেকৈ নিৰ্ণয় লওঁ আৰু কাম কৰোঁ। চিষ্টেম ১ হৈছে ব্ৰেইনৰ সেই অংশ যি স্বয়ংচালিত আৰু হঠাৎ ক্ৰিয়াশীল হয়, প্ৰায়েই আমাৰ চেতনাত্মক নিয়ন্ত্ৰণ অবিহনেই। আপুনি কৰ্মস্থলীত যেতিয়া এটা বিকট , অপ্ৰত্যাশিত শব্দ শুনে তেতিয়া আপোনাৰ এই চিষ্টেমটো সক্ৰিয় হৈ পৰে। তেতিয়া আপুনি কি কৰে? আপুনি সম্ভৱতঃ ততাতৈয়াকৈ আৰু স্বয়ংক্ৰিয় ভাৱেই নিজৰ মনোযোগ শব্দটোৰ ফালে টানি নিয়ে। এইটোৱেই হৈছে চিষ্টেম- ১। এই চিষ্টেমটো আমাৰ বিৱৰ্তনীয় উত্তৰাধিকাৰৰ অংশবিশেষ: নিশ্চয়কৈ এনেদৰে হঠাতে ক্ৰিয়াশীল হোৱাৰ আৰু সিদ্ধান্ত লোৱাৰ ‘চাৰ্ভাইভেল এডভাণ্টেজ’ আছে। চিষ্টেম- ২ হৈছে আমাৰ ব্ৰেইনৰ সেই অংশৰ কাৰ্যপ্ৰণালী যি আমাৰ ব্যক্তিগত সিদ্ধান্ত , যুক্তি আৰু ধাৰণাবোৰৰ বাবে দায়ী। ই মনৰ চেতনাত্মক কাৰ্যপ্ৰণালী যেনে আত্ম সংযম, নিৰ্বাচন , মনোযোগ কেন্দ্ৰীভূত কাৰ্যকলাপ ইত্যাদিৰ লগত জড়িত। উদাহৰণস্বৰূপে আপুনি যদি ভিৰৰ মাজত এগৰাকী মহিলাক বিচাৰি আছে, আপোনাৰ মনটো এই কাৰ্যতেই কেন্দ্ৰীভূত হৈ আছে৷ ই মানুহ গৰাকীৰ বৈশিষ্ট্যবোৰ বা তেনে সংকেতবোৰ মনত পেলাবলৈ চেষ্টা কৰিব যি তেওঁক বিচাৰি উলিওৱাত সহায় কৰিব। এই কেন্দ্ৰীভূত কাৰ্যই আন আন সাম্ভাব্য ব্যাকুলতাবোৰক আতঁৰাই ৰাখিবলৈ সহায় কৰিব আৰু আপুনি ভিৰৰ মাজত আন মানুহৰ ওপৰত দৃষ্টি নিবদ্ধ কৰিব নোৱাৰিব। আপুনি যদি এই কেন্দ্ৰীভূত অৰ্থাত ‘ফকাছদ্’ মনোযোগ বৰ্তাই ৰাখে কম সময়তে হয়তো আপুনি তেওঁক বিচাৰি উলিয়াব পাৰিব। কিন্তু মনোযোগ হেৰালে বিচাৰিবলৈ আপোনাৰ অসুবিধা হ’ব।\nএই দুটা চিষ্টেমে কেনেকৈ কাম কৰে জানিবলৈ এই বিখ্যাত বেট আৰু বলৰ সমস্য়াটোৰ সমাধান বিচাৰি চাওঁ আহক। এখন বেট আৰু বলৰ মুঠ দাম ১.১০ ডলাৰ। বেটৰ দাম বলতকৈ ১ ডলাৰ বেছি, তেন্তে বলৰ দাম কিমান? এতিয়া আপোনাৰ মনলৈ অহা ফলাফলটো হৈছে ০.১০ ডলাৰ। এইটো স্বয়ংচালিত চিষ্টেম ১ ৰ বাবে আপুনি দিয়া উত্তৰ কিন্তু এই উত্তৰ ভুল। আপুনি ভুলটো দেখিলেনে? উত্তৰটো কমেন্টত দিব পাৰে। আপোনাৰ ভুল উত্তৰটো স্বয়ংচালিত চিষ্টেমে দিলে, কিন্তু ই উত্তৰটো ততাতৈয়াকৈ দিলে। যেতিয়া চিষ্টেম ১- এ পৰিস্থিতিৰ মোকাবিলা কৰিব নোৱাৰা হয় তেতিয়া চিষ্টেম ২ ৰ সহায় লয়, কিন্তু এই ক্ষেত্ৰত ই ছলনাৰ বলি হ’ল। ই সমস্যাটো সৰল বুলি ভাবি ল’লে আৰু ভাবিলে যে সহজেই ইয়াৰ সমাধান সম্ভৱ।\nএই বেট বলৰ সমস্যাটোৱে আমাৰ ভিতৰৰ মানসিক আলস্যক অনাবৃত কৰি দিছে। আমি যেতিয়া আমাৰ মগজুৰ ব্যৱহাৰ কৰো তেতিয়া আমি যিমান পাৰি কম শক্তি খৰচ কৰিব বিচাৰো। ইয়াক “ল’ অৱ লিষ্ট এফৰ্ট” বুলিও কোৱা হয়। কাৰণ উত্তৰটোৰ বাবে চিষ্টেম- ২ ক ব্যৱহাৰ কৰিলে অতিৰিক্ত শক্তি খৰচ হ’ব, সেয়ে আমাৰ মনটোৱে চিষ্টেম ১- কে ব্যৱহাৰ কৰিব যেতিয়া ই ভাবিব যে চিষ্টেম ১- এই এই কামৰ বাবে যথেষ্ট।\nএই আলস্য দুৰ্ভাগ্যজনক। কাৰণ চিষ্টেম- ২ ৰ ব্যৱহাৰ আমাৰ বুদ্ধিমত্তাৰ এক প্ৰয়োজনীয় অভিব্যক্তি। গৱেষণাই কয় যে চিষ্টেম- ২ ৰ লগত জড়িত কাৰ্য, যেনে, মনোযোগ আৰু আত্ম-সংযমে উচ্চ বুদ্ধিমত্তাৰ ফালে আমাক ধাবিত কৰিব পাৰে। এই বেট-বল সমস্যাটোৱে ইয়াৰ সঠিক বৰ্ণনা দিয়ে কাৰণ আমাৰ মনটোৱে উত্তৰটো চিষ্টেম ২ ৰ দ্বাৰা সমাধান কৰিব পাৰিলেহেতেন আৰু ভুল নকৰিলেহেতেন। এনেদৰে আলস্যক আঁকোৱালি আৰু চিষ্টেম- ২ ক অৱহেলা কৰি আমাৰ বুদ্ধিমত্তাৰ শক্তিক আমি সীমিত কৰিছো।\nআমি কিয় আমাৰ চিন্তা আৰু কাৰ্যৰ সদায় সচেতন নিয়ন্ত্ৰণত নাথাকো ?\nআপুনি কি ভাবিব যেতিয়া আপুনি এই শব্দৰ অংশ ‘so_p’ দেখা পায়? হয়তো একো নাভাবিব। কিন্তু যদি প্ৰথমেই ‘eat’ শব্দটো দেখা পায়, তেতিয়া? এতিয়া আপুনি ‘so_p’ শব্দটোক ‘soup’ বুলি সম্পূৰ্ণ কৰিব। এই প্ৰক্ৰিয়াকেই কোৱা হয় ‘প্ৰাইমিং’। আমি প্ৰাইমিঙৰ কবলত পৰো যেতিয়া কোনো শব্দ, ঘটনা বা ধাৰণাৰ অৱস্থিতিত আমাক সেই শব্দৰ সম্পৰ্কিত শব্দ বা ধাৰণাৰ কথা ভাবিবলৈ বাধ্য কৰে। যদি ‘eat’ ৰ সলনি আপুনি ‘shower’ শব্দটো দেখিলেহেঁতেন তেতিয়া আপুনি শব্দটো ‘soap’ বুলি লিখিলেহেঁতেন। এই প্ৰায়মিঙে কেৱল আমাৰ চিন্তাকেই প্ৰভাৱিত নকৰে, আমাৰ কাৰ্যও প্ৰভাৱিত হয়। মনটোৱে যেনেকৈ কোনো শব্দ, ধাৰণাৰদ্বাৰা প্ৰভাৱিত হয়, ঠিক তেনেকৈ আমাৰ শৰীৰো হয়। এটা উদাহৰণ এক গৱেষণাত পোৱা যায় য’ত অংশগ্ৰহণকাৰীসকলক কিছুমান শব্দ, যি বাৰ্দ্ধক্যৰ লগত জড়িত, যেনে ‘Florida’ আৰু ‘wrinkle’ৰ দ্বাৰা প্ৰাইমিং কৰা হৈছিল; আৰু দেখা গৈছিল, তেওঁলোকৰ খোজৰ গতিবোৰ সঁচৰাচৰ দেখা পোৱাতকৈ কমি গৈছিল। ঠিক বুঢ়া মানুহে খোজ কঢ়াৰ দৰে। আচৰিত ভাৱে এই প্ৰক্ৰিয়া সম্পূৰ্ণ অৱচেতন, ই আমাৰ অজ্ঞাতেই সংঘটিত হয়। এই প্ৰাইমিঙে কয় যে আমি আমাৰ কাৰ্য, নিৰ্ণয় আৰু নিৰ্বাচনত সম্পূৰ্ণ সচেতন কেতিয়াও নহয়, আমি আচলতে প্ৰত্যেক মুহূৰ্ততেই কিছুমান সামাজিক আৰু সাংস্কৃতিক কাৰকৰদ্বাৰা ‘প্ৰাইম্দ’ হৈ আছোঁ। উদাহৰণস্বৰূপে, কেথলীন ভ’ৰ দ্বাৰা কৰা গৱেষণাৰ জৰিয়তে প্ৰমাণ কৰা হৈছিল যে পইচাৰদ্বাৰা এজন মানুহক ব্যক্তিত্ববাদী কাৰ্যৰ প্ৰতি প্ৰাইম্দ কৰিব পাৰি। মানুহবোৰক পইচাৰ ধাৰণাৰদ্বাৰা প্ৰাইম্দ কৰা হৈছিল। উদাহৰণস্বৰূপে কেৱল মাত্ৰ পইচাৰ ছবি দেখাৰ পাছতেই অংশ লোৱাসকলে স্বনির্ভৰশীল হৈ কাম কৰিছিল, আনৰ ওপৰত নিৰ্ভৰ কৰি নহয়। এই গৱেষণাৰ এটা তাৎপৰ্য হৈছে যে এখন সমাজত, য’ত টকা- পইচাৰ দ্বাৰা আমি সদায়েই প্ৰাইম্দ হৈ থাকো, ই আমাক পৰোপকাৰী আচৰণৰপৰা আঁতৰাই অনাৰ সম্ভাৱনা থাকে। প্ৰাইমিঙে আন আন সমাজিক কাৰকৰ দৰেই এজন ব্যক্তিৰ চিন্তা আৰু সেয়ে তেওঁৰ নিৰ্বাচন, বিচাৰ আৰু আচৰণক প্ৰভাৱিত কৰিব পাৰে আৰু ই সমাজলৈ পুনৰ প্ৰতিফলিত হয় আৰু যিখন সমাজত আমি থাকো ই গুৰুতৰ ভাৱে তাক প্ৰভাৱিত কৰে।\nমনটোৱে কেনেকৈ খৰতকীয়া সিদ্ধান্ত লয়, যদিওবা ইয়াৰ ওচৰত এটা ৰেশ্যনেল সিদ্বান্ত ল’বৰ বাবে যথেষ্ট তথ্য নাথাকে? কল্পনা কৰক আপুনি শইকীয়া নামৰ ব্যক্তি এজনক এটা পাৰ্টিত লগ পালে। তেওঁৰ লগত আপুনি সহজ হৈ পৰিল। পাছত আপোনাক যদি কোনোবাই সোধে, আপুনি কোনো মানুহৰ বিষয়ে জানে নেকি যি আমাক সাহাৰ্য দিব পাৰিব। তেতিয়া আপুনি শইকীয়াৰ কথা মনলৈ আনিব। যদিওবা আপুনি তেওঁৰ বিষয়ে এটাহে কথা জানে যে শইকীয়াৰ লগত কথা পাতিবলৈ সহজ। আন অৰ্থত আপুনি শইকীয়াৰ ব্যক্তিত্বৰ এটা কথা ভাল পালে আৰু আপুনি ভাবি ল’লে যে আপুনি তেওঁৰ সকলো দিশেই ভাল পাব। আমি এজন ব্যক্তিক তেওঁৰ বিষয়ে ভালকৈ নজনাকৈয়ে প্ৰায়ে সমৰ্থন কৰো বা কেতিয়াবা নকৰো। আমাৰ মনৰ এই সৰলীকৰণ প্ৰক্ৰিয়াই আমাৰ বিচাৰ প্ৰক্ৰিয়া ত্ৰুতিপূৰ্ণ কৰে। ইয়াক ‘Exaggerated emotional coherence’, যাক হেলো এফেক্ট ‘Halo effect’ বুলিও জনা যায়। শইকীয়াৰ প্ৰতি আপোনাৰ ধনাত্মক ধাৰণাই আপোনাক শইকীয়াৰ ওপৰত এটা বর্ণবলয় তৈয়াৰ কৰি দিছে, যদিওবা আপুনি তেওঁৰ বিষয়ে খুউব বেছি নাজানে। কিন্তু এইটোৱেই একমাত্ৰ চৰ্টকাট নহয়, যাক আমাৰ মনে বিচাৰি লয় যেতিয়া কোনো সিদ্ধান্ত ল’বলগীয়া হয়। ইয়াৰ লগতে ‘confirmation bias’ও আছে। এইটো হৈছে মানুহৰ এক প্ৰৱণতা য’ত মানুহে নিজৰ পুৰ্বৰ ধাৰণাবোৰৰ সমৰ্থিত তথ্যক সমৰ্থন দিয়ে লগতে এই তথ্যবোৰ কোনোবাই দিহা হিচাপে দিলেও তাক আদৰি লয়। যদি আপোনাক সোধা হয়, “দেৱাঞ্জন ল’ৰাজন বন্ধুত্বপূৰ্ণ হয়নে?” তেতিয়া হয়তো আপুনি ক’ব হয়; কিয়নো মোৰ বিষয়ে আন তথ্য নাথাকিলে, এতিয়ালৈকে হোৱা অভিজ্ঞতাৰেই আপোনাৰ ধাৰণা গঢ় ল’ব। এই নিশ্চিতকৰণ পক্ষপাত আৰু বৰ্ণবলয়ৰ প্ৰভাৱ দুয়োৰে কাৰণ হৈছে আমাৰ মনটোৱে খৰকৈ সীদ্ধান্ত ল’ব বিচাৰে। কিন্তু ই প্ৰায়েই আসোঁৱাহপূৰ্ণ হয়। কাৰণ আমাৰ হাতত সদায়েই সম্পূৰ্ণ তথ্য নাথাকে এটা সঠিক সিদ্ধান্ত ল’বৰ বাবে। আমাৰ মনটোৱে ভুল নিৰ্দেশ আৰু সৰলীকৰণৰ সহায়ত তথ্যৰ অভাৱতো সিদ্ধান্ত ল’ব বিচাৰে আৰু ফলত আমাৰ সিদ্ধান্তবোৰেৰে ভুল মীমাংসাত উপনীত হওঁ। প্ৰাইমিঙৰ দৰেই এই ‘কগনিতিভ’ পৰিঘটনাবোৰ আমাৰ অজ্ঞাতেই সংঘটিত হয় আৰু আমাৰ নিৰ্বাচন, ৰায় আৰু কাৰ্যক প্ৰভাৱিত কৰে।\nকেনেকৈ আমাৰ মনে কিছুমান ‘চৰ্টকাট’ ব্যৱহাৰ কৰে দ্ৰুত সিদ্বান্ত ল’বৰ বাবে?\nপ্ৰায়েই আমি এনে পৰিস্থিতিত নিজকে বিচাৰি পাওঁ য’ত আমি দ্ৰুত সিদ্বান্ত লোৱাৰ প্ৰয়োজনীয়তা আহি পৰে। আমাক এইক্ষেত্ৰত সহায় কৰিবলৈ আমাৰ মনটোৱে কিছুমান ‘চৰ্টকাট’ তৈয়াৰ কৰি লয় আমাৰ চৌপাশৰ পৰিবেশক দ্ৰুতভাৱে বুজিবৰ বাবে। এইবোৰেকেই ‘heuristic ‘ বুলি কোৱা হয়।\nবেছিভাগ সময়তেই এই প্ৰক্ৰিয়া যথেষ্ট উপযোগী৷ কিন্তু আমাৰ মনে ইয়াৰ ‘অতিৰিক্ত ব্যৱহাৰ’ কৰিবলৈ বিচাৰে, এইটো এটা সমস্যা। ইয়াক যদি কিছুমান পৰিস্থিতিত ব্যৱহাৰ কৰা হয় য’ত ইয়াক ব্যৱহাৰ কৰিব নালাগে, ই আমাৰ ভুলৰ পৰিমাণ বঢ়াই তোলে। এই হিউৰিষ্টিক কি হয় আৰু ই কেনেকুৱা ভুল আমাৰদ্বাৰা কৰাব পাৰে তাক জানিবলৈ আমি ইয়াৰ দুটা ভাগৰ বিষয়ে জানিব লাগিব: ক) বিকল্প হিউৰিষ্টিক, খ) উপলব্ধতা হিউৰিষ্টিক।\nপ্ৰথমটোত আমি এটা সৰল প্ৰশ্নৰ হে উত্তৰ দিওঁ, কিন্তু আমাক আন এটা প্ৰশ্ন হে সোধা হয়তো হৈছিল।\nধৰা হওক আপোনাক সোধা হ’ল, ড° গোঁহাই এজন ৰাজনৈতিক নেতা হিচাপে উপযুক্ত হ’বনে? তেতিয়া প্ৰশ্নটো আমি আন ধৰণেৰে ভাবিম, “তেখেতৰ এজন সফল ৰাজনৈতিক নেতা হোৱাৰ গুণ বা দোষবোৰ আছেনে?” এই হিউৰিষ্টিকৰদ্বাৰা আমি তেওঁৰ বেক্গ্ৰাউন্ড আৰু দৃষ্টিভংগী জনাৰ পৰিৱৰ্তে আমি আন এটা সৰল প্ৰশ্ন কৰিম, তেওঁৰ ব্যক্তিত্ব আৰু এজন সফল ৰাজনৈতিক নেতাৰ ব্যক্তিত্বৰ ক্ষেত্ৰত আমি দেখা পোৱা মানসিক ভাৱমূর্তিৰ লগত ৰজিতা খাইছেনে নাই! আৰু যদি আমাৰ এই মানসিক ভাৱমূৰ্তিৰ লগত তেওঁৰ ব্যক্তিত্বই খাপ নাখায় আমি তেওঁক নিৰ্বাচনত ভোট নিদিম, যদিওবা হয়তো তেওঁ আন দহজন ৰাজনৈতিক নেতাতকৈ ভাল প্ৰশাসক হ’ব পাৰিলেহেঁতেন।\nইয়াৰ পাছত আহে উপলব্ধতা হিউৰিষ্টিক। য’ত আমি কিছুমান বস্তুৰ সম্বাৱনীয়তাৰ অতিৰিক্ত অনুমান কৰি লওঁ কাৰণ সেই বস্তু বা কথাবোৰ আমি প্ৰায়েই শুনি থাকো। উদাহৰণস্বৰূপে ষ্ট্ৰ’কৰ বাবে দুৰ্ঘটনাতকৈ বেছি মৃত্যু হয়। কিন্তু এটা গৱেষণাই ক’লে যে ৮০% লোকেই ক’লে যে দুৰ্ঘটনাৰ সম্ভাৱনীয়তাহে বেছি। কিন্তু কিয়? কাৰণ মিডিয়াত আমি দুৰ্ঘটনাৰ কথাহে প্ৰায়েই শুনো। আৰু যিহেতু তেওলোকৰ চাপ আমাৰ মনত বেছিকৈ পৰে সেয়ে আমি এই দুৰ্ঘটনাৰ কথাহে বেছি মনত ৰাখো ষ্ট্ৰ’কতকৈ। আৰু ফলত আমি এই সাম্ভাব্য বিপদৰ অসঠিক মূল্যায়ণ কৰো আৰু আমি এনে স্থিতিত ভুল প্ৰতিক্ৰিয়া দেখুৱাও।\nআমি কিয় পৰিসংখ্যা বুজাত অসমৰ্থ হওঁ আৰু ফলত পৰিহাৰ্য ভুলবোৰ কৰি পেলাওঁ?\nকিবা এটা ঘটনা সংঘটিত হ’ব বুলি আপুনি পূৰ্বানুমান কেনেকৈ কৰে?\nএটা ফলপ্ৰসূ ব্যৱস্থা হৈছে, ‘base rate’ ৰ কথা মনত ৰখা। ই এক ধৰণৰ পাৰিসংখ্যিক ভিত্তি যাৰ ওপৰত আন আন পৰিসংখ্যা নিৰ্ভৰ কৰে। উদাহৰণ স্বৰূপে ধৰা হওঁক এক টেক্সি কোম্পানীৰ ২০% হালধীয়া টেক্সি আছে আৰু ৮০% ৰঙা টেক্সি আছে। অৰ্থাত ‘বেছ ৰেট’ হ’ব ৰঙা টেক্সিৰ বাবে ৮০ আৰু হালধীয়াৰ বাবে ২০। আপুনি এখন টেক্সি মাতিলে আৰু যদি আপুনি ‘বেছ ৰেট’টো মনত ৰাখে আপোনাৰ অনুমান সঠিক হ’ব। অৰ্থাৎ আমি ‘বেছ ৰেট’ক মনত ৰখা দৰকাৰ, কিন্তু দুৰ্ভাগ্যবশতঃ এয়া সদায় হৈ নুঠে আৰু আমি প্ৰায়েই ‘base rate neglect’ কৰো৷ ইয়াৰ কাৰণ আমি আশা কৰামতে অনুমান কৰো। উদাহৰণস্বৰূপে কোনো দুৰাৰোগ্য ৰোগ প্ৰাৰ্থনাৰদ্বাৰা ভাল হোৱা বুলি আপুনি শুনিলে। আপুনি ভাবি ল’ব যে কোনো এজন মানুহে প্ৰাৰ্থনা কৰিলেও তেওঁৰ ৰোগ ভাল হ’ব। কিন্তু এই বেমাৰৰ নিজে নিজে ঠিক হোৱাৰ ‘base rate’ সম্পৰ্কে আপুনি জানিব লাগিব সঠিক সিদ্বান্ত ল’বৰ বাবে। বহুত বেমাৰ হয়তো দৰৱ নোখোৱাকৈ ভাল হয়, প্ৰাৰ্থনা কৰক বা নকৰক। আন এটা বিষয় আমি উপেক্ষা কৰো যাক কোৱা হয়, ‘regression to the mean’, এটা যাদৃচ্ছিক চলক যদি ‘চৰম ভেল্য়ু’ৰ হয়, পৰৱৰ্তি সময়ত ই গড়ৰ দিশে ধাবমান হ’ব। ধৰা হ’ল এজন খেলুৱৈয়ে, যাৰ গড় গ’ল দিয়াৰ সংখ্যা মাহে ৫ টা, তেওঁ দুটা মাহত ৯ টাকৈ গ’ল দিলে। তেওঁৰ সমৰ্থক সকল সুখী হ’ল কিন্তু তাৰ পাছত তেওঁ গড়ে ৫ টাকৈহে গ’ল দিবলৈ ধৰিলে আৰু ককৰ্থনাৰ সন্মুখীন হ’ল। এই প্ৰদৰ্শন ‘random’ কাৰণ বহুত কাৰকে এজন খেলুৱৈৰ খেলত প্ৰভাৱ পেলাব পাৰে। প্ৰতিভা আৰু ভাগ্য়, এই দুইটাই ইয়াত ক্ৰিয়া কৰিব। অসমৰ দৌৰবিদ হিমা দাসৰ ক্ষেত্ৰতো একে কথাই খাটিব নে? হয়তো হয়, হয়তো নহয়! সেয়ে সমালোচনা অপ্ৰয়োজনীয় নহয়নে?\n‘হাইণ্ডচাইট’ৰ পৰা আমি কিছুমান ঘটনা বেছিকৈ মনত ৰাখো, অভিজ্ঞতাৰ পৰা নহয়।\n‘হাইণ্ডচাইট’ক অসমীয়া ‘চোৰ গ’লে বুদ্ধিৰ’ লগতো ৰিজাব পাৰি।\nআমাৰ মনটোৱে পোন বাটেৰে অভিজ্ঞতাবোৰ মনত নাৰাখে। আমাৰ দুটা, ‘memory selves’ থাকে, যি দুই ধৰণেৰে পৰিস্থিতিবোৰ মনত ৰাখে।\nপ্ৰথমে আহে- অভিজ্ঞতা সত্বা, যি বৰ্তমানৰ আপোনাৰ অনুভৱবোৰ ধৰি ৰাখে। ই আপোনাক প্ৰশ্ন কৰে, “আপুনি এতিয়া কি অনুভৱ কৰিছে?”\nআনটো হৈছে- স্মৰণ সত্বা(remembering self)। ঘটনাটো ঘটি যোৱাৰ পাছত ই মনত ৰাখে। ই প্ৰশ্ন কৰে, “সামগ্ৰিক ভাৱে ঘটনাতো কেনেকুৱা আছিল”\nঅভিজ্ঞতা সত্বাই ঘটনাৰ এটা সঠিক বিৱৰণ দিয়ে, কাৰণ আমাৰ ভাৱনাবোৰ এটা ঘটনাৰ সময়ত প্ৰায়েই সঠিক হয়। কিন্তু স্মৰণ সত্বা ইমান সঠিক নহয় কাৰণ ই ঘটনাটো ঘটি যোৱাৰ পাছত হে ‘মেমৰি’বোৰ ধৰি ৰাখে।\nদুটা কাৰণ আছে যে কিয় স্মৰণ সত্বাই অভিজ্ঞতাক দমন কৰি ৰাখে। প্ৰথমটোক কোৱা হয় ‘ডিউৰেশ্যন নেগলেক্ট’। য’ত আমি সম্পূৰ্ণ সময়খিনিক আওকাণ কৰো আৰু বিশেষ এটা মেমৰিকহে অগ্ৰাধিকাৰ দিও, দ্বিতীয়তে ‘peak end rule’ য’ত ঘটনাৰ শেষাংশকহে আমি বেছি গুৰুত্ব দিও।\nএই দমনক বুজিবৰ বাবে এই উদাহৰণটো চাওক। এটা পৰীক্ষাত এটা ক’লনস্কপি অপাৰেশ্যনৰ সময়ত মানুহৰ বেদনাদায়ক স্মৃতিৰ জোখ লোৱা হৈছিল। অপাৰেশ্যনৰ আগত দুটা ভাগত তেওঁলোকক ভাগ কৰা হৈছিল। এটা গোটক দীঘলীয়া সময়ৰ বাবে অপাৰেশ্যন কৰা হৈছিল আনটোক কম সময়ৰ বাবে, কিন্তু শেষাংশত বেদনাৰ হাৰ বৃদ্ধি কৰা হৈছিল।\nআপুনি ভাবিব যে সকলোতকৈ অসুখী ‘unhappy’ মানুহ হ’ব যিসকলে দীঘলীয়া সময়ৰ বাবে অপাৰেশ্যনত আছিল। এইটোৱেই তেওঁলোকে সেই সময়ত অনুভৱ কৰিছিল। যেতিয়া তেওঁলোকক এই বিষয়ে সোধা হৈছিল তেওঁলোকৰ অভিজ্ঞতা সত্বাই সঠিক উত্তৰেই দিছিল। দীঘলীয়া প্ৰক্ৰিয়াত অংশ লোৱাসকলে বেছি বেদনা অনুভৱ কৰিছিল৷ কিন্তু পাছত যেতিয়া তেওঁলোকক এই বিষয়ে সোধা হ’ল, তেওঁলোকৰ স্মৰণ সত্বাই অভিজ্ঞতাক দমন কৰিলে। যিসকলে হ্ৰস্ব কিন্তু বেছি বেদনাদায়ক প্ৰক্ৰিয়াৰ মাজেৰে গৈছিল, তেওঁলোকে বেছি কষ্ট অনুভৱ কৰাৰ কথা ক’লে। এই চাৰ্ভেটোয়ে এটা স্বচ্ছ উদাহৰণ ডাঙি ধৰে, ‘ডিউৰেশ্যন নেগলেক্ট’, ‘পিক্ এণ্ড ৰুল’ আৰু আমাৰ ‘ফল্টি মেমৰি’ৰ বিষয়ে।\n← লালন ফকীৰৰ গীত — মুনীন্দ্ৰ মহন্ত\nএই সংখ্যাৰ আঁৰত…. মাৰ্চ, ২০১৯ →


ডিচি অফিচত ওলাইছে চাকৰি । খালী ১৪ টা পদ । অৰ্হতা অষ্টম মান মাথো । DC OFFICE JOBS 2020 - Dimpu Baruah\nHome 8th Pass Job 8th Pass Jobs ASSAM ASSAM GOV JOB ডিচি অফিচত ওলাইছে চাকৰি । খালী ১৪ টা পদ । অৰ্হতা অষ্টম মান মাথো । DC OFFICE JOBS 2020\nডিচি অফিচত ওলাইছে চাকৰি । খালী ১৪ টা পদ । অৰ্হতা অষ্টম মান মাথো । DC OFFICE JOBS 2020\nDATA ONE November 15, 2020 8th Pass Job, 8th Pass Jobs, ASSAM, ASSAM GOV JOB,\nLAKHIMOUR DC OFFICE JOBS 2020\nআবেদনৰ অন্তিম দিন : 07/12/2020 ।\nশেহতীয়াকৈ অসমৰ এখন জিলাৰ উপায়ুক্ত কাৰ্যালয়ত মুকলি হৈছে জাৰিকাৰাক, পিয়ন , চকিদাৰ আৰু ৰুম বিয়াৰাৰ পদ খালী পদ । কত কিদৰে কেনেকৈ আবেদন কৰিব সবিশেষ আজি আমি জনাম । আমাৰা এই লিখনি সম্পুৰ্ণকৈ পঢ়ক ।\nপদৰ সংখ্যা:3[UR-2, OBC/ROBC-1]\nদৰমহা : PB-I, 12000-52000 টকা লগতে GD. Pay: 4,400 টকা\nশিক্ষাগত অৰ্হতা: অতিকমেও VIII শ্ৰেণী উত্তীৰ্ণ হব লাগিব ।\nপদৰ সংখ্যা:4[OBC/ROBC-2, STH-2]\nদৰমহা : PB-I, 12000-52000 টকা লগতে GD. Pay: 3,900 টকা\nপদৰ সংখ্যা:6[UR-3, OBC/ROBC-2, STP-1]\nদৰমহা: PB-I, 12000-52000 টকা লগতে GD. Pay: 3,900 টকা ।\n৪. ৰুম বিয়াৰাৰ\nপদৰ সংখ্যা: 1 [UR]\nদৰমহা: PB-I, 12000-52000 টকা লগতে GD Pay: 3,900 টকা ।\nEligibility Criteria for DC Office Jobs 2020 নিযুক্তিৰ বাবে যোগ্যতাৰ চৰ্ত\nপ্ৰাৰ্থী গৰাকীৰ বয়স 1 জানুৱাৰী, 2020 তাৰিখ অনুসৰি ১৮ বছৰৰ কম হ'ব নালাগিব আৰু 40 বছৰৰ অধিক হব নোৱাৰিব । এছ..চি আৰু এছ.টি. প্ৰাৰ্থীৰ বাবে বয়সৰ সীমা 45 বছৰ আৰু অবিচি/এম.অ.বি.চি. প্ৰাৰ্থীৰ বাবে 43 বছৰ লৈকে বৃদ্ধি কৰা হৈছে ।\nলক্ষীমপুৰ ডিচি অফিচ 2020ৰ বাছনি প্ৰক্ৰিয়া\nআবেদনকাৰী প্ৰাৰ্থীসকলে এক লিখিত পৰীক্ষাত অৱতীৰ্ণ হব লাগিব। লিখিত পৰীক্ষা ২ ঘণ্টাৰ বাবে 100 নম্বৰৰ অনুষ্ঠিত হ'ব। লিখিত পৰীক্ষাৰ পাঠ্যক্ৰম হৈছে: (i) সাধাৰণ জ্ঞান: 50 নম্বৰ (২) সাধাৰণ ইংৰাজী: ২৫ নম্বৰ (iii) অসমীয়া ভাষাৰ দক্ষতা- 25 নম্বৰ । লিখিত পৰীক্ষাৰ তাৰিখ আৰু স্থান এডমিট কাৰ্ডযোগে অৱগত কৰা হ'ব আৰু লগতে এই পৰীক্ষাৰ সবিশেষ https://niyukti.assam.gov.in/dclakhimpur আৰু https://lakhimpur.nic.in ৱেৱচাইটযোগে জনোৱা হব ।\nআগ্ৰহী আৰু যোগ্য প্ৰাৰ্থীসকলে অনলাইন যোগে আবেদন কৰিব পাৰিব । অনলাইন আবেদনৰ লিংক তলত দিয়া হৈছে । প্ৰাৰ্থীসকলে শিক্ষাগত অৰ্হতাৰ প্ৰমাণপত্ৰ, বয়সৰ প্ৰমাণপত্ৰ, জাতিগত প্ৰমাণপত্ৰ, এমপ্লইমেন্ট একচেন্জ কাৰ্ড, ভাল ফটোগ্ৰাফৰ আদি সকলো আপল'ড কৰিব লাগিব। ইতিমধ্যে সেৱাত থকা প্ৰাৰ্থীসকলে সঠিক চেনেলৰ যোগেৰে আবেদন কৰিব লাগিব আৰু সংশ্লিষ্ট বিভাগৰ NOC-ৰ স্কেন কৰা প্ৰতিলিপি আপল'ড কৰিব লাগিব ।\nআবেদনসমূহৰ অনলাইন প্ৰক্ৰিয়া 16 নৱেম্বৰ, 2020 ৰ মাজৰাতিৰ পৰা7ডিচেম্বৰ 2020-ৰ মাজৰাতিলৈ গ্ৰহণ কৰা হ'ব।\nঅনলাইন আেবেদন কৰক: ইয়াত ক্লিক কৰক। [১৬/১১/২০২০ চনৰ পৰা]\nTags # 8th Pass Job # 8th Pass Jobs # ASSAM # ASSAM GOV JOB\nWritten by DATA ONE at November 15, 2020\nLabels: 8th Pass Job, 8th Pass Jobs, ASSAM, ASSAM GOV JOB


দদাইৰ পজা/দ্বিতীয় অধ্যায় - ৱিকিউৎস\nদদাইৰ পজা/দ্বিতীয় অধ্যায়\n< দদাইৰ পজা\nদদাইৰ পজা (১৯৩০)\nলেখক: হ্যাৰিয়েট বীচৰ ষ্টো, অনুবাদক: জ্ঞানদাভিৰাম বৰুৱা\nদদাইৰ পজা বা টম্ দদাইৰ পজা হৈছে হ্যাৰিয়েট বীচৰ ষ্টোৰ আমেৰিকা যুক্তৰাষ্ট্ৰৰ দাসত্ব-প্ৰথাক লৈ লিখা ইংৰাজী ভাষাৰ উপন্যাস Uncle Tom's Cabin-ৰ জ্ঞানদাভিৰাম বৰুৱাই কৰা অসমীয়া অনুবাদ। ( )\n13366দদাইৰ পজাহ্যাৰিয়েট বীচৰ ষ্টোজ্ঞানদাভিৰাম বৰুৱা১৯৩০\n[ ১৬ ] ইলাইজাক সৰুৰে পৰা আইয়েক মৰম কৰিছিল। ইলাইজা আইয়েকৰ নিজৰ সম্পত্তি। সেই দেখি জৰ্জ [ ১৭ ] হেৰিস্ বুলি এটি মিউলাটো (Mulatto) লৰাৰ লগত তেওঁ তাইৰ বিয়া দিয়াইছিল। এই জৰ্জ্জ হেৰিস্ ওচৰৰে এখন “জমিদাৰীৰ” গোলাম। জৰ্জ চোকা আৰু কৰ্ম্মদক্ষ লৰা।\nএই জৰ্জৰ গৰাকীয়ে আকৌ নিজে জৰ্জক নাৰাখি আন এজন মানুহক জৰ্জক গতাই দিছিল। জৰ্জে সেই ঠাইত কাম কৰিছিল আৰু গৰাকীটিয়ে জৰ্জৰ কামৰ মূল্য পাইছিল, এই যেনেকৈ এতিয়া আমি ঘোড়া, গাড়ী, ঘৰ কেৰেয়াত দিওঁ সেই তেনে দৰে। আগেয়েই কৈছোঁ জৰ্জ চোকা লৰা। তাৰ চোকা বুদ্ধিৰ চিনাকী দিছিল এটী নতুন জৰি পকোৱাৰ কল সৃষ্টি কৰি। এই কথা যেতিয়াই জৰ্জৰ গৰাকীয়ে শুনিলে সি বেগাবেগিকৈ সেই ঠাইলৈ গৈ জৰ্জক চাব খুজিলে। তাক দেখিয়েই সেই ঠাইৰ আটাই মানুহৰ আনন্দ হল। বিশেষ যি জনক জৰ্জক গতাই দিয়া হৈছিল তেওঁও আনন্দ প্ৰকাশ কৰি অভ্যৰ্থনা কৰি ক’লে, “মিষ্টৰ হেৰিস্ আপোনাক আমি আটায়ে অভিবাদন কৰোঁ। আপুনি যে এনে এটি ৰতন পাইছে সেই নিমিত্তে আমি আটায়ে সুখী।” সকলোৱেই জৰ্জক ভাল পাইছিল। কিন্তু যেতিয়া এই মানুহ সকলে জৰ্জর গৰাকীৰ আগমনৰ কাৰণ শুনিলে সকলোৱে স্তম্ভিত হল।\nসি ক’লে, “মোক জৰ্জৰ দৰমহা খিনি দিয়া, এতিয়াই দিয়া। মই তাকলৈ যাওঁ।”\n[ ১৮ ] কাৰখানাৰ গৰাকীয়ে কলে, “মিঃ হেৰিস্ একো বা বাতৰি নাই, কথা বতৰা নাই, এনেকৈ তাক কিয় লৈ যায়?\n“বা বাতৰি? সি মোৰ নিজৰ সম্পত্তি নহয় নে? সেই মানুহটো মোৰ নহয় জানোঁ? মোৰ মানুহ। মোৰ বস্তু। মোৰ যেতিয়াই ইচ্ছা তাক কেৰেয়াত দিম আৰু যেতিয়াই মন যায় তাক লৈ যাম। ইয়াত কি কথা আছে?”\n“আমি তাৰ দৰমহা অৰু বঢ়াই দিম। বহুত টকা আপুনি পাব। তাক ইয়াতে থাকিবলৈ দিয়ক”\nসেই কথাত সম্মত নহৈ জৰ্জক হেৰিসে লৈ গ’ল। আৰু লৈ গৈ তল খাপৰ অতি হীন কামত লগাই দিলে।\nএই কাৰখানাত কাম কৰাৰ সময়তে জৰ্জে মিসেস্ শ্বেলবিৰ মৰমৰ লিগিৰি ইলাইজাক বিয়া কৰায়। মিসেস্ শ্বেলবিৰ উল্লাস দেখে কোনে? মৰমৰ লিগিৰিৰ বিয়া। তেওঁ দেখিলে জৰ্জ ভাল লৰা আৰু ইলাইজাও ভাল ছোৱালী। কোন তিৰুতাই বিয়াত ৰং নেপায়?\nকাৰখানাত কাম কৰোঁতে জৰ্জে ভাল কিতাপ পঢ়িছিল। আৰু সকলো ঠাইলৈকে (গোলাম হলেও) যাব পাৰিছিল। আমেৰিকাৰ গোলামৰ বিষয়ে মোৰ আসামৰ মানুহে বোধ কৰোঁ ভালকৈ নেজানে। এনে অধিকাৰ সকলো গোলামৰ ভাগ্যত নঘটে।\nকিন্তু এতিয়া? এতিয়া জৰ্জৰ সকলো এন্ধাৰ। কলৈকো [ ১৯ ] … জৰ্জে ইলাহজাৰ সেতে দেখা কৰিবলৈ আহিল। সেই দিনা ইলাইজা বাৰাণ্ডাত থিয় হৈ বহুতো কথা ভাবিছে, আইয়েক নাই, আইয়েক কৰবালৈ ওলাই গৈছে। বাৰাণ্ডাত থিয় হৈ আছে এনেতে ইলাইজাই কাৰোবাৰ হাত তেওঁৰ গাত অনুভব কৰিলে। চাই দেখিলে জৰ্জ।\n“জৰ্জ, তুমি নে? মই ভয় খাই গৈছিলোঁ। আই ঘৰত নাই। আহাঁ মোৰ খোটালীলৈ আহা। আমি অলপ পৰ দুয়ো কথা পাতোঁ গৈ।”\nএই বুলি বাৰাণ্ডাৰ ওচৰৰে এটি খোটালিলৈ জৰ্জক লৈ গ’ল।\n“জৰ্জ, আজি তোমাক এনে দেখিছোঁ কিয়? তুমি নেহাঁহা, কথা নোকোৱা। আমাৰ হেৰিক নোচোৱা নে এবাৰ। সি কেনে ডাঙ্গৰ দীঘল হৈছে। এবাৰ চোৱাচোন্।”\n“ইলাইজা, ইলাইজা হেৰিৰ পৃথিবীলৈ নহা হলেই ভাল আছিল। আৰু মোৰো জনম নেহোৱা হলেই ভাল হ’ল হেতেন।”\nএই কথা শুনি গিৰীয়েকৰ কান্ধত পৰি ইলাইজাই হুক্ হুক্ কৰি কান্দিবলৈ ধৰিলে।\n… [ ২০ ] কাৰখানাৰ কাম গ’ল। আৰু তোমাৰ গৰাকীজন অতি বেয়া মানুহ। কিন্তু ধীৰ হোৱা জৰ্জ। ধৈৰ্য্য ধৰা।”\n“ধৈৰ্য্য! মই ধৈৰ্য্য ধৰা নাই নে? সি যেতিয়া মোক কাৰখানাৰ পৰা লৈ আহিল, মই কিবা কৈছিলোঁ নে? কিয় মোক সি লৈ আহিল? কাৰখানাত মোক সকলোৱেই ভাল পাইছিল। সেই দেখিয়েই নে? আৰু এতিয়া, এতিয়া সি মোক যে কি কাম কৰিবলৈ দিয়ে, ইলাইজা, মই তোমাক সেই বোৰ কথা নকঁওঁ। কিমান যে খটায়। আৰু মই ভালকৈ কাম কৰা দেখিলে সি আৰু সৰহ কাম কৰিবলৈ দিয়ে। ইলাইজা, মোৰ অসহ্য হৈছে। মই আৰু নোৱাৰোঁ। নোৱাৰোঁ কি মই আৰু একো কামকে নকৰোঁ।”\nদেহি ইলাইজ। গিৰীয়েকৰ এই কথা শুনি তাই কঁপিবলৈ ধৰিলে। জৰ্জে এনেকৈ আগৈয়ে তো কথা কোৱা নাছিল। ইয়াৰ মানে কি?\n“ইলাইজা, মই আৰু নোৱাৰা হলোঁ। যাওঁ গুড্ বাই, বিদায় দিয়া, ইলাইজা, মই যাওঁ।”\n“যাবা, ক’লৈ যাবা জৰ্জ?”\n“কলৈ যাম? কেনেডালৈ। তালৈ গৈ, ইলাইজা, মোৰ উন্নতি কৰি তোমাক আৰু পোনাকণক কিনি লম ইলাইজা। মই সেই কামৰ নিমিত্তে অলপ ঠিকঠাকো কৰিছোঁ। মই পলাই যাম। ভগবানে আকৌ আমাক লগ লগাব ইলাইজা। গুড্ বাই।”\n[ ২১ ] দুয়ো কিছু পৰ মনে মনে থাকি ভগবানক সূৰণ কৰি বিদায় ল’লে।\nআমাৰ দেশত যেনেকৈ চাকৰবিলাকে কয়, “মনিবৰ বাংলা” “হজুৰৰ বাংলা” যুক্তৰাজ্যত তেনেকৈ “মনিবৰ হাউস্” অথবা “হাউস্” কৈছিল। “হাউস্” যাক কয় তাৰ ওচৰতে টম্ দদাইৰ পজা। পজা বুলিলে আমি খেৰৰ ঘৰ বুজোঁ। কিন্তু এই ঘৰ কাঠৰ আছিল। তাক লগ্ ক্যাবিন (Log cabin) কয়। টমৰ ক্যাবিন (এই বাৰৰ পৰা পজা বুলি ক’ম দেই) সুৱনি আছিল আৰু সুন্দৰ ফল মূলৰ বাগিচাৰ সৰু বাৰি এডোখৰ ঘৰৰ আগতে আছিল। নীগ্ৰো গোলামৰ আদৰ্শ ঘৰ আৰু বাৰি টমৰ আছিল।\nগধূলি। ক্লো খুড়ীৰ ৰন্ধা-বঢ়া হ’ল। গিৰীয়েকক এতিয়া খুৱালেই হ’ল। গিৰীয়েকক খুৱাবলৈ ঠিকঠাক কৰিছে। চাফ খোটালী, চিকণ কাপোৰ কাণি।\nখোটালীৰ এফালে সুন্দৰভাবে সজাই পাৰি থোৱা বিছনা আৰু এই বিছনাৰ ওচৰতে তলত এখন ডাঙ্গৰ দলিচা পৰা। এই খিনিতে আন্ট্ ক্লো আহি থিয় দিলেহি। এই ডোখৰেই বিশেষ বহা ঠাই কি বৈঠকখানা, যাক ড্ৰয়িং ৰুম (ইংৰাজীত Drawing roon) কয়। সেই খোটালীৰ আৰু এফালে আৰু এখন বিছনা, সেই বিছনাত শোৱা হয়, আন খন বই মেলাৰ নিমিত্তে।\nএখন বেঞ্চিৰ ওপৰত দুটা নীগ্ৰো লৰা। সিহঁতৰ চুলি [ ২২ ] মেৰছাগলীৰ কলা লোমৰ দৰে। গাল দুখন ভৰা। চকু কলা, উজ্জ্বল। এই দুটা লৰাই এটী শিশুৰ প্ৰথম খোজ কঢ়াৰ “তদাৰক” কৰিছিল।\nজুহালৰ ওচৰত এখন মেজ। মেজৰ ওপৰত ধৌ-ধৌৱা বগা চাদৰ। তাৰ ওপৰত পিয়লা পিৰিচ্ আৰু খোৱা বোৱাৰ প্ৰয়োজনীয় আন আন বস্তু। এই মেজৰ ওচৰতে টম্ দদাই বহি ছিলঠত কিবা লেখি আছিল। টমৰ লেখা তেৰ বছৰীয়া, গৰাকীৰ লৰা, মাষ্টৰ জৰ্জে চাই আছিল। মাষ্টৰ জৰ্জে টমক কিবা শিকাইছিল।\nটম্ ডাঙ্গৰ দীঘল। টম্ শক্তিশালী, বলবান। টমৰ বুকু বহল। টমৰ মুখত দয়া, ধৰ্ম্মৰ ছাপ। দেখিলে বুদ্ধিমান আৰু কৰ্ম্মদক্ষ বুলি মনত হৈছিল। টম্ ভদ্ৰ, সৰল। চমুকৈ কবলৈ গলে টমৰ সকলো সজ গুণেই আছিল। টম মিঃ শ্বেলবিৰ সকলোতকৈ ভাল গোলাম।\nআন্ট্ ক্লোই অলপ পৰ থিয় হৈ সকলো ঠিকঠাক কৰি চাই লৰা দুটাক কলে, “মোজ্, পীট তহঁত এতিয়া ওলাই যা, পলি, সোণ, আই মোৰ তইও যা তোক এতিয়াই খাবলৈ দিম, সোণাই মোৰ। মাষ্টৰ জৰ্জ, বাপা, মেজৰ কিতাপবোৰ আঁতৰ কবা। তোমাক আৰু তোমাৰ আংকল টমক (Uncle Ton) এতিয়া খাবলৈ দিও। তোমালোক দুয়ো একে লগে খোৱা। এতিয়াই মই তোমাক স্বসেজ্ (Sausage) আৰু ভাল ভাল পিঠা আনি দিওঁ।”\n[ ২৩ ] মাষ্টৰ জৰ্জে কলে, “আন্ট্ ক্লো (Aunt Chloe), আজি মোৰ ঘৰত খাবৰ কথা আন্ট। কিন্তু মই জানো আন্ট্, ক’ত খালে ভাল বস্তু খাবলৈ পাম।\n“জানা তো বাপা, জানা তো মৌ (আমেৰিকাত বিশেষকৈ নীগ্ৰোৰ ভিতৰত মৰমৰ পাত্ৰ পাত্ৰীক “মৌ” Honey বুলি সম্বোধন কৰে।) তুমি জানা নহয়, তোমাৰ বুঢ়ী আন্টিৱে তোমালৈ অলপ চৰপ কিবা ৰাখিব, নহয় নে?\nতেৰ বছৰীয়া লৰাই যেনেকৈ খায় মাষ্টৰ জৰ্জে খালে। এনে খোৱাৰৰ অন্ত আছে। মাষ্টৰ জৰ্জে কলে, “আন্টি আৰু খাব নোৱাৰোঁ।” এই বুলি মোজ্ আৰু পীটক বহুত খাবলৈ বস্তু দি কলে, “হোঁ, মোজ্ পীট, ধৰ, খা। আন্ট্ ক্লো, মোজ আৰু পীটক আৰু নকৈ কেইখনমান গৰম পিঠা কৰি দিয়া।”\nতাৰ পাছত টম্ আৰু জৰ্জ জুহালৰ ওচৰত বহিল গৈ। আন্ট্ ক্লোই তেতিয়া বহি নিজেও খালে আৰু মোজ্, পীট্ আৰু পলিকো খুৱালে।\nলৰা-ছোৱালীহঁতক খুউৱা হ’লত আন্ট, ক্লোই সেই শোৱা বিছনাৰ তলৰ পৰা আৰু এখন সৰু বিছনা টানি আনি সিহঁতক শুৱাবলৈ বন্দবস্ত কৰা দেখি জৰ্জে কলে “আন্ট্ কি কৰিছা, সিহঁতো সভাত বহক। সভাখন কি চাওক। সিহঁতে এনে সভা চাবলৈ ভাল পায় মই জানোঁ।”\nআন্ট্ ক্লোই কলে, “বাৰু সিহঁত থাওক। এনে সভাত [ ২৪ ] বহিলে, এনে সভাৰ কথা শুনিলে সিহঁতর মঙ্গলেই হব। সিহঁত থাওক।”\nপাঠক, পাঠিকা, এই সভা কি জানা নে? সেই মঙ্গলময় কৰুণাময়ৰ উপাসনা। এই সভাত চাৰি কুড়ি বছৰীয়া বুঢ়া আছিল, বহুত ডেকা আছিল, গাভৰু আছিল। এই নীগ্ৰো গোলামবিলাকে এনেকৈ টমৰ কেবিনত ভগবানৰ সৈতে কথা পাতিছিল।\nসঙ্গীত, কীৰ্ত্তন ইত্যাদি হোৱাৰ পাছত টমে ঈশ্বৰর চৰণত বহুত কথা জনালে। কি সুন্দৰ ভাব। সৰু লৰাৰ সৰলতা আৰু বুঢ়াৰ গম্ভীৰ্য্যপূৰ্ণ প্ৰাৰ্থনাৰে সকলোৰে মন টমে আৰ্দ্ৰ কৰিলে। টম্ ধৰ্ম্মপৰায়ণ ধৰ্ম্মভীৰু আছিল আৰু টমৰ সকলো আত্মীয়-স্বজন আৰু আন আন গোলাম বন্ধুবিলাকো ধৰ্ম্মপৰায়ণ আছিল। মাষ্টৰ জৰ্জেও এনেবোৰ সভাত যোগ দিছিল। টমৰ গুণৰ নিমিত্তে গোলামৰ ভিতৰৰ বহুতে বেয়া বাট এৰি ভাল বাট লৈছিল। ধন্য টম্।\nইপিনে মিঃ শ্বেলবি আৰু হেলিয়ে কথা-বতৰা পাতি শ্বেলবিৰ ঘৰত আছে। অলপ পৰ পাছত হেলিয়ে কলে, “আমাৰ সকলো ঠিক হ’ল তো।”\n“শ্বেলবিয়ে কলে, “হ’ল ” কাগজ পত্ৰৰ বিনিময় হ’ল। হেলি গুছি গ’ল।\nশ্বেলবিয়ে অলপ পৰ বহি দুখিত মনেৰে এটা চুৰঠ খাবলৈ ধৰিলে।\n[ ২৫ ] ভগবানৰ সৈতে কথা কোৱা হৈ গল। ঘৰৰ ফালে কোনোবা অহাৰ শবদ শুনাত আন্ট্ ক্লোই অলপ লাহে লাহে দুৱাৰ মুকলি কৰি চাই দেখে যে, ইলাইজা ভয়ে ভয়ে আহিছে। কোলাত, বুকুৰ মাজত হেৰি।\n“ইলাইজা, তই দেখোন এতিয়া আহিছ?”\n“কিয় আহিছোঁ, আই আজি এতিয়াই শুনিলোঁ দেউতাই সেই পুৱা অহা বেপাৰীটোক মোৰ হেৰিক বেচিছে আৰু তাৰে লগত জানা, আই, আমাৰ টম্ দদাইকো বেচিলে সেই দেখি মই এতিয়াই পলাই যাওঁ।\nসকলোৱে আচৰিত হ’ল। ই কি কথা। সৰু হেৰিক বেচে, টম্ দদাইক বেচে? সৰু হেৰিয়ে কি কৰিছে যে, তাক বেচে? সৰু লৰা। সজ, ধৰ্ম্মপ্ৰিয়, সকলোৰে প্ৰিয় টম্ দদাইয়েই বা কি কৰিছে? সিহঁতৰ দেউতাকে এই দুজনক বেচিব। আচৰিত। এনেবোৰ কথা সকলোৱে আলচিবলৈ ধৰিলে।\nইলাইজাই কলে, “আই দেউতা, তেওঁলোকৰ দৰে মানুহ নাই। তেওঁলোেক সঁচাসঁচিকৈয়ে দেৱতা। দেউতা দেৱতা, আই দেবী। দেউতাই কাৰবাৰ কৰি বহুতো টকা লোকচান্ দিলে। আৰু তাৰ “হ্যাণ্ডনোট” (Handnote) আজি পুৱাতে অহা বেপাৰীটোৰ হাতত পৰিছে হি। টকা নিদিলে নিৰুপায়। দেউতা আই বিপদত পৰে। বেপাৰীটোৱে কৈছে, হয় টকাখিনি দে নহলে টম্ আৰু হেৰিক বেচ। [ ২৬ ] যদি তেওঁ টম দদাই আৰু হেৰিক বেপাৰীটোক নেবেচে তেনেহলে তেওঁৰ সকলো সম্পত্তি খিনি যায়।”\nআন্ট ক্লোই মাত লগালে “স্বামি, তুমি ইলাইজাৰ লগত কিয় নোযাৱা? তোমাৰ যলৈকে তলৈকে যাবৰ অধিকাৰ আছে। তুমিও যোৱা। উপায় নাই। তুমিও যোৱা এতিয়াই ততালিকৈ তোমাৰ বস্তু-বেহানিবোৰ ঠিকঠাক কৰোঁ।”\nটমে কলে, “ভগবান আমাৰ সকলো নীগ্ৰো জাতিৰ সহায় হওক। ক্লো, মই নেযাওঁ। ক্লো, মই কেতিয়াও অবিশ্বাসৰ কাম কৰা নাই ক্লো, মই নেযাওঁ। দেউতা, আইৰ কোনো দোষ নাই” এনে বুলি তাৰ সন্তানবিলাকৰ পিনে চাই কলে, “ক্লো, দেউতাই তোমালোকক চাব, দেউতা দুখীয়াৰ বন্ধু, দয়াৰ সাগৰ।” এই বুলি কান্দিবলৈ ধৰিলে।\nটমৰ কান্দোন কমিলে ইলাইজাই কলে, আজিয়েই মোৰ স্বামীৰ সৈতে দেখা হৈছিল। তেওঁক তোমালোকে ক’বা মই ক্যানাডালৈ (Canada) যাওঁ। আৰু কিয় মই তালৈ যাওঁ তেওঁক কবা দেই, যদিহে তোমালোকে তেওঁৰে সৈতে কথা কবলৈ সুযোগ পোৱা।”\nসকলোৰে আশীৰ্বাদ লৈ ইলাইজা লাহে লাহে আঁতৰি গ’ল।\nইলাইজাৰ দৰে কোনোবা নিৰাশ্ৰয়া আছে নে? তাইৰ গিৰীয়েকৰ দুখ কষ্ট আৰু তাইৰ লৰাৰ কি গতি হব, তাইৰ এইবোৰ বিলাই বিপত্তিৰ কথা ভাবি টম্ দদাইৰ ঘৰৰ [ ২৭ ] পৰা তাই খোজ ল’লে। হেৰিয়ে খোজ কাঢ়িব পাৰে। কিন্তু হেৰিয়ে খোজ কাঢ়ি গ’লে যদি বা কোনোবাই তাক লৈ যায়। সেই দেখি হেৰিক বুকুৰ মাজত সাবট মাৰি বেগ দি খোজ কাঢ়িবলৈ ধৰিলে।\nইমান দিনৰ চিনাকী এই ঠাইখন এৰি যাবলৈ যে ইলাইজাৰ কি কষ্ট হৈছিল! ইলাইজা ক’লৈ যায়? তাই মিসেস্ শ্বেলবিৰ লগত ওহাইও নৈৰ কাষৰ টি-গাঁৱলৈ কেবাবাৰো গৈছিল। এই টি-গাঁৱৰ ফালেই তাই খোজ ল’লে। তাৰ পাছত পৰমপিতা পৰমেশ্বৰে যি কৰে। বেলি মাৰ যাবৰ এঘণ্টামান আগৈয়ে সেই গাঁওখন পালেগৈ। তাইৰ ভৰিত ঘা, গাত বিষ, শৰীৰ আৰু মনত ভাগৰ। কিন্তু মনৰ বল যোৱা নাই। ভগবানৰ ওপৰত নিৰ্ভৰ কৰি তাই গৈছিল নহয়।\nবসন্তকাল আৰম্ভ হৈছেহে মাথোন। এতিয়াও জাৰ। নৈখন বৰফেৰে ভৰা। বৰফ এতিয়াও পমি যোৱা নাই। কোনো কোনো ঠাইত পানীৰ ওপৰত বৰফ ওপঙ্গি হেন্দোলদোপ খাইছে। সৌভাগ্যবশতঃ ঠাইয়ে ঠাইয়ে কম বৰফৰ টুকুৰাৰে এখন সৰু সুৰা ওপঙ্গা দলংৰ দৰেও হৈছে। পাৰ কৰা নাও সেই নৈত চলা এতিয়া কোনো মতে সম্ভৱ নহয়। কেনেকৈ পাৰ হয়? ইলাইজাই তাকে ভাবি অলপ পৰ তাত থিয় হৈ নৈৰ পিনে চাই থাকিল। চাই থাকিলে তো নহয়। সেই দেখি ইলাইজা নৈৰ কাষৰে এটি সৰু হোটেললৈ গৈ পাৰ হবৰ বা-বাতৰি লবলৈ গ'ল।\n[ ২৮ ] হোটেল গৰাকীয়ণীয়ে জুহালত ৰান্ধি আছিল। ইলাইজাৰ মিঠা মাত শুনি ৰন্ধা এৰি ইলাইজাৰ ফালে চালে। কি লাগে, আই, বুলি শোধাত ইলজাই কলে “বি-নগৰলৈ যোৱা নাও নাই নে কি?” গৰাকীয়ণীয়ে কলে, “আজি কালি নাও চলা বন্ধ হৈছে”। ইলাইজাৰ বিবৰ্ণ মুখ দেখি তাই আকৌ শুধিলে, “কি হৈছে, এতিয়া পাৰ হব খুজিছা? কাৰোবাৰ কিৰা টান নৰীয়া হৈছে নে কি? তোমাৰ মুখত ইমান বিয়াকুল ভব কিয়?” ইলাইজাই “মই এই অলপ আগতে শুনিলোঁ যে, মোৰ এটি লৰাৰ বৰ টান নৰীয়া। শুনিয়েই লৰি ধাপৰি আহিছো পাৰ হবলৈ পাৰিম বুলি আই।”\nগৰাকীয়ণী মাক। মাকৰ মন পমি গ'ল। কলে, “সঁচাই মোৰ বৰ দুখ লাগিছে। “এই--স্বলমন” বুলি কাৰবাক মাতিলে। সি সেই অতিথিশালাৰ চাকৰ। “স্বলমন, আজি ৰাতি পিপাবোৰ কোনোবাই কাঢ়িয়াই লৈ যাব নে?”\n“যদি সুবিধা হয় কঢ়িয়াব লাগিবই।\nইলাইজাৰ ফালে গৰাকিয়ণীয়ে চাই ক’লে, “আজি এটা মানুহে সুবিধা হলে কিবা বস্তু সিপাৰলৈ লৈ যাব। আজি ৰাতি সি ইয়াতে খাবহি তুমি এতিয়া অলপ জিৰুয়া। দেহি ঐ কেনে চিকুণ লৰাটী।” এই বুলি হেৰিক এডোখৰ পিঠা দিলে।\nলৰাটিৰ বৰ ভাগৰ লাগিছিল, সি কান্দিবলৈ ধৰিলে। গৰাকীয়ণীয়ে ওচৰৰে এটি সৰু খোটালী দেখুয়াই কলে, “এই [ ২৯ ] খোটালীতে তাক শুয়াই থোৱা।” ইলাইজাই বিছনাত লৰাটিক শুয়ালে। টোপনী নহালৈকে তাৰ হাত ধৰি ইলাইজাই ওচৰতে বহি থাকিল। ইলাইজাৰ টোপনী নাই। মনত দোৰ্ঘোৰ চিন্তা। কেনেকৈ আহিব? নিষ্ঠুৰ নৈৰ ফালে চাই আছে। সিপাৰ পালেগৈয়েই মুক্তি।\nএনে কথা ভাবি আছে। এনেতে এঘণ্টামান নৌ হওঁতেই ঘোড়া চেকুৰাই হেলি সেই অতিথিশালালৈ আহিল। লগত মিঃ শ্বেলবিৰ দুজন গোলাম শ্যাম আৰু এণ্ডি। শ্যামে তাইক দেখি সতৰ্ক কৰিবৰ নিমিত্তে তাৰ টুপি বতাহে উৰাই লৈ গল, বুলি এটা চিয়ৰ মাৰি দিলে। সেই ফালে চায়েই ইলাইজা বিচূৰ্তি হ’ল। কি কৰোঁ কি নকৰোঁ হ’ল। বিমোৰ হ’ল। সেই খোটালী ঘৰটোৰ পাছ ফালে আছিল আৰু সেই মানুহ কেটা ঘোড় চেকুৰাই পাছ ফালে দি গৈ আগ বাটত ঘোড়া ৰখালে। পাঠক, ভাবি চোৱা, ইলাইজাৰ কি অৱস্থা তেতিয়া। হেৰি শুইছে। ইপিনে হেলি ঘৰ সোমালেই সিহঁতক সি ধৰিব। ভগবানৰ নাম লৈ সেই খোটালীৰ পৰা পাচ বাটে দি গৈ তাই নৈ পালে গৈ। হেৰিৰ টোপনী। হেৰি বুকুৰ মাজত। তাই বলিয়াৰ দৰে পানীত পৰিল। তাৰ পাছত এডোখৰ বৰফৰ পৰা আন এডোখৰ বৰফলৈ জাঁপ মাৰোঁতে সকলোৱে, এনেকি হেলিয়েও, ভয়ত হাত ওপৰলৈ তুলি “গ’ল গ’ল” বুলি চিয়ৰ মাৰিলে। ভগবান যাৰ সহায় তাৰ কি ভয়। সাধাৰণ অৱস্থাত ইলাইজা কি [ ৩০ ] আন কোনো তিৰুতাই তেনে এটা দীঘল জাঁপ মাৰি এনে ডাঙ্গৰ ব্যৱধান পাৰ হব নোৱাৰিলে হেতেন। ইপাৰৰ সিপাৰৰ মানুহে তবধ মানিলে। এনেকৈ জাপ মাৰি গৈ সিপাৰ পাওঁতে ইলাইজাৰ মুচ্‌কচ্ অৱস্থাত এজন মানুহে পানীৰ পৰা তুলি লৈ গ’ল। সেই মানুহটোক ইলাইজাই চিনি পাই ক’লে “মিঃ স্কীন্স্ ৰক্ষা কৰক। মোক নেৰিব। আপোনাৰো এটি লৰা আছে।”\n“ৰক্ষা কৰিম? তোক ৰক্ষা নকৰিম নে? তোৰ ইমান সাহ। তই শ্বেলবি হঁতৰ লিগিৰী নহঁৱ নে?"\n“হয় ডাঙ্গৰীয়া, ৰক্ষা কৰোক। মোক উদ্ধাৰ কৰক। মোক কৰবাত লুকাই থওক।” “শুন্ য’তে মই এনে সাহৰ মানুহ দেখোঁ, ত’তে মোৰে ভাল লাগে। তই এজনী ছোৱালী। তোক নিশ্চয় সহায় কৰিম। কিন্তু মোৰ নিজৰ কোনো ঠাই নাই। তই সৌ সেই বগা ঘৰটোলৈ যা, তাৰ মানুহবিলাকে তোৰ উপকাৰ কৰিব। একো ভয় নাই, মোৰ আই, তই যা।”\n“আপনি কাকো একো নকয় তো।”\n“তোৰ একো ভয় নাই। মই কাকো নকঁও। আৰু তোৰ দৰে ছোৱালীয়েহে মুক্তি পাব লাগে। সেই ঘৰ ভাল মানুহ।”\nসেই ত্ৰাণকৰ্ত্তাক সেই দেশৰ ৰীতি অনুসাৰে সেৱা কৰি আৰু ধন্যবাদ দি হেৰিক বুকুত লৈ সেই বগা ঘৰটিৰ ফালে ইলাইজাই বেগাই-খোজ ল’লে।\n"https://as.wikisource.org/w/index.php?title=দদাইৰ_পজা/দ্বিতীয়_অধ্যায়&oldid=31417"ৰ পৰা অনা হৈছে\nLast edited on ১৪ জুন ২০১৯, at ০৭:২২\nএই পৃষ্ঠাটো শেষবাৰৰ কাৰণে ১৪ জুন ২০১৯ তাৰিখে ০৭:২২ বজাত সলনি কৰা হৈছিল।


স্বাধীনতা (ড৹ সমাদৃতা গোস্বামী ) - সাহিত্য ডট অৰ্গ\n(লেখাটি মোৰ ভণ্টী গায়ত্ৰী শৰ্মাৰ দেউতাকলৈ অৰ্পণ কৰিলো৷ তেখেতৰ সাহসীকতাৰ বাবেই গায়ত্ৰী আজি গায়ত্ৰী গগৈ হ’ব পাৰিলে – লেখিকা)\nস্বাধীনতা সকলোৱে বিচাৰে৷ চৰাই এটাইও বাঁহত আবদ্ধ থাকি ভাল নাপায়৷ ল’ৰা-ছোৱালী সমান বুলিয়েই ছোৱালী এজনীকো সময়ে অসময়ে ঘৰৰ পৰা ওলাই ল’ৰাৰ দৰে স্বাধীনতা ভোগ কৰিবলৈ দিয়াটো কিমান দূৰ সমীচীন? নাৰী স্বাধীনতা মানে পুৰুষৰ লগত সমানে সমানে পুৰুষে ভোগ কৰি অহা সুবিধাবোৰ পোৱা নে মানুহৰ দৰে জীয়াই থকাৰ অধিকাৰ পোৱা সেয়া বিচাৰ্যৰ বিষয়৷\nনৰেন্দ্ৰ মোদী ডাঙৰীয়াই কৈছে যে যিদৰে ছোৱালী এজনী ক’ত গৈছে কি কৰিছে তাৰ হিচাপ অভিভাৱকে লৈ থাকে একেধৰণৰ ব্যৱহাৰ ল’ৰাজনৰ ক্ষেত্ৰতো হোৱা উচিত৷\nকিন্তু সমস্যা হ’ল এই কথাটোত অভিভাবক মান্তি হ’লেও ল’ৰাবোৰ জানো মান্তি হ’ব? ক’ত যায়, কি কৰে অভিভাৱকক কৈ যোৱাটো নাৰী এগৰাকীৰ নিজৰ বাবেও নিৰাপদ সেয়ে ছোৱালী এজনীয়ে সহজে কথাটো মানি লয়৷ কিন্তু পুৰুষ এজনৰ নিশ্চয় তেনে সজাগতাৰ প্ৰয়োজন নাই আৰু সেয়ে ল’ৰা এজনে উদঙীয়া গৰুৰ দৰে পৃথিৱীত বিচৰণ কৰিবলৈ দ্বিধাবোধ নকৰে৷ তেন্তে ল’ৰা এজনে ঘৰত কৈ থৈ যোৱাৰ প্ৰয়োজনীয়তা ক’ত?\nসাধাৰণতে শুনা যায় প্ৰেমত নাৰীয়ে পুৰুষক প্ৰতাৰণা কৰাৰ এটা মূল কাৰণ (বাকী কাৰণবোৰ ইয়াত আলোচনা কৰি লেখাটো অযথা দীঘল নকৰিলো) অভিভাৱকে ছোৱালীজনীৰ বাবে ভাল পাত্ৰ ঠিক কৰি দিয়াটো৷ এনে কিয় হয়?\nনাৰী এগৰাকীৰ ডাঙৰ হোৱা ধৰণ-কৰণ পুৰুষতকৈ বহুত বেলেগ৷ ঘৰৰ মানুহে বাধা দি থকা যেন লাগিলেও সৰুৰে পৰাই ছোৱালী এজনীয়ে নিৰাপত্তাৰ খাতিৰত অভিভাৱকৰ হাক-বচন মানিবলৈ বাধ্য হয়৷ অভিভাৱকেও কৰ্তৃত্ব খটুৱাই খটুৱাই ছোৱালীজনীয়ে কৰিব পৰা কাম এটাও কৰিবলৈ নিদিয়া হয়৷ অভিভাৱকে পাহৰি পেলাই যে ছোৱালীজনীয়েও সঠিক সিদ্ধান্ত ল’ব পাৰে বা তাইৰো ইচ্ছা-অনিচ্ছাৰ কথা থাকে৷ এক অৰ্থত তেওঁলোকে পাহৰি যায় যে নাৰী কেৱল শাৰীৰিক ভাৱেহে পুৰুষতকৈ দুৰ্বল৷ সৰুৰে পৰাই অভিভাৱকৰ কৰ্তৃত্বত ডাঙৰ হয় বাবেই নাৰী এগৰাকীৰ জীৱন শৈলীও কম বেছি পৰিমাণে অভিভাৱকৰ মতামতৰ ওপৰত নিৰ্ভৰশীল হৈ পৰে৷\nসমাজৰ ব্যৱস্থাই এনেকুৱা যে পুৰুষেই সদায় ৰজা৷ প্ৰাকৃতিক ভাৱে পুৰুষ এজনে নাৰীৰ দৰে মাহে মাহে ঋতুচক্ৰৰ কষ্ট, গৰ্ভধাৰণ কৰি গৰ্ভধাৰণকালৰ কষ্টকৰ সময় অনুভৱ কৰিবলৈ নাপায়৷ কষ্ট সহ্য কৰাৰ ক্ষমতা পুৰুষতকৈ নাৰীৰ বেছি৷ বহুতো মানুহেই নাজানেই যে শাৰীৰিক কষ্টৰ লগে লগে এই দুই পৰিঘটনাত নাৰীয়ে মানসিক কষ্টও যথেষ্টখিনি পাৰ কৰিবলগীয়া হয়৷ প্ৰকৃতিৰ নিয়মেই বুলি মানুহে নাৰী গৰাকীৰ এই কষ্টখিনিক সহানুভুতি নেদেখুৱাই সম্পূৰ্ণ আওকাণ কৰে আৰু নাৰীৰ মানসিক জগতখনতো আধিপত্য জাহিৰ কৰে৷ এনে সামাজিক ব্যৱস্থাত নাৰী এগৰাকীয়েও সেয়ে মানসিক ভাৱেও ক্ৰমে পিতৃ, স্বামী আৰু শেষত পুত্ৰ নিৰ্ভৰশীল হৈ পৰে৷\nকিন্তু প্ৰেম যেতিয়া হয়, ছোৱালী এজনীয়ে কেতিয়াও মুক্ত মনেৰে ল’ৰাটোক ভাল পাব নোৱাৰে৷ ঘৰখনে ল’ৰাজনক ভাল পাব নে নাই সেই লৈ ছোৱালীজনীৰ মনত সংশয় সদায় থাকে৷“সব কথা যদি ঘৰত কৈয়ে কৰা, তেন্তে প্ৰেম কৰোঁতেও ঘৰত সুধিয়েই কৰিব লাগিছিল“ বুলি প্ৰেমত প্ৰতাৰিত পুৰুষে প্ৰেমিকাৰ ওপৰত খং উজাৰে৷পুৰুষে পাহৰি পেলাই যে তেওঁলোকে সৃষ্টি কৰা পুৰুষ প্ৰধান সামাজিক ব্যৱস্থাৰ পৰিনাম তেওঁলোকে নিজেই ভোগ কৰিবলৈ বাধ্য৷ সেয়ে ল’ৰাজনে ছোৱালীজনীৰ লগত প্ৰথমেই খোলাখুলিকৈ ছোৱালীজনীৰ ঘৰখন কেনেকুৱা জানি লোৱাটো দৰকাৰ৷\nভুল মানুহে নজনাকেও বহুত কৰে৷ সৎ পুৰুষ এজনে নাৰীক কামনা চৰিতাৰ্থৰ বাবে কেতিয়াও ব্যৱহাৰ নকৰে৷ সৎ ল’ৰা এজনে সেয়ে জোৰ দি কয় “ঘৰত ক’লৈ গৈছো কোৱাৰ কি প্ৰয়োজন? মই নাজানো নেকি ভাল বেয়া কি? ”\nকিন্তু ভাল বেয়া কি নিৰ্ধাৰণ কৰাৰ ক্ষমতা থাকিও অজানিতে আমি এনে পাকচক্ৰত সোমাও যে নদীৰ ইটো পাৰলৈও যাব নোৱাৰো, সিটো পাৰলৈও যাব নোৱাৰো, মাজ পানীত ডুবি মৰাৰ বাদে উপায় নাথাকে৷ (ভগৱানৰ প্ৰতি থকা ভয়েও সেয়ে মানুহক কেতিয়াবা সৎ কৰি ৰাখে৷ )\nঅজানিতে ভুল নহবলৈকে যদি অভিভাৱকক ক’ত কিয় যোৱা হৈছে সেয়া কৈ যোৱা হয় তেতিয়া খন্তেকীয়া মানসিক শান্তিৰ বাবে কৰিবলৈ যোৱা বেয়া কামটো কৰোঁতে নিশ্চয় ল’ৰাজনৰ মনত অপৰাধবোধ আহিব৷ প্ৰকৃত সৎ মানুহে আনক কেতিয়াও ঠগিব নোৱাৰে৷ বন্ধুৰ ঘৰত পঢ়িবলৈ যাওঁ বুলি কৈ ঘৰলৈ ঘূৰি অহাৰ পিচত যদি ল’ৰাজনে কি কি পঢ়িলে অভিভাৱকৰ ওচৰত খতিয়ান দিয়াৰ ব্যৱস্থা থাকে তেন্তে ল’ৰাজনে নকৰিবলগীয়া কাম কৰোতে নিশ্চয় বিবেক দংশনত ভুগিব৷ অভিভাৱকেও সেয়ে ল’ৰাই ক’ত কি কৰি ঘূৰি ফুৰিছে সেয়া দৈনিক সোধা উচিত৷ ছোৱালীজনীৰ দৰে ল’ৰাজনকো বুজাই দিয়া উচিত যে পৃথিৱীত সৎ অসৎ দুয়ো প্ৰকাৰৰ মানুহ আছে আৰু অসৎ সংগৰ পৰা বাচিবলৈকে সি ক’ত কিয় গৈছে সেয়া অভিভাৱকক কৈ থৈ যাবলৈ তেওঁ বাধ্য৷\nআমাৰ মানসিকতা যেতিয়ালৈকে “লাও যিমানেই ডাঙৰ নহওক সদায় পাতৰ তলত“ হৈ থাকিব, তেতিয়ালৈকে পুৰুষ প্ৰেমত প্ৰতাৰিত হৈ থাকিব৷ সেয়ে মানসিকতা সলাওক, কৰ্তৃত্বৰ নামত নাৰীৰ (নিজৰ ছোৱালী/মা/ বাই/ভনী/ অৰ্ধাংগিনী) মানসিক জগতখনতো আধিপত্য নচলাব৷ ছোৱালীৰ মতক গুৰুত্ব দিয়ক আৰু ছোৱালীজনীক সৰুৰে পৰাই সাহসী হ’বলৈ শিকাওক৷ লগতে ঘৰখনত এনে এটা নীতি আৰম্ভ কৰা উচিত যাতে আপুনি য’লৈকে নাযাওক ঘৰৰ বয়োজেষ্ঠ জনক কৈহে যাব আৰু দিনটো কি কৰিলে সেয়া অভিভাৱক বা ঘৰৰ মানুহক তেওঁলোকে নুসুধিলেও আপুনি নিজে জনাব৷\n(লিখনিটোত এটা সাধাৰণ অথচ দলিয়াই পেলাব নোৱাৰা দিশ আঙুলিয়াই দেখুওৱা হৈছে৷ ইয়াৰ দ্বাৰা এয়া বুজোৱা হোৱা নাই যে সকলো পুৰুষৰ মানসিকতা একেই৷ প্ৰচলিত সমাজ ব্যৱস্থা, পৰিৱেশতে শৰণাপন্ন নহৈ যি পুৰুষে মালালা য়ুচুফজাই, কল্পনা চাওলা, ইৰা চিংঘালৰ দৰে নাৰীক আগুৱাই যোৱাত সহায় কৰিলে তেওঁলোকলৈ শতকোটি প্ৰণাম)\n← গৌতম বুদ্ধ পলায়নবাদী আছিল নেকি? – অনুপমা বৰগোহাঁই\nভূত- বিশ্বাস নে অবিশ্বাস (আলোক কিশোৰ) →


দুটামান ঘৰুৱা দিহা - মৃদুল কুমাৰ শৰ্মা - সাহিত্য ডট অৰ্গ\nMarch 19, 2019 March 10, 2021 1 Comment\n১৷ আপোনাৰ পুৰণি লেপটপটোত কাম কৰিবলৈ দিগদাৰ হৈছে নেকি? বুটিং হওঁতে, প্ৰগ্ৰেম একোটা, ফাইল কপি পেষ্ট কৰোঁতে বহু সময় লোৱা হৈছে নেকি? হাৰ্ডডিস্কখনে কৰ্কশ শব্দ কৰি থাকে নেকি?\nগতিকে ডেলিভাৰি বয়জনক চিলিণ্ডাৰটো সদায় জুখি দিবলৈ জোৰ দিব৷ যদি তেওঁ জুখি দিবলৈ হেঁহো-নেহো কৰে তেন্তে ভাবি ল’ব যে কিবা এটা খেলিমেলি আছে৷ ’এহ্, মোকো বিশ্বাস নকৰে নে? ’ – এইবুলি আৱেগ সানিব খুজিলেও প্ৰশ্ৰয় নিদিব৷ লাগিলে এশ টকা এনেয়ে দিব কিন্তু চুৰি কৰিবলৈ কিয় দিব৷\nযদি তেনে হৈছে, শ্বাৱাৰটো খুলি আনি ছেফটি পিন বা আলপিন এটাৰে খুচি ফুটাবোৰ ঠিক কৰি- ৰ’ব ৰ’ব, এই কামটো ভুলতেও নকৰিব৷ ওলোটা আপোনাৰ শ্বাৱাৰটো বেয়াহে হ’ব৷ তাতকৈ আপুনি এটা কাম কৰিব৷ এখন দ-গৰীয়া কাঁহীত ঘৰত আচাৰ তৈয়াৰ কৰোঁতে ব্যৱহাৰ কৰা ভিনেগাৰ দি তাত শ্বাৱাৰটো ডুবাই থওক আধা ঘণ্টামান৷ তাৰপিছত পানীৰে ভালদৰে ধুই আকৌ আগৰ স্থানত লগাই দিব৷\n← সৌ এখন চিলা — অনিতা গগৈ\nতেলবিহীন বৰিয়লা মাছৰ টেঙা- বৰ্ণালী সুষমা দেবী →\nটেপি বাইদেউৰ কথাৰে (অনামিকা বৰুৱা)\n‘সাহিত্য ডট অৰ্গ ‘ এই অনলাইন আলোচনী খন পঢ়ি বৰ ভাল লাগিছে ।


মেগী – দীপামণি শইকীয়া – ফটাঢোল\nJune 1, 2019 লটিঘটি\t3 Comments\nমেগী – দীপামণি শইকীয়া\nকোনোবাই যেতিয়া কিবা হাস্য-ব্যংগ লেখা লিখিবলৈ কয়, প্ৰথম চাৰিওফালৰ পৃথিৱীখনত চকু দি চাওঁ, ক’ত কি হাঁহিৰ খোৰাক বিচাৰি পাওঁ বুলি। কিন্তু প্ৰতিবাৰেই এই দৃষ্টি বুমেৰাং হৈ নিজলৈকে ঘূৰি আহে। বহুবোৰ কাৰণত, মই মোৰ সমগ্ৰ চেতনাৰে সৈতে এই কথা লাহে লাহে উপলব্ধি কৰি উঠিছোঁ যে আমাৰ প্ৰজন্মটোৰ দৈনন্দিন জীৱনবোৰত লুকাই থকাৰ দৰে তৰল আৰু ব্যঙ্গ কাহিনী আন কোনো প্ৰজন্মৰে কিজানি নাই।\nএই ক্ষেত্ৰত ভুল আমাৰ নহয়, বৰঞ্চ ভুল আমি জন্ম হোৱাৰ সময়কণৰ। জীৱবিজ্ঞানত বিৱৰ্তনৰ সূত্ৰ পঢ়োতে ‘প্লেটিপাচ’ নামৰ এবিধ জীৱৰ কথা পঢ়া মনত পৰে। ইয়াৰ দৈহিক গঠন এনেকুৱা যে, ইয়াক চৰায়ো বুলিব পাৰি, সৰীসৃপো বুলিব পাৰি। গতিকে উপৰোৱাকৈ আমি ধৰি ল’ব পাৰো, বাঃ! প্লেটিপাচ হোৱাৰ কি ডাবোল ডাবোল সুখ! কিন্তু দৰাচলতে এনে হোৱাটো এক ট্ৰেজেদিহে। ‘আইডেনটিটি ক্ৰাইচিছ’ বোলা কথাটো যে, সেইটো! কিতাপত পঢ়া প্লেটিপাচ আৰু আমাৰ প্ৰজন্মৰ মাজত বহু সমানতা। তাৰে এটা উদাহৰণ তলত দিওঁ।\nভজা পিঠাগুৰিত পকা কঁঠাল সানি খোৱাটো ভবাৰ দৰে সহজ কথা নহয়। বৰঞ্চ টেকনিকেল পাৰদৰ্শিতা নাথাকিলে, এই কাৰ্যত সৰু ধেমালিয়ে বৰ ধেমালি হোৱাৰ পূৰ্ণ সম্ভাৱনা থাকে। প্ৰথমে মুখত লোৱাখিনি চোবাই গিলি দিয়াৰ পিছত পেট গৈ পাব, কিন্তু তাৰে দুডালমান কঁঠালৰ আঁহে মুখত থকাকণৰ লগত সংগোপনে সংযোগ ধৰি ৰাখিব। যদিহে এই সংযোগ চিঙি খাবলৈ শিকা নাযায়, তেনেহ’লে খাদ্যনলী আৰু শ্বাসনলীৰ মাজত জোটাপোটা লাগি এমজা পোৱাৰ পূৰ্ণ সম্ভাৱনা থাকে। নক’লেও হ’ব যে বাৰী ভৰি কঁঠাল থকা আমাৰ অগ্ৰজসকলে এই ক্ষেত্ৰত পাৰদৰ্শিতা অৰ্জন কৰি পিছৰ জন্মলৈও সেই পৰম্পৰাক আগুৱাই দিয়াত সিদ্ধহস্ত হৈ পৰিছিল। পিছৰ প্ৰজন্মবোৰৰ শেষ প্ৰজন্ম কিজানি আমিয়েই আছিলো, যি ককা আইতাহঁতৰ লগত বহি এনেবোৰ জুতি ল’বলৈ শিকিছিলো।\nআমি কলেজ গৈ পোৱালৈ ‘মেগী প্ৰজন্ম’ এই ধৰালৈ আহি গৈছিল আৰু আমি পকা কঁঠাল খোৱা আৰু মেগী খোৱা দুটা প্ৰজন্মৰ মাজত পিষ্ট হ’বৰ বাবে এখোজ দুখোজকৈ আগবাঢ়িছিলো।\nকলেজ হোষ্টেলত থকা দিনবোৰৰ কথা। বেলতলাত মাৰ বায়েক, জেঠাই থাকে। তেওঁলোকৰ ঘৰলৈ বন্ধ দিনবোৰত যাওঁ। সেইবাৰ আক’ জেঠাইৰ ঘৰত, জেঠাইৰ জেঠায়েকৰ ঘৰৰ কোনোবা এগৰাকী আহি আছিলহি। নক’লেও হ’ব যে দীঘলীয়া সূত্ৰৰে তেৱোঁ মোৰ সম্বন্ধীয়াই আছিল।\nগাঁৱৰ ঘৰৰপৰা কাম বনত পাকৈত কোনোবা আহিলে চহৰীয়া বোৱাৰীসকলে অকণমান আৰাম কৰি ল’বলৈ চাই, সেই কথা জনাই জানে। গতিকে সেই মাহীগৰাকীৰ উপস্থিতিত জেঠায়েও পাকঘৰটো মাহীৰ হাততে ন্যস্ত কৰি দুদিনমান মজা মাৰি আছিল।\nসদায় অহাৰ দৰে হোষ্টেলৰপৰা শুকান মুখ আৰু খালি পেট লৈ মই সিদিনা আবেলি তেওঁলোকৰ ঘৰ পালোগৈ। সকলোৰে খোৱা বোৱা হৈ গৈছে বাবে পাকঘৰত একো বাচি থকা নাই। গতিকে জেঠায়ে খন্তেক চিন্তা কৰি মাহীজনীক ক’লে,\n“নীৰু, তাইক মেগী এপেকেটকে বনাই দে। তাই ভোকত আহিছে। তাতে ড্ৰয়াৰতে আছে।”\nগৰম গৰম মেগী প্লেটলৈ অহালৈ মই হাত মুখ ধুই বিচনাতে এবাগৰ দিলোঁ। ভাগৰুৱা দেহা বাবে বিচনাত পৰোতেই টোপনি আহিল। কিমান দেৰিৰ পিছত নাজানো, কিছুমান ধাতৱ বিৰক্তিকৰ শব্দত দুচকু মেল খালে। শোৱা ৰুমৰ বেৰখনৰ সিফালেই পাকঘৰটো। শব্দটো তাৰেপৰা অহা যেন লগাত উঠি গৈ পাকঘৰ পালোগৈ।\nতাত গৈ দেখো নীৰু মাহী আৰু জেঠাই দুয়োজনীয়ে মুখামুখিকৈ মুঢ়া দুটাত বহি লৈ কুকাৰ এটাৰ ভিতৰৰপৰা কিবা উদ্ধাৰ কৰাত লাগিছে। হাতত দুখন চামুচ। দুয়োজনীৰ মূৰ দুটাৰ মাজেৰে নিজৰ মূৰটো ভৰাই জুমি চাই দেখো, কুকাৰটোৰ ভিতৰৰ বেৰত সিঁচৰতি হৈ থকা অসহায়, অপদস্থ আৰু অপমানিত হোৱা এসোপা মেগী!\nজেঠাইৰ মুখৰপৰাই গম পালো, নীৰু মাহীক যে মেগী বনাবলৈ দিছিল, চাউলীয়া হৈ থাকিলে চহৰত পঢ়া ছোৱালীজনীয়ে খাবলৈ বেয়া পাব বুলি তাই কুকাৰত পানী আৰু মেগী মিলাই দি তিনিটা হুইচেল দি সিজালে হেনো মেগী!\nমইনো কি ক’ম! কটাৰি এখন লৈ সিঁহতৰ লগত কুকাৰ ৰুকাত সমানে লাগি গ’লো।\n« কৌতুক – সোনটো ৰঞ্জন বৰুৱা\nজেপিএল ২০২৩ – সোনটো ৰঞ্জন বৰুৱা »\nহাঃ হাঃ, মেগী খোৱা মুদা মৰিল।\nএনে সৰু সৰু ৰসাল অভিজ্ঞতাবোৰ সদায়েই মনত ৰৈ যায়। ভাল লাগিল


এটা সাধু,মোৰ শৈশৱ আৰু এটা অনলাইন ক্লাছ\nমোৰ শৈশৱটো খুন্দ খাই আছে মাৰ মুখত শুনা মেটমৰা সাধুৰ টোপোলাৰে। কথা মনত থকা দিনৰ এখন ছবি চকুৰ আগত সদায় ভাহি থাকে- ডাঙৰ বিচনাখনৰ দুকাষে একাষে ভাইটিক লৈ আৰু একাষে মোক লৈ মাজত মা। এখন হাতেৰে মোৰ কেকোৰা চুলিৰ জট ভাঙি আনখন হাতেৰে ভাইটিক গাৰ কাষলৈ চপাই মায়ে সাধু কয়। স্কুলৰ পৰা আহি আবেলি অকণমান বিচনাত পৰোতেও মায়ে আমাৰ দুটাক কাষত লৈ সাধু কয়।মোৰ মূৰত হাত ফুৰাই থাকোতে মাৰ খাৰুত ওলমি ৰোৱা ছেফটি পিনৰ জোকাটো বাৰে বাৰে মুখত লাগিছিল। সেইটো যেন মোৰ কাৰণে এটা খেল আছিল।\nমায়ে যে কিমান সাধু কৈছিল। তেজিমলাৰ সাধু,মহাভাৰত ৰামায়ণৰ কাহিনীবোৰ, পঞ্চতন্ত্ৰৰ সাধু, জাতকৰ সাধু, তূলা আৰু তেজা, কাচনীকুৱৰীৰ সাধু, বত্ৰিশটা পুতলাৰ সাধু, কমলাকুৱৰীৰ সাধু আৰু যে কত। কিমায়ে কিছু সংখ্যক বিশ্ববিখ্যাত লেখকৰ বিখ্যাত কাহিনী কিছুমান সাধু আকাৰে বৰ ৰস লগাই কৈছিল। তাৰ ভিতৰত এডিছনৰ বাল্ব আৱিষ্কাৰৰ কাহিনী, নিউটনৰ আপেলটোৰ কাহিনী, জুলিয়াচ চিজাৰৰ কাহিনী, শংকৰদেৱ মাধৱদেৱৰ কাহিনী, চিলাৰায় ভগদত্তৰ কাহিনী, নৰকাসুৰৰ কাহিনী, গেলিলিউৰ কাহিনী, মেডাম কিউৰীৰ কাহিনী ইত্যাদি অনেক কাহিনী। আজি এই লেখাটো লিখি থাকোতেও মোৰ জীৱনৰ প্ৰথম কথক মাৰ সেই সাধু কৈ থকা দৃশ্যটো চকুৰ আগত ভাহি আছে।\nসাধুবোৰৰ মাজত খুব প্ৰশ্ন কৰিছিলো- ' নৰকাসুৰক দেৱীয়ে কিয় মিছা কথা কৈছিল ?'\n' তেজিমলাক মাহীমাকে কিয় ইমান বেয়া পাইছিল?'\n' কৃষ্ণই কিয় অভিমণ্যুক নবচালে ?'\nপ্ৰশ্ন কৰি থাকিলে ভাইটিৰ খং উঠিছিল। সি তেতিয়াৰ পৰাই স্বভাৱতে তেনেই কম কথা কোৱা ল'ৰা। মায়ে যথাসম্ভৱ মোৰ প্ৰশ্নবোৰৰ উত্তৰ দিবলৈ চেষ্টা কৰিছিল। বহুত উত্তৰে অৱশ্যে মোক সন্তুষ্ট কৰা নাছিল।\nসেইবোৰ সময়ত আমাক কোৱা সকলোবোৰ সাধুৰ ভিতৰত মোৰ সবাটোকৈ প্ৰিয় সাধু আছিল-' মাৰ্চেণ্ট অৱ্ ভেনিচ' সাধুটো। উইলিয়াম ছেক্সপিয়াৰৰ বিশ্ববিখ্যাত নাটকখনৰ কাহিনীটোক মায়ে সাধু আকাৰে আমাক কৈছিল। যিমানেই সাধুটো শুনিছিলো চকুৰ আগত বদমাছ্ চাইলক, এণ্টানিঅ' বাচানিয়'ৰ বন্ধুত্ব ভাহি উঠিছিল, ক'লা কোট পিন্ধা বুদ্ধিমতি পৰ্চিয়াৰ ছবি এখন আকি লৈছিলো মনতে। প্ৰথমবাৰ শুনাৰ পিছত এনেকুৱা হৈছিল মায়ে সাধু ক'বলৈ ল'লেই মই জেউৰ ধৰিছিলো' মাৰ্চেণ্ট অৱ্ ভেনিচ'ৰ বাবে। ভাইটি আছিল বিপৰীত। সি মহাভাৰত ৰামায়ণৰ কাহিনীবোৰ শুনি বেছি ভাল পাইছিল। মায়ে তাৰ কথা বেছিকৈ শুনিছিল যদিও মই সাধু শেষ হোৱালৈ যদি টোপনি নোযোৱাকৈ থাকো তেন্তে মোৰ কাৰণে .. কেৱল মোৰ কাৰণে কৈছিল মোৰ প্ৰিয় কাহিনী। বহুবাৰ মাক মই কৈছিলো- মই পৰ্চিয়াৰ দৰে হ'ম। আমাৰ ঘৰত সেইটো এটা আমোদজনক বিষয় আছিল। কিন্তু এদিন মায়েও মোক কৈছিল -এই কাহিনীটো মাৰো খুব প্ৰিয়।\nকাহানিও কোনেও সাধু এটা কৈ,চুলিত হাত ফুৰাই টোপনি নিনিওৱা মোৰ মাৰ বুকুত ইমান সাধু কেনেকৈ আছে সেই কথাটো নিজে মাক হৈ বেছিকৈ মনলৈ আহিছিল। মাথো ডেৰ বছৰ বয়সত মায়ে নিজৰ মাকক হেৰুৱাইছিল। ককা আছিল লেখন কাকতি। দিনে ৰাতিয়ে পুথি লেখে। পাচোটাকৈ ল'ৰা ছোৱালীৰ মাজৰ পতান ছোৱালী মাৰ বুকুত কাহিনীবোৰ সজাল দি থাকে সদায়। মা আছিল অহৰহ কিতাপ এখনত মূৰ গুজি থকা মানুহ। আমি সৰুৰে পৰাই দেখিছো প্ৰতি মাহত মায়ে এখনকৈ হ'লেও কিতাপ কিনে। বিয়া হৈ আহোতেও লগত কিতাপৰ টোপোলা লৈ আহিছিল হেনো। কাহিনীবোৰ মায়ে কিতাপৰ পৰা বোটলা, কিন্তু আমাক যেতিয়া মায়ে কাহিনীবোৰ কয় সেইবোৰ জী উঠে। এতিয়া নাতি নাতিনীকো মায়ে সাধু কয়।\nমোৰ ল'ৰাটোৰ আইতাকৰ কোলাত বহি সাধু শুনাৰ সৌভাগ্য ন'হল। আমি মাক দেউতাকে তাক সেই অভাৱ নোপোৱাকৈ ৰাখিবলৈ যিমান পাৰো যত্ন কৰিছো। সি আকাশৰ কাহিনীবোৰ শুনি আটাইতকৈ ভাল পায়। ভূগৰ্ভৰ অদেখা পৃথিৱীখনৰ বিষয়েও জনাৰ বৰ আগ্ৰহ।\nএদিন মই তাক মোৰ প্ৰিয় সাধুটো কৈছিলো। সি বৰ ভাল নাপালে। আচলতে তাৰ পচন্দৰ বিষয় নহয় সেইটো। তাৰ দুদিনমানৰ পিছত মালৈ ফোন কৰি অনুৰোধ কৰিলো- ফোনতে এবাৰ মাৰ্চেণ্ট অৱ্ ভেনিচ ৰ সাধুটো ক না।\nমা তভক মাৰি ৰৈছিল- ইমান ডাঙৰ হ'লি।নিজেও মাক হ'লি, এতিয়াও সাধু শুনিবলৈ জেউৰ ধৰিছ'\nতাৰ পিছত ফোনৰ সিটো পাৰে মায়ে সেই আগৰ দৰেই মোৰ প্ৰিয় সাধুটো কৈছিল। মই ৰেকৰ্ডিং কৰি থ'লো। তাৰ পিছত কেতিয়াবা কেতিয়াবা সেই ৰেকৰ্ডিঙটো অকলে শুনো। কিছুমান সম্পদ কেৱল নিজৰ কাৰণে। মাৰ মুখৰ এই সাধুটোও যেন তেনে এটা সম্পদ।\nআৰু আজি প্ৰথমবাৰৰ কাৰণে মোৰ ল'ৰাই বৰ মনোযোগেৰে তাৰ প্ৰিয় শিক্ষয়িত্ৰীৰ মুখেৰে শুনিলে মোৰ শৈশৱৰ দিনৰ সেই সাধু ' মাৰ্চেণ্ট অৱ ভেনিচ। 'যোৱা বছৰটোৰ দৰে এইবাৰো অনলাইন ক্লাছতে সিহঁতৰ পাঠ্যক্ৰম আগুৱাব লগীয়া হৈছে। বহু সময়ত সি আমণি পায়। শ্ৰেণীকোঠাৰ দৰে নহয়, বাইদেউহতক ওচৰতে নাপায়, নেটৱৰ্কৰ অসুবিধা বিভিন্ন কাৰণত অনলাইন ক্লাছৰ প্ৰতি তাৰ বৰ আগ্ৰহ নাই। তাতে তাৰ এটা বিশেষ কথাও আছে, সি কিছুমান শিক্ষককহে মনৰ ওচৰ চপাই লয়। খুব স্পৰ্শকাতৰ স্বভাৱৰ হৈছে কাৰণেই হয়তো মানুহৰ ক্ষেত্ৰত বৰ হিচাপী। কিন্তু অনলাইন ক্লাছলৈ মন নকৰা ল'ৰাটোৱে ইংৰাজী ক্লাছটো কি কি বাৰে কেতিয়া কেতিয়া আছে হিচাপ কৰি থাকে। আৰু সেইটো ক্লাছলৈ অধিৰ আগ্ৰহেৰে বাট চায়। আনকি মোকো মাতি আনে-' আহা আকৌ অপৰাজিতা বাইদেউৰ ক্লাছ আছে নহয়, তুমি মোৰ লগত ক্লাছ কৰাহি।'\nমই তাৰ আগ্ৰহী মুখখন পঢ়ি চাওঁ। ইমান কম সময়তে কিদৰে এগৰাকী শিক্ষকে প্ৰভাৱ পেলাব পাৰে ,সেই কথা যোৱা চাৰি পাচটা বছৰে তাক দেখি অনুভৱ কৰিছো।\nসেইদিনাৰ ক্লাছত হঠাতে বৰ ধুমুহা বৰষুণ আহিলে। কাৰো মাত নুশনা অৱস্থা।ইফালে নেটৱৰ্কৰ অসুবিধা আৰম্ভ হ'ল। সি বৰ আগ্ৰহেৰে ক্লাছটোলৈ ৰৈ আছিল। অৱস্থা দেখি এনেকুৱা লাগিছিল যেন বাইদেউৱে ক্লাছটো কৰিবই নোৱাৰিব।\nপিছে বাইদেউৱে ক্লাছ কৰিলে। পাঠ্যপুথিৰ পৰা আতৰি বাইদেউৱে ল'ৰা ছোৱালীখিনিক এটা সাধু ক'বলৈ বিচাৰিলে। বহুত দিনৰ মূৰত ময়ো কাণ উণাই শুনি থাকিলো মোৰ প্ৰিয়সাধুটো - Beautiful and Intelligent পৰ্চিয়ালৈ মনত পৰি গ'ল। মনত পৰি গ'ল ডাঙৰ বিচনাখনৰ দুকাষে ভাইটি আৰু মোক লৈ সাধু কৈ থকা মালৈ। মই কওতে মন নিদিয়া ল'ৰাটোৱে প্ৰিয় শিক্ষয়িত্ৰীয়ে একেটা সাধুকে কওতে মন দি শুনাই নহয় পিতাকক কৈ সাধুটোৰ ভিডিঅ' এটাও চালে।\nসাধুবোৰে শিশুৰ সময়ক বৰ ধুনীয়াকৈ সজায়। সাধুৰ পৃথিৱী এখনত এগৰাকী প্ৰিয় কথকেৰে সৈতে প্ৰতি শিশু উমলি থাকক। মোৰ ল'ৰাটোৰ মন চুই যোৱা শ্ৰদ্ধেয় শিক্ষয়িত্ৰী গৰাকীলৈ আন্তৰিক ধন্যবাদ আৰু কৃতজ্ঞতা যাচিলো। মই এটা কথা অন্ত:কৰণেৰে বিশ্বাস কৰো- প্ৰতি মানুহৰ জীৱনত অন্ততঃ এগৰাকী শিক্ষক থাকক যি আপোনাক বা মোক বা তেওঁক সদায় ইতিবাচক কৰি ৰাখে। সদায় জিজ্ঞাষু কৰি ৰাখে।মোৰ জীৱনত তেনে কেইগৰাকীমান শিক্ষক আছে, যিসকলে আজিৰ মোক গঢ়াত সকলো ইতিবাচক শক্তিক মোলৈ প্ৰবাহিত কৰিছিল। আমাৰ কণমানি ল'ৰাটোৰ জীৱনতো এতিয়া দেখিছো অংকুৰ শ্ৰেণীৰ পৰাই তেনে কেইগৰাকীমান শিক্ষক শিক্ষয়িত্ৰী আছে। এই শিক্ষাগুৰুসকলৰ পোহৰে তাক সদায় পোহৰময় কৰি ৰাখিব বুলি মোৰ বিশ্বাস আছে।